
FREDA  PLEKKER 


KLEINGELD 

In  my  draai  die  kennis  óm  en  óm 

soos  die  slaappleksnuffeling  van  ’n  hond 

van  sý  pyn 

hy,  mens,  ek,  sóós  ek 

hy,  eskudo,  franc,  gulde 

peseta  dollar  of  rupee 

ons  almal  ís  en  is  die 

kleingeld  in  God  se  goue  pond. 

Munt  is  tweekant 

met  beeld  en  waarde  sý  teen  sý 

klinkend  sý  pyn 

klinkend  mý  pyn 

munt  teen  munt 

en  kennis  swaar  op  elk  gedruk 

dat  almal  wisselbaar  wisselkoers  wisselend  is 

en  koopsom  van  'n  vreemde  vreugde  bly. 


SKULP  EN  OOR 


Almal 

einde-uit 

spoelsels  van  die  tyd 

skulp 

leeg 

eindeloos  gestrooi 

langs  oseaan  van  die  ewigheid. 

Hoe  spoel  U Heer 

die  groot  herhaling  saam 

van  skulp  teen  oor 

en  laat  die  ruising  van  U Naam 

deur  ons  eie  bloedstroom 

en  ’n  wit  gebeente  hoor. 

BUITEWYKE 


In  ’n  motorhuis  gesluit 
tjank  'n  brak 
sy  hunkering  uit 
die  nag  lê  vlak 
lê  stil 
êrens  gil 
gestalteloos 
’n  meid. 

Veraf  dreun 
die  padverkeer 
’n  kriek 
swet'swetter 
skril 

begin  en  einde 
en  besweer 
ons  swye 
onder  die  afdak 
van  die  samesyn 
ek  en  jy. 

Ek  roer 
jy  kug 

neem  somber 

nog  ’n  sigaret 

Kleinvlam  prik 

die  nag  se  donker  galery 

brand  weer 

óu  kennis  oop 

hoe  eensaam  almal 

onder  afdak 

op  buitewyke 

van  mekaar  se  harte  bly. 

Die  brein,  logies 
dus  ook  rond,  besing 
wetenskaplik  en  beheerst 
die  logika  van  elke  kring 
wat  die  ritme  in  die  rymlose 
tot  voltooidheid  raam; 
die  hart,  kurator  van 
die  sinlose  en  die  pyn 
dra  in  sy  wanvormigheid 
binne  kring  en  logiese  skyn 
die  onmeetbare  van  die 
meer-as-ding-en-raam 
en  pols  in  al  die  rymloosheid 
die  hartseer  van  ’n  naam. 

STRAATRITME 


Doem-stickie-doemstiekie-doem 

voor  die  Griek  se  winkel 

op  die  draai 

tussen  piesangskille 

en  die  stadslawaai 

tokkel  hy  op  sy  ghitaar 

elke  meid  se  glimlag 
word  breed 

soos  haar  heupe  se  swaai 
as  sy  doem-stiekie-doemstiekie-docm 
iets  warm  en  wild  in  haar  laai 
aijieecee!  hy  met  sy  ghitaar. 

Hy  drup  ’n  ou  verlange 
in  in  elke  uur 

laat  val  soos  ’n  blommeverkoper 
gckleurde  bloeisels  ritme  tussen  die  skare 
as  sy  vingers  laggend  teen  die  snare  skuur 
hy  met  sy  ghitaar. 

En  as  die  dag  dadeloos 

oor  sy  minstreling  daal 

het  hy  met  sy  doem-stiekie-doem 

uit  twee  note 

en  een  ghitaar 

sy  hele  simfonie  gehaal. 


WOORD 


Hoe  daadwerklik  ek  ook  al 

my  dae  rig 

kom  hy  onopgevoed 

en  neem  my  huis  op  horings 

hy  bad  hom  luiters  in  ’n  traan 
locr  een-oog  om  ’n  lag 
ek  struikel  oor  hom  in  die  tuin 
waar  hy  hom  kromrug  wortel 
hy  bolmakiesie  uintjie 
neem  dappcr  ruimtevlug 
lag  vir  my  laagtevrees 


3 


en  trek  ’n  skewebek 
vir  elke  streng  kritiek 
hy  stamp  hom  flenters  aan 
’n  rym 

wil  blokkies  bou  met 
’n  kwatryn 

en  kierang  met  nuanse 
hy  duik 
kliní  bome 

behou  nog  skaars  sy 
ewewig 

hy  gly  weer  af 

en  met  'n  sug 

bring  ek  hom  tot  bedaring 

in  gedig. 


STILLEWE-  TWEE  OUES 

Hulle  woorde  ook 

het  óud  geword 

en  min 

nerf-af 

verf-af 

ingeduik  tot  letsel  aan  betekenis 
stomp 

van  hardforseer 

teen  weerstand  wat  ook  léwe  is 

weggepuur 

tot  streng  utiliteit 

woord 

daad 

liefde 

tot  patina 

van  toevallige  besit 
geslyt 

die  huisklok 
ryg  ure 

in  die  bedesnoer  van  tyd 
en  tik 

’n  Rembrandbeeld 
stil  lewend 
teen  die  stilte  uit. 

GANG  EN  TOEGANG 


Oog  breek  op  hart  breek  soos  maanlig  nat  tastend 
op  water 

en  visse  ons  woorde  wat  rakelings  raak 
onder  water 
die  hart  die  kuil 

waar  snags  ons  uile  van  verlange 
hoe-hoé-kom?  roep 
en  om  ons 
drangend  téên  ons 

die  immergroen  aalmoesholtes  van  die  wêreld 
die  riete  van  verdriet 
wat  in  sypelwater 
lusikisiki  bid 

en  jy  en  ek 

wat  net  die  dubbelknoop  van  Pisces 
tussen  oog  en  Woord  wou  hé 
sal  nagteliks 

met  oor  teen  hart  en  damwal  lê. 


LANDSKAP 


Aprilmaand 

wit  melkweg  van  die  jaar 

dae  soos  die  einde  van  die  ou  Testament 

pluime 

stilte 

deurmekaarkop  krisante 
geglief  en  staties  vas 
in  oggende  van  gesnyde  glas 

bloekoms  oud-soldate 
staak  hul  opmars  teen  die  horison 
— één  neig  peinsend  oor  ’n  wond  — 
die  laaste  groet 

sonbesie  huiwerend  tussen  heuning  olyf  en  brons 
die  nagte  pak  ryp  in  hul  koffers 
en  sluit 

tot  seisoen  van  besinning 

my  hart  die  dralende  droster 

bind  bondels  brandhout  uit  my  groen  gisters 

luister  na  die  bieg 

van  vyf  vallende  blare: 

wát  sodát  omdát  totdát  dát 

maák  sy  oë  warm 

by  die  vlam  in  die  eikeboom 

en  vergeet  om  sy  jas  oor  sy  skouers  te  gooi. 


SEE-ANEMOON 

Ek  lê  'n  omgekeerde  ster 
óóp  onder  water 

maar  as  ’n  pyn  my  aanraak  soos  ’n  hand 

krimp  ek  krampagtig  tot  ’n  kluis 

en  hou  geluk 

prooi  van  my  helder  dae 

sterwend 

in  die  verterende  donker 
van  my  gebalde  vuis 

en  trek  my  kwynende  wêreld  saam 
tot  ronde  negering  van  my  naam. 

EDWIN  DE  KOCK 

DIE  OORSPRONKLIKE  ESPERANTO-POËSIE 


In  1887  het  Esperanto  die  lig  gesien.  Dit  is  ’n  reëlmatige 
kunstaal  wat  deur  die  Poolse  arts,  dr.  L.  L.  Zamenhof,  uit 
internasionale  — hoofsaaklik  Grieks-Latynse  — wortels  .saam- 
gestel  is  om  as  kommunikasiemiddel  vir  meertalige  vreemde- 
linge  uit  verskillende  lande  te  dien. 

Na  die  Eerste  Wêreldoorlog  het  dit  die  steun  van  ’n  steeds 
groeiende  antal  idealiste  geniet,  so  dat  dit  vir  verskeie  doel- 
eindes,  onder  meer  toerisme,  internasionale  kongresse  en  ander 
organisasies,  ingespan  is.  Dit  het  hoe  langer  in  hoe  meer  skole 
as  keusevak  opgang  gemaak.  Nadat  die  toenmalige  Volkere- 
bond,  hoofsaaklik  op  Franse  aandrang,  nie  die  nodige  erkenning 
daaraan  wou  verleen  nie,  het  ’n  tydperk  van  terugslae  gevolg, 
omdat  die  drie  grootse  Europese  moonthede  — Duitsland, 
Frankryk  en  Rusland  — dit  om  ideologiese  redes  verbied  en 
selfs  aktief  probeer  uitroei  het.  Beide  die  Nazi’s  en  die  Kommu- 
niste  het  van  boekverbranding  en  konsentrasiekampe  gebruik 
gemaak. 

Met  die  verdwyning  van  Hitler,  ’n  besef  dat  Frans  nie  meer 
kan  hoop  om  die  tweede  taal  vir  almal  te  word  nie  en  ’n 
veranderde  Russiese  houding,  het  daar  na  die  Tweede  Wêreld- 
oorlog  ’n  nuwe  groeityd  vir  Zamenhof  se  skepping  aangebreek. 
Esperanto  het  weer  in  verskeie  lande  groot  belangstelling  begin 
geniet,  hoewel  nog  nie  in  die  Republiek  nie,  waar  dit  vir  ruim 
dertig  jaar  al  stagneer.  Globaal  gesien,  is  daar  tans  egter  meer 
Esperantiste  as  ooit  te  vore.  Na  skatting  het  tussen  ses  en  agt 
miljoen  mense  hierdie  taal  gedurende  die  afgelope  halfeeu 
aangeleer.  Daar  is  deesdae  meer  as  ’n  miljoen  aktiewe  be- 
vorderaars  hiervan,  persone  wat  dit  met  die  tong  en  — soms  — 
die  pen  goed  magtig  is. 

Daar  sal,  benewens  voorgaande  uiters  beknopte  en  on- 
volledige  mededelings  asmede  wat  in  sitate  verskyn,  nie  by 
hierdie  geleentheid  op  die  teorie,  geskiedenis  en  taalkundige 
aspekte  van  Esperanto  ingegaan  word  nie.  Belangstellendes 
kan  in  Tydskrif  vir  Volkskunde  en  Volkstaal  van  Augustus 
1964  ’n  taamlik  volledige  artikel  hieromtrent  lees.  Afgesien  van 
al  hierdie  oorwegings  en  die  vraag  of  Esperanto  ooit  in  sy 
doel  kan  slaag  om  naas  die  moedertaal  in  elke  land  onder  die 
son  as  internasionale  brugtaal  te  dien,  stel  die  liefhebber  van 

die  letterkunde  belang  in  die  kultuurwaardes  wat  daarin  tot 
stand  gekom  het.  Nagenoeg  sewe  duisend  boeke  is  al  in  hierdie 
taal  gepubliseer. 

Benewens  uitstekende  vertalings  van  groot  werke  uit  die 
wêreldletterkunde,  soos  Dante  se  Divina  Commedia  (waarvan 
daar  twee  weergawes  bestaan),  Faust,  Peer  Gynt  van  Ibsen, 
Fleurs  die  Mal  van  Baudelaire  en  enige  werke  deur  Shakespeare 
en  Sophokles,  asmede  bloemlesings  uit  interessante,  minder 
bekende  literature  o.a,  Katalaans,  Bulgaars  en  Fins,  bestaan 
daar  ’n  reeds  indrukwekkende  oorspronklike  in  Esperanto  self 
voortgebragte  letterkunde.  Weens  gebrek  aan  ruimte  sal  daar 
egter  nie  na  enige  van  hierdie  vertalings  verwys  word  nie.  Ook 
sal  dit  nie  moontlik  wees  om  oor  die  oorspronklike  romankuns 
of  drama  uit  te  wei  nie.  Slegs  die  poësie  sal  hier  ter  sprake  kom, 
omdat  dit  sover  die  bevredigendste  literatuursoort  in  Esperanto 
is,  aansluitend  by  die  ondervinding  van  so  veel  jong  tale,  en 
ook  aangesien  dit  my  nader  aan  die  hart  lê.  Die  prosa  waarvan 
egter  wel  geskep  is,  behels  enkele  letterkundige  beskouings  van 
die  Esperantiste.  Daardeur  kan  met  vrug  tot  die  voorstelling  van 
di  poëtiese  in  sy  ontwikkelingsgang  bygedra  word,  omdat  die 
meeste  van  die  skrywers  wie  se  opvattings  gesiteer  word,  self 
digters  of  ander  literatore  is. 

Die  leser  moet  dit  voordurend  in  gedagte  hou  dat  die 
aangehaalde  poësie  blote  vertalings  van  die  gedagteïnhoud  is, 
sonder  enige  bewuste  poging  om  rym,  ritme  of  ander  klank- 
waardes  weer  te  gee.  Dat  die  resultaat  soms  veel  te  wense 
oorlaat,  is  betreurenswaardig  maar  onvermydelik.  Goed  die 
helfte  van  ’n  gedig  moet  by  die  oorsetting  noodwendig  verlore 
gaan,  en  ek  kies  liewers  self  by  voorbaat  watter  helfte  dit  gaan 
wees.  Vir  diegene  wat  wil  probeer  vergelyk  om  vas  te  stel  hoe 
groot  die  afstand  tussen  die  oorspronklike  en  sy  vertaling  is, 
het  ek  in  een  geval  ’n  slotvers  en  later  ook  ’n  hele  gediggie  in 
die  Esperanto  bygegee.  Ek  maak  geen  aanspraak  daarop  dat 
hierdie  gedigte  noodwendig  die  belangrikste  of  verteen- 
woordigendste  werk  van  vermelde  poëte  is  nie.  Dit  moet  gerus 
maar  as  steekproewe  beskou  word.  Hierbenewens  moet  ek 
opmerk  dat  baie  kenners  van  dié  literatuur  soms  sterk  van  my 
sou  verskil.  HuIIe  sou  byvoorbeeld  Baghy  en  Mikhalski  ver- 
teenwoordig  wou  sien.  Die  leser,  wat  moontlik  nog  nie  eens 
daarvan  bewus  was  dat  so  iets  soos  ’n  oorspronklike  poësie  in 
Esperanto  bestaan  nie  — blykens  die  onkundige  uitsprake  van 
andersins  wonderbaarlike  geleerde  persone  — sal  seker  nie 
omgee  nie,  en  dit  is  juis  vir  hom,  en  nie  die  kritiese  Esperantis 
nie,  dat  die  volgende  bedoel  is. 

Die  verdeling  van  die  Esperanto-  literatuur  in  drie  tydvakke 

neem  ek  oor  uit  Esperanta  Antologio  (1958),  ’n  bloemlesing 
van  640  bladsye  waarin  oorspronklike  poësie  deur  negentig 
digters  uit  sowat  vyf  en  dertig  lande  opgeneem  is.  Die  karakteri- 
serende  benaminge  is  al  gekritiseer. 


EERSTE  TYDPERK,  1887-1918 
,,Primitiewe  Romantiek" 

,,In  die  poëtiese  veral  kan  ’n  mens  ’n  oordeel  vel  omtrent  die 
sêkrag  en  suggestiwiteit  van  ’n  taal.  En  dit  gaan  nie  slegs  om 
die  waarde  van  Esperanto  as  digtaal  nie  — wat  al  iets  aan- 
sienliks,  dog  beperk,  bykomstig,  is  — maar  dit  tref  direk  in  die 
kern  van  die  vraag  of  Esperanto  nou  nog  kunsmatig  of  ’n  reeds 
lewende  taal  is.  Want  ’n  mens  mag  jou  nie  met  blote  uitsprake 
vergenoeg  nie:  ’n  taal  kan  slegs  as  lewend  bestempel  word 
as  sy  sprekers  vatbaar  is  vir  die  hierbo  gedefinieerde  effekte, 
as  sy  digters  hulle  gebruik  en  as  sy  lesers  hulle  opmerk.  Dit  is 
die  enigste  kriterium  waarvolgens  jy  kan  oordeel  of  ’n  taal 
leef  of  nie,  en  ons  sal  trag  om  dit  op  ons  s’n  toe  te  pas.  Is 
hierdie  affektiewe  waardes,  wat  Zamenhof  in  sy  skepping  ge- 
plaas  het,  deur  sy  navolgers  oor  die  hoof  g^esien  of  verwaarloos, 
of  het  hulle  dit  inteendeel  voorts  gebruik,  ontwikkel  en  vrug- 
baarder  gemaak? 

,,In  hierdie  rigting  is  die  eerste  baie  merkwaardige  feit  wat 
’n  mens  moet  konstateer  dat  die  versmakers  al  in  die  kleuterjare 
van  ons  letterkunde  oorvloedig  was.  Ek  ken  geen  ander  kunstaal 
wat  onder  sy  beoefenars  soveel  rymers  laat  ontluik  het  nie.  Dit 
is  ons  waarskynlik  aan  die  voorbeeld  van  Zamenhof  self  te 
danke.  Hy  het  baie  van  die  poësie  gehou;  in  een  van  sy  briewe 
(aan  Michaux),  vertel  hy  dat  hy  op  sowat  tienjarige  leeftyd 
die  ambisie  gekoester  het  om  ’n  groot  Russiese  digter  te  word 
en  dat  hy  ’n  rukkie  later  met  ’n  vyfakter-tragedie  in  Russiese 
verse  voor  die  dag  gekom  het.  Dit  is  glad  nie  bevreemdend  dat 
hy  in  die  pasgebore  taal  sou  probeer  dig,  dat  hy  tussen  die 
grammatika  en  vokabulêr  van  sy  beroemde  Unua  Libro  ( Eerste 
Boek)  ’n  paar  stukke  poësie  bygesit  het  nie,  onder  andere  die 
mooi  ,,My  Hart”,  daardie  eerste  pêrel  van  ons  digskat  wat 
elkeen  van  buite  behoort  te  ken.”i 


1.  Waringheim,  Prof.  Gaston:  Essays  I,  J.  Rêgulo,  Kanariese  Eilande,  1956; 
Die  Linguïstiese  Waarde  van  die  Poësie,  ’n  bespreking  van  Dekdu  Poetoj 
(Twintig  Digters). 

O MY  HART 


o,  My  hart,  mocnie  so  onstuimig  klop, 
moenic  so  wegspring  uit  my  bors  nie! 

Alreeds  kan  ek  dit  nie  meer  maklik  hou  nie, 
o My  hart! 

o My  hart!  Na  lange,  lange  arbeid 

sal  ek  nie  in  die  beslissingsuur  oorwin  nie?! 

Genoeg,  hou  op  met  jou  geklop, 
o my  hart! 

— Lazaro  Ludoviko  Zamenhof 


Dr.  Zamenhof  was  ook  werklik  ’n  hartlyer. 

,,Die  gedigte  van  Zamenhof,  bloot  emosionele  liriek,  kan  nie 
ernstig  met  die  hoofjuwele  van  die  groot  nasionale  literature 
vergelyk  word  nie,  maar  vir  hulle  bestemde  doel  was  hul  inder- 
daad  perfek:  rymryk  genoeg  en  streng  skandeerbaar  om  die 
tegniese  eventualiteite  van  die  nuwe  taal  te  suggereer;  klankvol 
genoeg  om  memorisering  te  vergemaklik;  vormlik  indiwidueel 
genoeg  om  direkte  skepping  te  moet  wees;  eenvoudig  genoeg 
om  ’n  verskeidenheid  menslike  tipes  te  geval;  en  emosioneel 
genoeg  om  te  bewys  dat  die  taal  iets  lewends  is.”2 

,,Zamenhof  se  voorbeeld  is  onmiddellik  met  geesdrif  dcur  sy 
aanhangers  nagevolg,  en  rympies  het  oorvloedig  in  die  vroeë 
tydskrifte  en  selfs  boeke  verskyn.  ’n  Mens  stel  egter  vas  dat 
die  niveau  van  hierdie  verse  maar  taamlik  laag  was  en  die 
tegniek  onbeholpe.  By  die  groot  meerderheid  van  die  digters 
uit  die  Eerste  Tydperk  kry  jy  die  indruk  dat  hulle  nie  die  taal 
heeltemal  gemaklik  hanteer  nie.  Selfs  sommige  van  die  uit 
estetiese  en  gevoelsoogpunte  ongetwyfelde  prestasies  bevat 
taalsmette  en  hinder  die  volle,  direkte  oordrag  van  indrukke, 
Dit  was  ’n  tyd  van  eksperiment  en  ’n  ietwat  amateuragtige 
houding  teenoor  die  verskuns.  Met  L.  L.  Zamenhof  as  enigste 
uitsondering  skcp  geen  digter  gedurende  dic  eerste  twintig 
jaar  van  ons  taal  die  indruk  van  diep,  hartstogtelike  bewoën- 
heid  nie.”3 


2.  John  Francis;  Voorwoord  tot  La  Infana  Raso  (Die  Klcuterras),  J.  Rêgulo, 
Kanariese  Eilande,  1956. 

3.  William  Auld:  Voorwoord  tot  Esperanta  Antologio,  J.  Rêgulo,  Kanariese 
Eiland,  1958. 


10 


TWEEDE  TYDPERK,  1919-1939 


„Gera[[ineerde  Romantiek" 

,,Die  Eerste  Wêreldoorlog  het  veel  vernietig,  maar  tot 
die  groot  verbasing  van  baie  persone,  onder  hulle  ook  Esperant- 
iste  — het  dit  nie  die  taalbeweging  vernietig  nie.  Skaars  is  die 
vlamme  van  daardie  gehenna  geblus  of  die  vredesyweraars  van 
die  Esperantisme  het  hulle  — selfs  gedurende  die  oorlog  nie 
heeltemal  onderbroke  nie  — internasionale  werksaamhede 
voortgesit.  Reeds  in  1921  tree  die  Esperanto-poësie  met  een 
groot  sprong  toe  tot  ’n  nuwe,  nooit  voorheen  bereikte  vlak, 
In  daardie  jaar  verskyn  ’n  boekie  van  twee  en  dertig  bladsye 
in  ’n  formaat  van  11  X 14.7  cm.,  wat  ’n  nuwe  epog  vir  die 
Esperanto-literatuur  inlui:  Mondo  kaj  Koro  (Wêreld  en  Hart) 
van  K.  Kalocsay.  Hiermee,  en  met  Preter  la  Vivo  (Anderkant 
die  Lewe),  1923,  van  J.  Baghy,  konstateer  ’n  mens  dat  dig- 
bundels  begin  verskyn  wat  ook  in  natuurtale  met  trots  uitgcgee 
kon  ivord,  Die  kinderjare  van  ons  poësie  was  bepaald  verby, 
en  voortaan  sou  daar  van  digters  en  rymelaars  inhoudelik  en 
verstegnies  ’n  veel  ryper  gehalte  geëis  word.”^ 

,,Mondo  kaj  Koro  het  in  die  jaar  1921  verskyn.  Ticn  jaar 
later  volg  sy  tweede  versameling  poësie:  Strechita  Kordo  (Ge- 
spanne  snaar).  Laat  my  verwys  na  die  woorde  van  Ludoviko 
Totsche,  wat  daardie  werk  van  Kalocsay  goed  gekarakteriscer 
het:  ,Hier  het  ons  ’n  boek  gedigte  wat  dit  die  moeite  wcrd 
maak  om  Esperanto  te  leer  al  was  dit  net  om  dit  te  kan  lces, 
’n  bundel  wat  ’n  nuwe  horison  vir  ons  literatuur  oopskuif’.”' 

By  Kalocsay  vind  ons  én  die  persoonlike  liriek  én  poësie  oor 
die  probleem  van  menswees  en  die  naasbestaan  op  ’n  deur 
oorlog  en  haat  geteisterde  planeet.  Telkens  lei  sy  idealistiese 
begeerte  — miskien  geboortig  van  die  Esperantisme  self  — 
om  liefde  en  onderlinge  begrip  by  die  mensdom  te  sien,  tot 
ontgogeling  en  selfs  pessimisme.  Sy  sonnet  ,,OraIs  Verdrink 
die  Drome,”  wat  reeds  meer  as  dertig  jaar  oud  is,  klink  in  die 
atoomeeu  nog  onheilspellender  aktueel  as  toc  hy  dit  geskrywe 
het.  By  die  jonger  Engelse  digters  tref  ’n  mens  vandag  soms 
nogal  dieselfde  teenstelling  aan  tussen  ’n  besef  van  die  mens- 
like  dwaasheid  en  ’n  hunkering  na  die  behoud  van  moeisaam 
gcwrogtc  beskawing  en  skoonheid,  wat  maar  alte  maklik  en 
plotscling  daardcur  weggcvec  kan  word.  Hamlet  se  vraag  — .,to 


4.  Ibid. 

5.  Drago  Kralj:  Vter  Lesings  oor  die  Esberanto-Literatuur,  Uitgcwersafdcling 
van  die  Sloweense  Esperanto-liga,  Ljubljana,  1960. 

be  or  not  to  be”  — wat  globaal  vir  ons  almal  gestel  word  en 
vandag  glad  nie  meer  so  laf  klink  nie,  is  ’n  tema  wat  telkemale 
weer  in  die  Esperanto-letterkunde  opduik. 


Uit:  IN  ’N  BITTERE  UUR 

’n  Digter  sonder  volk,  o wete  wat  die  siel  verstik 
dat  alle  ore  doof  is  vir  my  kreet  . . . 

Die  wenende  melodie  klink  sonder  weerklank  weg 
soos  ’n  afgeknakte  snaar  in  ’n  verlate  plek. 

Maar  waarheen  sal  mens  gaan?  Waar  is  die  ideaal 

met  ’n  gesig  waarop  nog  nooit  ’n  grynslag  was, 

in  wie  se  altaardoek  nog  geen  vereerder 

bebloede  hande  afgevee  het  nie,  in  waansin  na  die  stryd? 

Slegs  jy  nog,  Esperanto!  Nie  trots  of  heerlik  nie, 
net  onvolwasse,  wees  en  magteloos  . . . 

Ek  ken  jou.  Jy  sing  in  die  hart  soos  ’n  nagtegaal 
in  die  duister  van  die  wêreld.  Toe  kon  jy  kwinkeleer! 

Laat  die  lied  se  soete  trillings  dan  voortklink  in  die  hart. 
o Sing,  klein  voëltjie,  dierbaar,  dierbaar! 

Jy  is  my  towerblinke,  skone  leuen, 

jy  is  vertroosting  in  die  wrangheid  van  die  wêreld! 


Uit:  ORALS  VERDRINK  DIE  DROME 

Reeds  sien  ek  orals  uit  sy  kettings  breek 

die  wêreldskuddende  almag  van  die  Dwaasheid, 

onderwyl  ek  delikaat  versigtig 

beitel  om  dié  sonnet  nog  klaar  te  maak. 

— Toe  weeklag  en  geween,  soos  in  die  nag 
die  horison  se  rooi,  verkondig  het: 

,,Die  Gotiese  hordes  in  die  Imperium!” 

het  iemand  in  Rome  onbeskut  gestaan 
en  mymer  oor  die  Augustaanse  vrede 
en  ’n  paar  verse  van  Horatius  gefluister. 

Uit:  DIE  MENS 


Die  enigste  heil 

is  om  my  toevlug  weg  van  jou  te  neem 
tot  die  troue  oë  van  onskuldige  diere, 

die  sagte  groen  van  takke  wat  heldhaftig  hemelwaarts  reik 
en  die  tragiese  stomheid  van  die  klippe. 

— Kalman  Kalocsay 

In  die  veel  skoner  oorspronklike  lui  hierdie  laaste  reël: 
,,Kaj  al  la  tragika  muteco  de  ’l  stonaj.” 

Daar  staan  in  Esperanta  Antologio  ’n  keur  uit  die  werk  van 
sowat  veertig  digters  wat  tot  die  Twcede  Tydperk  behoort. 
Omdat  die  meeste  van  hulle  iets  lesenswaardig  gelewer  het, 
hoewel  nie  van  dieselfde  gehalte  as  Kalocsay  nie,  maar  nie 
vir  die  doel  van  hierdie  oorsigtelike  artikel  in  bepaalde  rang- 
orde  voorgestel  hoef  te  word  nie,  volstaan  ek  met  ’n  paar  kort 
gedigte  en  enige  reëls.  Die  leser  onthou  steeds  dat  dit  maar 
steekproefies  is. 


Uit:  LENTE  IN  LONDEN 

’n  Tweesjielingstuk  hang,  soos  ’n  maan  . . . 

— Leonard  N.  M.  Neivell 


Uit:  BALKONAAND 
In  jou  kop  ’n  dwalende  gedagteflenter  . . . 

— Lajos  Tarkonij 

Hierdie  twee  versreëls,  een  dcur  ’n  Brit,  die  ander  deur  ’n 
Hongaar,  vertoon  die  vermoë  van  die  kunstaal  Esperanto  om  nie 
slegs  internasionaal  geldige  gesindhede  uit  te  druk  nie,  maar 
ook  die  indiwiduele  gewaarwording.  Ook  behoort  sodanige 
verse  kenlik  tot  dieselfde  letterkunde,  wat  deur  sy  taal  gestig 
is,  ondanks  die  verskillende  etniese  en  geografiese  oorsprong 
van  die  digters. 

’n  Verwante  en  nogal  subtiele  suggestiwiteit,  wat  sterk  dui 
op  die  invloed  wat  van  vertalings  uit  die  Japanse  literatuur  op 
menige  Esperanto-digter  oorgegaan  het,  sprcek  uit  die  volgende 
twec  stukkies: 

Uit:  DRIE  INDRUKKE  VAN  DIE  SEE 


Snags 

See,  sorgvuldige  huisvrou, 
vou  weer  en  weer,  aanhoudend, 
ritselend  syagtige  golwe. 

— Georges  E.  Maura 


JAPANSAGTIGE  LIED 


Om  te  wag  op  iets 
(Móre?  Mei?  Die  dood?) 
in  ’n  herfs,  wanneer 
die  wind  raeteens  blare 
dryf  tot  in  die  binneplaas. 

— E.  Clark  Stilman 


JAPANESKA  KANTO 


Atendi  ion 

(Morgauon?  Majon?  Morton?) 
autune,  kiam 
la  vento  ekpelegas 
foliojn  en  la  korton. 

(Uitspraak  min  of  meer  soos  in  die  fonetiese  alfabet.  Vokale 
langer  in  die  beklemtoonde  oop  lettergrepe.  Die  woordklem 
altyd  op  die  voorlaaste  sillabe). 

Van  laasgenoemde  vyfreëlige  werkie  het  Kalocsay  gesê  dat 
dit  ,,lank  in  die  gees  naklink,  soos  ’n  snaar  wat  in  die  klavier 
gebreek  het.”  Dit  merk  ’n  mens  slegs  by  die  oorspronklike, 
met  sy  fyn  klankatmosfeer,  gevarieerde  ritmiese  effekte  en 
reëls  van  vyf  en  sewe  lettergrepe  elk  (in  navolging  van  die 
Japanse  vorm).  Daarom  het  ek  ook  die  Esperanto-weergawe 
hier  aangebring. 

Nikolai  Kurzens  was  ’n  Let  wat  ’n  mens  — altans  vir  sover 
dit  sy  verveeldheid  met  die  lewe  en  veral  pessimisme  betref  — 
enigsins  aan  ons  eie  Eugêne  Marais  herinner.  Die  parallel  word 
daardeur  versterk  dat  ook  hy,  om  redes  wat  ons  slegs  uit  sy 
verse  kan  vermoed,  selfmoord  gepleeg  het.  Hy  was  egter  nie 
die  gelyke  van  die  Afrikaanse  digter  nie.  Sy  hewige  aksente  is 
nietemin  waarlik  hartroerend. 


H 


IS  DIT  DAN  - DIE  LEWE? 


Nee,  nee,  iets  moet  nog  kom  — 

’n  ware  dag  sy  vure  stook, 

’n  ware  nag  nog  duister  wees. 

Die  grys  maak  tog  nie  alles  vol  nie. 

Is  dit  werklik  om  ons  na  die  graf 
te  sleep  dat  ons  gebore  word? 

Is  dit  die  lewe?  Nee,  nee!  Onmoontlik! 
lets  moet  nog,  moet  nog  kom! 

— Nikolai  Kurzens 

Interressant  is  die  volgende,  die  skepping  van  ’n  Chinees: 


LEË  HART.  LEË  HUIS 

Geen  mense  voetstap  eggo  in  die  gang, 
blare  warrel,  val  in  swerms  van  ’n  wilg, 
die  bleekwang-son  lag  in  ’n  awenduur 
sy  moeë  afskeid  soos  ’n  vriend. 

Aan  die  muur,  tong-verseël  en  treurig  broeiend, 
droom  die  betowerde  horlosie  in  die  skaduwee. 

’n  Ligvermydende  skim  uit  die  oue  tyd 

dwaal  nou  slaapwandelaar-suutjies  van  kamer  tot  kamer. 

’n  Leë  hart  is  somtyds  soos  'n  leë  huis. 

Orals  heers  die  stomheid  en  die  skemerte. 

Herinneringe  is  oorryp  soos  ’n  vrot  appel, 
en  die  lewensgebou  word  deur  die  mos  gebyt. 

Maar  iets  ontasbaars  pols  onder  die  tydskimmel. 

Met  elke  blaar  wat  val,  weerklink  die  plaveisel  van  die  hart. 

— Saint-Jiiles  Sú 


,,Opsommend  kan  gesê  word  dat  die  Tweede  Tydperk  ’n 
glorieuse  bloeityd  van  die  liriek  was,  ’n  periode  waarin  baie 
digters  die  poëtiese  taal  gcstabiliseer  het.  Dit  eindig,  soos  die 
Eerste  Tydperk,  in  ’n  wêreldoorlog,  wat  weer  dreig  om  alles 
wat  deur  die  Espcranto-beweging  tot  stand  gekom  het.  weg  te 
vee  en  onder  andere  ons  poësie  te  versmoor.”*» 


6.  William  Aulci:  Voorwoord  tot  Eíperuiiiti  Aníolot’io. 

DERDE  TYDPERK,  1945  - 


,.Meta[isiese  Poësie” 

,,In  1945  keer  die  Vrede  terug.  En  na  minder  as  twee  jaar 
verskyn  Literatura  Mondo  (Die  Tydskrif;  Letterkundige 
Wêreld)  weer;  en  • — verwonderlik!  — benewens  die  bekendes 
uit  die  voororlogse  tydperk  is  daar  nuwe  name,  vars  talente: 
Pitj,  Rosetti,  Vantsjik.  A1  gou  kom  ander  by:  Auld,  Din- 
woodie.  Maar  die  bundels  word  stadig  uitgegee.  Eers  in  1952, 
met  die  verskyning  van  Kvaropo  ( Viervoudig),  doen  die 
EsperantO'poësie  ’n  betekenisvolle  stap.  Vier  digters  uit  Skot- 
land:  Auld,  Dinwoodie,  Francis  en  Rossetti  bied  gesamentlik 
hulle  gedigte  aan.  Die  vier  digters  verskil  geweldig  én  tempera- 
menteel  ên  poëties  van  mekaar;  almal  merk  dadelik  die  ver- 
skille,  miskien  niemand  die  ooreenkoms  nie.  Want  elk  van 
die  vier  digters  het  ’n  sterk  neiging  om  in  sy  werk  die  ,grotte 
van  die  gees’  te  deursoek. 

,,Met  Kvaropo  debuteer  nie  slegs  hierdie  digters  nie,  maar 
ook  die  uitgewery  STAFETO,  wat  sedertdien,  onder  sy  direk- 
teur  Juan  Régulo  Pérez,  die  trots  van  die  Esperantiste  geword 
het.  Sy  vyfde  publikasie  was  ook  ’n  belangrike  verryking  van 
die  oorspronklike  poësie:  Kontralte  (Op  ’n  Kontralto-manier ) 
van  Marjorie  Boulton.  Haar  produktiwiteit,  haar  eersterangse 
talent  en  die  moedige  introspektiewe  van  haar  werk  het  die 
lesers  beide  verbaas  en  gestimuleer.’”^ 

Marjorie  Boulton  se  werk  kan,  miskien,  in  drie  geledinge 
gesien  word.  ’n  Beduidende  deel  daarvan  het  dit  oor  die  vroulike 
liefde.  Hoewel  haar  intellektuele  en  seggingsvermoë  onwille- 
keurig  ’n  vergelyking  met  ons  eie  Elisabeth  Eybers  uitlok,  is 
haar  liefdespoësie  iets  heel  anders,  veral  ook  omdat  sy  nooit 
getroud  is  en  moederskap  geken  het  nie  maar  die  onverbloemde 
hunkering  van  ’n  ouenooienshart  — somtyds  fel  — verwoord. 


Uit:  BRIEF  VAN  DIE  BEMINDE 

Jou  vlotte  handskrif, 
grasieus  kursief, 

met  spronge  van  versekerde  knapheid, 
weerlig  op  die  koevert 
as  dit  my  naam  daar  skryf. 


7.  Ibid. 

So  sien  ek  die  beeld  van  jou  hand 
terwyl  dit  die  letters  skrywe 
van  die  papier-ek 
— jy  skyn  ’n  kleinskaal-god 
wat  my  skep,  te  wees. 


Oor  die  natuur  en  diere,  waarvoor  sy  uiters  lief  is,  skryf  sy 
graag,  soms  met  'n  verbeeldingsrykheid  wat  in  sy  visie  verras: 


Uit:  LENTE 

Wêreld  word  gebore  uit  die  wit  rook 
van  jong  blomgesterntes  in  die  gras, 
bye  vlieg,  die  Kreatiewe  woorde  . . . 

soms  met  speelse  fantasie,  wat  toon  dat  hierdie  vrou  wie  se 
frustrasies  met  ongewone  eerlikheid  bly  word,  glad  nie  sonder 
humor  deur  die  lewe  gaan  nie: 


Uit:  SWART  KAT 

’n  fluweel-,  viervoetige  blom 
wat  saggies  opspring  . . . 


’n  Treffende  deel  van  haar  werk  gaan  om  die  kern  van  ons 
gemeenskaplike  menswees.  Hier  sluit  sy  aan  by  die  inter- 
nasionale  gestemde  poësie  van  Kalocsay,  onder  wie  se  invloed 
sy  trouens  ook  baie  sterk  staan.  Sy  keer  telkemale  terug  na  die 
tragiese  dwaasheid  van  oorlog,  die  gevoelloosheid  oor  ’n  ander 
se  lyding  en  die  illusies  wat  die  mens  na  die  afgrond  dryf. 
Dan  is  dit  nie  meer  met  die  geraffineerdheid  wat  ons  in  haar 
ander  verse  aantref  en  miskien  van  ’n  vrouestem  sou  verwag 
nie,  maar  met  ’n  byna  ruwe  manlike  forsheid  en  veront- 
waardiging. 


HULLE  WAT  GESLAG  GAAN  WORD 

Kyk,  skape  in  ’n  voertuig  saamgehok, 

in  ’n  grys  woluniform, 

onder  ’n  koeëlstorm  van  die  hael  . . . 

Arme  skape!! 

Julle  gaan  in  nederigheid 
uit  jul  groen  tuiste 
na  ’n  dood  sonder  epitawe 
asof  julle  mense  was. 


POLITIEKE  MANIFES 


As  daar 

in  alle  kantore  van  alle  regerings 

alle  syfers 

oor  menslike  smart, 

erkennings  onder  foltering, 

oor  polisiekommissare 

of  vertwyfelde  werkloses 

onder  kapitalisme 

sou  begin  te  bloei  en  ween! 

sou  ek  wou  sien 

hoe  amptenare 

voor  die  groot  boeke  syfers  sit 

en  naarstig  allerlei  doeke  soek 

om  die  sout  en  klewerige  sug 

wat  uit  die  afgrond  voortwel,  weg  te  vee. 

Allig  sou  dit  stink 

en  ’n  vreemde  uitwerking  hê: 

hul  sou  die  statistiek  verstaan! 

— Marjorie  Boulton 

,,In  die  jaar  1956  verskyn  die  boek  Infana  Raso  ( Kleuterras) , 
’n  groot  epos  van  William  Auld,  ’n  werk  wat  volgens  vorm 
en  inhoud  uiters  modern  daar  uitsien  en  ’n  heel  eenvoudige 
kern  tot  onderwerp  het:  die  menslike  ras.  Dis  ras  is  soos 
kinders  in  hul  vroeë  jare,  heeltemal  kinderlik  en  hulpeloos.  Slegs 
wanneer  dit  begrip  opdoen  en  die  oorlogvoering  staak,  sal  dit 
volwasse  wees.’’^ 

,,La  Infana  Raso  is  ’n  lang  gedig.  Is  dit  ons  eerste  werklike 
epos?  Dit  hang  af  van  ons  indiwiduele  definisie  van  die  epos, 
wat  skynbaar  wissel  tussen  ’n  bloot  ,baie  lang  gedig’  en,  ’n 
werk  wat  die  gehele  filosofie  van  ’n  outeur  bevat  . . . Die 
kontinuïteit  van  die  werk  is  ideëel,  nie  as  vertelsel  nie.  ’n  Idee 
in  een  hoofstuk  uitgedruk,  word  elders  — ’n  paar  hoofstukke 
later  — in  ander  idees  weerspieël,  wat  self  eggo’s  in  nog  ander 


8.  Drago  Kralj:  V/er  Lesings  oor  die  Esperanfo-Literatuur. 

hoofstukke  laat  opklink.  Die  resultaat  is  ’n  werk  met  verskeie 
tematiese  drade  wat  so  met  mekaar  vervleg  is  dat  ’n  mens  hulle 
nie  kan  skei,  isoleer  en  die  een  sonder  die  ander  kan  volg 
nie.”® 

Hierdie  tegniek  stel  Auld  in  die  vermoë  om  sigsag  deur  dic 
eeue  heen  te  beweeg  om  sy  grondtesis  — op  evolusionistiese 
lees  geskoei  — toe  te  lig.  Op  een  oomblik  bevind  die  leser  hom 
êrens  in  Sentraal-Asië  ’n  paar  duisend  jaar  gelede,  te  midde 
van  die  vegtende.  joelende  hordes  van  ’n  Mongoolse  ver- 
oweraar  dan  op  ’n  ruimteskip  van  die  toekoms  wat  met  ’n 
geslagtelange  reis  ’n  geskikte  wêreld  en  woonruimte  soek  vir 
die  aarde  se  mense  wat  die  ..planeet  soos  sprinkane  opgevreet 
het;”  dan  weer  in  ’n  Paryse  kafee  waar  musiek  en  melankoliese 
verveeldheid  harmonieer. 

Treffend  veral  is  vir  my  die  eerste  hoofstuk  waarin  die  digter 
sy  voorgeslag  ontrafel  en  aanspreek  as  hy  sy  plek  in  die 
wêreldorde  vind.  Hy  besluit  hierdie  afdeling  met  die  woorde: 


Verskriklik,  ononderbroke,  hoop  die  voorvaders  op, 
vermenigvuldig  met  ’n  oneindige  kwadraat 
in  die  verlede  terug,  ’n  lewensketting  sonder  bres, 
dun,  sterk,  hardnekkigc,  brose  snoer  van  die  bcstaan, 
wat  afgerol  is  toe  element  met  element 
verbind  deur  ’n  kosmiese  toevalligheid 
en  skielik  die  eerste  lewensflikkering  verskyn  — 
o daardie  onkenbare  moment  het  my  gegenereer! 

Maar  as  ek  my  in  ’n  blinde  uur  verhef, 

fluister  my  vadere:  ,,By  jou  hou  die  tyd  nie  op  nie! 

Nie  jy  die  eindpunt  van  ons  blinde  gang, 
by  jou  verby  en  verweg  stu  die  geledere  uit; 
van  ons  oerameba  tot  by  jou  — ■ ’n  sekonde  net! 

Ons  ras  vind  hom  skaars  by  die  aanvang  van  sy  weg. 

Jy  is  die  asemtoggie  van  ’n  nuutgeborene: 

jy’t  gekom,  jy  sal  gaan,  skakel  van  ’n  ketting!” 

Wecs  gegroet,  my  voorgangers,  jul  uur  is  al  verby  . . . 
Hou  moed,  mensebroeders  van  elke  kleur  . — 
die  tydsbedrog  wat  ons  verdoemlik  skei, 
sal  ons  uiteindelik  herenig. 


9-  John  rrancis:  Voorw^oord  tot  Lu  Infuru  R.tso. 

Intussen,  tastend,  blindelings 

kom  en  gaan  ons,  skakels  in  ’n  ketting,  wie  se  einde 
ons  nie  vorm  en  nooit  sal  sien  nie. 

Moed  en  volharding! 


Ook  ontroerend  is  die  woorde  wat  hy  skryf  as  synde  die 
herinneringe  van  ’n  ruimtevaarder  op  die  reeds  vermelde  reis: 


Daar  was  ’n  strand,  sagte  ritseling  van  golwe, 

asof  uit  ’n  verte.  Wit  sandkorreltjies 

het  aan  my  voete  ■ — klein  voetjies  ■ — vasgekleef, 

sout  het  om  my  beentjies  gekors, 

water  het  die  spoor  van  my  voetstappe  volgemaak, 

niks  het  my  geïsoleerde  immuniteit  gedeel  nie. 

Stilte  het  daardie  baaitjie  soos  ’n  mantel  uitgevoer, 
ek  het  alleen  in  ’n  tere  selfgenoegsaamheid  gespeel. 
Hoë  rotse  het  langs  die  strand  verrys, 
die  wit  sand  het  geblink  tot  by  die  horison 
newelbleek,  waar  die  see  grys  was: 
oorkant  was  Kanada,  het  iemand  meegedeel 
Eenmaal?  Wanneer?  Voor  of  na  die  oomblik? 
(Oorkant  lê  Ithaka),  Sagte  somers 
van  iedereen  se  kindertyd,  ewige  cirrus. 


Auld  is  ook  bekend  vir  sy  forse  liriek.  Ook  hier  uit  blyk  sy 
hewige  belangstelling  in  ■ — ’n  mens  kan  amper  sê  obsessie  met 
— sosiale  temas,  wat  so  vele  van  die  Esperanto-digters  ken- 
merk.  Soms  word  andersins  mooi  gedigte  geskend  deur  ’n  alte 
opsetlike  anti-een-of-ander-iets-propaganda. 

..Hy  is  vandag  waarlik  die  mees  uitstaande  en  eminente 
meester  van  die  Esperanto-poësie  en  ons  moet  konstateer  dat  sy 
digtertalent  reeds  byna  die  verse  van  die  Budapest-skool,  van 
Kalocsay  en  Baghy,  oortref.”!® 

Daar  bestaan  by  my  nie  die  geringste  twyfel  nie  dat  daardie 
,,byna”  nog  ’n  miskenning  van  Auld  se  statuur  inhou. 

Benewens  hierdie  twee  belangrike  digters  van  die  Derde 
Tydperk  is  daar  nog  heelwat  ander  wat  verdienstelike  werk 
gelewer  het.  Ek  wil  egter  veral  na  die  jongeres  verwys. 

Sonder  kommentaar  bied  ek  eers  brokkies  aan  uit  die  werk 
van  ’n  Brasiliaan  en  ’n  Brit  wat  nog  nie  sodanig  ontluik  het 
dat  ’n  mens  hulle  met  regverdigheid  sal  kan  karakteriseer  nie. 


10.  Drago  Kralj:  Vier  Lesings  oor  die  Esperanío-Literatuur. 

Uit:  LIEFDE  IN  ’N  STORM 


Op  die  klawers  van  die  dakpanne 
speel  die  storm  sy  eentonige  wals. 

— Geraldo  Mattos 


Uit:  SELINA 

Reeds  kruip  die  gety  weer  in, 
krul  om  hopies,  enkels  van  die  sand, 
en  vee  met  telkens  nadere  kronkelinge 
die  son  se  hittespore  uit. 

Aanstons,  tot  volle  vermoë  uitgestrek, 

sal  dit  heelnag  intiem  langs  die  lengte  van  die  aarde  slaap, 

en  met  die  tong 

elke  korrel  sand  gedurig  rol, 

dit  stadig  wieg  in  sy  onswerwing  soos  ’n  droom, 

om  nuwe  lande  op  te  hoop, 

onvermoeid  onder  'n  kalmer  meer. 

— Arthur  Dawson  Foote 

In  1960  verskyn  Ombroj  de  la  Kvara  Dimensio  (Skaduwees 
van  die  Vierde  Dimensie)  deur  Edwin  de  Kock.  Die  bundel 
bevat  liriese  poësie,  asook  ’n  40-bladsy  epos  fragment:  ,,Konflik 
van  die  Eeue,  ” waarin  die  stryd  tussen  Lucifer  en  God,  tot  by 
die  sonvloed,  uitgebeeld  word. 

,,Dadelik  nadat  ’n  mens  die  eerste,  mooi  gedig  van  hierdie 
boek  gelees  het,  snap  jy  twee  baie  belangrike  kenmerkende 
eienskappe  van  Edwin  de  Kock: 

Die  afgronde  is  in  ons,  altyd. 

Die  tyd  bedrieg, 
stel  tussen  ons  en  vorige  selwe 
’n  lugspieëling  van  die  ure,  stop  ons 
in  kluise,  fragmentaries  . . . 

die  besef  van  ons  eie  onkunde,  van  die  geweldige  gekompli- 
seerdheid  van  die  menslike  psige:  die  waaghalsige,  treffende 
woordplastiek. 

,,Die  leser  wat  die  lengte  van  die  voorasnog  onvoltooide 
,Konflik  van  die  Eeue’  sien,  sal  waarskynlik  meen  dat  eposse  nie 
vir  die  huidige  eeu  deug  nie.  Die  werk  is  inderdaad  ambisieus: 
hier  ding  Edwin  de  Kock  mee  met  John  Milton,  vir  diegene  wat 
Engels  magtig  is,  met  ander  groot  skrywers  vir  baie  ander 

kultuurmense.  Maar  die  werk  is  nie  eentonig  nie;  en  ek  wil  die 
uitspraak  waag  dat  ook  die  Esperanto-digter  welslae  sal  behaal. 
'n  Mens  moet  byvoorbeeld  die  vlug  deur  die  kosmos  lees  en 
herlees  — waar  Milton  vermeng  is  met  hedendaagse  wetenskap 
en  wetenskaplike  romans;  en  daardie  verwonderlike  gesprek 
tussen  God  en  Lucifer  wat  begin: 

> ,My  nietige 

kind,  waarom  wil  jy  jou  verpletter 
teen  die  muur  van  my  verstand!’ 

waar  jy  geloofbare  motiewe  by  bonatuurlike  wesens  aantref, 
of  die  huiweringwekkende  visie  van  Eva  met  die  vrug  en  die 
verre  resultate.  Ek  hoop  dat  hy  sy  vreemde,  unieke,  tot  denke 
aansporende  epos  sal  voltooi.”ii 


Die  swarte  hand  van  God  het  hom  plotseling 
gegryp  en  uit  die  heelal  weggewerp  — 
tot  daar  waar  alle  melkwegstelsels  saam 
gelyk  het  soos  ’n  verre  vuurhoutjie 
wat  klein  flikker  in  winde  van  die  tyd, 
en  verder  nog,  waar  hulle  uitgedoof  is 
vir  die  oog,  omdat  die  langsame  lig 
nog  nie  tot  dardie  oord  sal  reik  nie,  voor 
’n  duisend-miljoental  jare  slaksgewys 
deur  die  verstand  van  die  Ewige  sal  kruip. 

Toe  het  ’n  stem  die  leemtes  volgeskink: 

My  nietige 

kind,  waarom  wil  jy  jou  verpletter 

teen  die  muur  van  my  verstand?  Kyk,  voordat 

Ek  jou  aangeskakel  het,  het  Ek 

jou  einde  al  gesien,  en  elke  beeld, 

gesindheid  en  ontsteltenis  geken 

wat  deur  jou  geskudde  brein  kaleidoskoop. 

Die  oormoed  het  nog  nie  geheel  en  al 

die  neiging  tot  berou  uit  jou  verweer, 

maar  aanstons  spoel  die  laaste  greintjie  weg.” 


11.  Marjorie  Boulton:  Voorwoord  tot  Ornhroj  de  la  Kvara  Dimensio,  J.  Régulo, 
Kanariese  Eilande,  1960. 

Lucifer  het  eindelik  gestamel, 

want  sy  hart  het  toe  sy  keel  so  vol  gemaak, 

en  sy  wéreld  van  opstandige  gedagtes 

het  in  ’n  tranevloed  verdrink:  ,,Maar  kan  U, 

gestrenge  Vader  van  geregtigheid, 

my  nog  vergewe?” 

,,Ek  kan  alles.  ’n  Tere 
liefde  hou  die  wcegskaal  in  die  hand. 

Jy  en  al  die  ander  wat  verdwaal  het, 
en  nou  in  vreemde  vullishope  krap 
om  die  hart  se  honger  jammerlik  te  stil, 
word  nederig,  kom  onder  die  beskutting 
van  die  vleuels  van  vergiffenis.” 

,,Vader,  in  hierdie  duisternis  van  U 
sou  ek  my  swart  oortreding  wou  bely, 
want  die  plek  is  paslik.  Maar  daarso,  in  ’n  heelal 
deurdrenk  van  lig,  sou  elke  son  wat  vlam  — 
soos  enigeen  wat  dink  — hom  op  my  vestig, 
beskuldigende  oog,  wat  altyd  vurig 
brand  met  die  herinnering  dat  ek 
U troon  en  heerlikheid  wou  ondergraaf. 

Of  anders  sou  hul  my  bejammer,  my, 
dic  trotse  Lucifer!” 

Een  jaar  vroeër  verskyn  daar  Stupoj  sen  Nomo  (Trap  sonder 
Naam)  uit  die  pen  van  ’n  jong  Yslander,  Baldur  Ragnarsson. 
Hierdie  werk  verteenwoordig  die  verskyning  van  surrealistiese 
en  soortgelyke  tegnieke,  ook  in  Esperanto.  Wat  ’n  mens  ookal 
van  dié  soms  moeilik  begryplike  maar  af  en  toe  nogal  stimu- 
lercnde  poësie  dink,  is  dit  een  van  die  hoogste  bewyse  van  die 
lewendigheid  van  hierdie  taal  wat  as  die  gewrog  van  een  man 
begin  het,  selfs  die  vae,  suggestiewie  gewaarwordinge  van  die 
onderbewussyn  wat  in  sodanige  verse  deurskemer  en  jou  tot  op 
die  rand  van  die  onuitspreeklike  lei,  daarin  uiting  kan  vind. 


2 

viii 


Seë  val:  ek  droom  van  jou, 

’n  swart.  swaarhangende  blom. 

Die  hart  word  geknie  deur  jou  nag, 
jou  knaende  vertwyfeling. 

Onder  kruip  jou  naam 

op  die  gryse  bodem  van  die  siel. 

My  lag,  jou  droefenis 
lewe  in  die  dieptes  saam. 

Seë  val:  ’n  swaar  geluid 
v^nd  somber  weerklank  uit  my  hart. 
Ons  bewoon  dieselfde  graf, 
die  digter  en  swart  blom. 


3 

Toe  ek  die  Simbool  gevind  het, 

’n  skielik  skynende  toorts,  wat  sy  hals  rek 
deur  die  bres  van  die  oogkas, 

’n  binneson  tussen  bloeiende  kramme  — 
het  ek  gevra:  watter  dade  slaap  dan 
in  my  grond,  soos  vreemde  sate 
anderkant  die  vatbereik? 

En  hoedanige  woorde 

kruip  krapagtig,  vorm  fondamentlose  torings? 

En  ’n  bloeddagbreek  werp  sy  stralenet 

in  ’n  onderbewuste  uitgestrektheid,  oor  beton  . . . 

— Baldur  Ragnarsson 


,,Die  uitstaande  eienskap  van  alle  digters  van  die  Derde 
Tydperk  is  hulle  groot  vrugbaarheid.  In  1934  het  die  bloem- 
lesing  van  twaalf  digters  126  klein  bladsytjies  beslaan;  die 
digwerk  van  twaalf  na-oorlogse  poëte  (laat  ons  maar  byvoor- 
beeld  sê:  Auld,  Dinwoode,  Francis,  Rossetti,  Mattos,  Korinek, 
Urbanova,  Pitsj,  Boulton,  Ragnarsson,  Urban,  Thorsen)  sou 
maklik  ’n  1,000-bladsyboekdeel  in  groot  formaat  vol  maak. 
Ongelukkig  word  die  merendeel  van  hulle  gedigte  nog  slegs 
in  manuskripvorm  aangetref,  want  selfs  ons  blaaie  is  nie  groot 
genoeg  om  alles  goeds  te  kan  benut  wat  tans  geskryf  word 
nie.  Maar  daardie  oorvloed  verseker  die  gesondheid  van  ons 
poësie  en  ons  steeds  sterkwordende  liriek.”i2 

’n  Natuurlike  vraag  is  wat  die  waarskynlike  rigting  en  ook 
die  vooruitsigte  van  die  Esperanto-poësie  is.  Die  huidige 


12.  William  Auld;  Voorwoord  tot  Esperanto  Antologio. 

tendens  is  om,  soos  Auld  dit  gestel  het,  die  grotte  van  die  hart 
te  ondersoek,  om  die  moderner  persoonlike  gedig  te  skryf.  Dit 
het  egter  geensins  die  internasionale  problematiek,  die  tema  van 
menslike  saambestaan  op  ’n  steeds  krimpende  planeet  — wat 
die  Esperantisme  so  sterk  kenmerk  ^ op  die  agtergrond  gedruk 
nie.  Inteendeel,  dit  is  duidelik  dat  hierdie  globalc  poësie,  miskien 
die  taak  by  uitstek  van  die  Esperanto-literatuur,  gevoed  word 
deur  ’n  verdiepte  insig  in  die  persoonlike  psige  met  al  sy 
waardes,  sondes  en  tragedie.  Vandaar  dat  juis  hierdie  tydvak 
verskillende  eposse  of  eposagtige  pogings  voortgebring  het. 

Die  groei  van  hierdie  sonderlinge  literatuur  hang  ten  nouste 
saam  met  die  lotgevalle  van  die  taal  waarin  dit  wortel  en  die 
omstandighede  wat  dit  omgewe.  Of  Esperanto  uiteindelik  — 
wanneer  die  tyd  daarvoor  heeltemal  ryp  is  — toegelaat  sal  word 
om  die  taak  te  verrig  waarvoor  dit  in  die  lewe  geroep  is  (en 
hierdie  ,,in  die  lewe  geroep  is”  moet  nie  as  blote  metafoor 
gesnap  word  nie!),  sal  die  toekoms  moet  besluit.  Dit  is  miskien 
egter  geen  oordrywing  nie  om  te  bewecr  dat  al  sou  dit  hicrin 
faal,  dit  nie  meer  heeltemal  in  die  vergetelheid  kan  raak  nie 
omdat  sy  poësie  reeds  waarborg  dat  daar  altyd  ’n  paar  lief- 
hebbers  van  die  skone  sal  wees  wat  die  geringe  moeite  sal 
ontsien  om  dit  aan  te  leer,  al  sou  so  ’n  motief  niks  meer  gemeen 
hê  met  die  oorspronklike  rede  waarvoor  Zamenhof  dit  saam- 
gestel  het  nie! 

A.  SWART 


SONNETTE 


I.  PETRARKAANSE  SONNET 

Die  skerpgebekte  roofvoël  skiet  terneer 
en  slaan  sy  krom  moordkloue  grypend  vas 
in  warm  vleis  wat  hulp-loos  stuiptrek  as 
sy  naels  die  lewe  uit  die  liggaam  skeur; 
en  waar  ’n  ruppel  bloed  die  halms  kleur 
vlug  werfgenote  ylings  deur  die  gras 
wyl  ander  regop  steier,  skokverras 
verstar  oor  wat  daar  voor  hul  oog  gebeur, 

net  soos  ons  denke  ook  verstar  is  deur 
die  tyding  van  die  Dood  se  snelle  pas 
wat  Lewe  weggryp  soos  die  roofvoëlvolk; 
en  toe  ons  onder  die  verbyst-ring  beur 
het  daardie  wet,  dat  ons  ewe  weerloos  was, 
in  elk  die  fel  onstuimigheid  laat  kolk. 


II.  DIE  ONVERBIDDELIKE 

O donker  Dood,  jy  swaai  sekuur  jou  sens 
en  samel  onverpoos  jou  oeste  in; 

}y  neem  jou  uitgesoektes  oor  die  grens 
na  waar  jou  onderaardse  ryk  begin. 

Party  is  lank  gedaan  al  en  op  wag, 
maar  keurend  gaan  jou  voetval  hul  verby 
na  ander,  in  die  volheid  van  hul  krag 
wat  koester  om  nog  in  die  son  te  bly. 

O onverbiddelike  Dood,  jy  kom 
en  ons  moet  aan  jou  stille  koue  hand 
vertrek  van  hierdie  tuiste  waar  ons  weet 
van  son  en  veld  en  hoe  die  bome  blom 
na  daardie  onbekende  donker  land 
waar  ons  algou  vergaan  is  en  vergeet. 

III.  LANK  GELEE 


Die  telefoon  het  hulle  opgeskeur 
die  sagte  ure  van  die  oggendslaap; 

’n  kleed  is  in  verwarring  opgeraap 
en  vaakdom  voete  strompel  na  die  deur. 

’n  veraf  stem  wat  oor  die  afstand  teem, 

’n  woord  wat  deurdring  deur  die  slaapgordyn, 

’n  skok  wat  alle  newels  laat  verdwyn  . . . 

,,Kom  huis  toe,  kind,  jou  vader’s  ons  ontneem  . . .” 

Dis  lank  gelee  . . . maar  as  die  herfstyd  weer 
sy  weemoed  bring  wanneer  die  blare  val 
en  elke  boom  staan  skurf  en  vaal  ontbloot 
word  dit  simbool  van  daardie  tyd  van  treur 
en  wek  opnuut,  so  vele  jare  al 
herinnering  en  hartseer  van  die  Dood. 

IV.  DAAR  KOM  ’N  TYD 

Daar  kom  ’n  Tyd  en  elkeen  moet  eens  gaan 
oor  daardie  grens  wat  hom  vir  ewig  skei 
van  alles  wat  hom  mooi  en  dierbaar  staan; 
als  wat  sy  kloppend’  menswees  ooit  verbly: 
die  woord,  die  lied,  die  klank,  die  kleur,  die  lig, 
die  fel  belewenis  van  liefdesvuur, 
die  mensverhoudinge  wat  lewens  rig, 
die  skoon  verwagting  van  elk  nuwe  uur. 

O Heer,  hoe  sluit  ons  hier  vir  goed  ons  oë 
en  sê  vaarwel  aan  lewenslig  en  gloed 
om  af  te  daal  aan  Dood  se  koue  hand? 

Hoe  sal  ons  as  ons  in  ons  Gees  nie  glo 
ons  gaan  die  duister  tyd’Iik  tegemoet, 
daar  wag  ’n  beter  lewe  anderkant? 

V.  EK  WIL  NIE  STERWE  NIE 

Ek  wil  nie  sterwe  nie,  O,  nooit  wil  ek 
die  donker  diepte  van  die  aarde  in 
waar  tyd  herin’ringloos  oor  graftes  trek 
en  ek  verganklikheid  as  erfenis  win. 

U,  God,  het  my  lewe  laat  ontwaak, 
bewustheid,  denke  in  my  kern  gelê, 

’n  halfgod  met  ’n  siel  van  my  gemaak 
en  daarna  sterflikheid  my  toegesê. 

O God,  ek  wil  nie  sterwe  nie,  laat  my 
nie  na  vergetelheid  se  dieptes  sink  . . . 

Laat  uit  die  wonderrede  wat  U skenk 
één  waarheidswoord  gebore  word  uit  my 
wat  onvergeetlik  in  die  mensdomhart  weerklink 
en  so  vir  ewig  my  bestaan  herdenk. 


DIE  SANGERES  EN  HAAR  LIED 

Haar  stem  het  ontwaak  soos  die  mórelig 
as  die  son  hom  vir  eers  oor  die  kruine  rig  — 
en  verrassend  deur  openingsstansas  gedans 
soos  die  lig  se  verblydende  eerste  glans  — ■ 
en  toe  weggesweef  in  ’n  soet  melodie 
soos  wanneer  die  vlinders  oor  blomkelke  vlie  — 
om  dan  in  vroliker  klank  uit  te  blom 
soos  die  bloeisels  wanneer  die  lente  kom  — 
en  te  swel  en  groei  tot  ’n  ryper  krag 

— ’n  belofte  wat  groei  in  die  somerdag  — 

Die  lied  het  verander,  die  vreug  het  verstom 
en  haar  stem  het  bo  van  die  hoogtes  gekom 
om  laag  na  die  somber  note  te  daal 

soos  wanneer  die  wanhoop  ’n  siel  kom  haal. 

Die  stem  en  die  lied  het  so  droewig  gekla 

— ’n  duif  wat  die  dood  van  haar  kleintjies  moet  dra  - 
maar  voordat  die  lied  kon  sterf  en  vergaan 

swel  die  stem  weer  in  nuwe  verwagtinge  aan 
om  dan  uit  te  styg  in  ’n  sprankelende  vlug 
soos  ’n  suiwer  nuanse  van  kleur  en  lig. 

Sy’t  haar  stem  laat  swewe  en  borrel  en  speel 
soos  voëls  wat  met  almal  hul  vreugde  deel 
dit  na  skielike  puntige  skerptes  laat  skiet 
soos  die  blink  spitse  ys  in  die  gletsergebied, 
en  na  nog  ’n  laaste  uitbundige  vlug 
bring  sy  haar  stem  beheersend  weer  t’rug 
na  area  ryk  in  volmaaktheid  en  vree 
asof  sy  uit  woeling  na  koel  skadus  tree; 
en  dis  hier  waar  die  ryk  kwaliteit  van  haar  stem 
die  hart  in  ’n  droom  van  bewondering  vasklem. 

As  die  lied  dan  sterk  na  die  einde  uitbou 
is  daar  ’n  wêreld  wat  sy  asem  ophou 
wyl  hy  voel  hoe  die  opwinding  ruk  in  sy  bloed 
oor  die  volle  oorgawe  en  die  stem  se  gloed; 
en  hy  voel  of  hy  vlammend  gelouter  word 
as  sy  haar  laaste,  haar  ál  in  die  klimaks  stort. 

En  as  sy  glimlaggend  vorentoe  buig 
golf  daar  oor  haar  ’n  verdowend’  gejuig; 
en  as  sy  waarderend  vorentoe  leun 
stort  daar  oor  haar  ’n  blommereën. 


DIE  WITOOG  DAG 

Die  witoog  dag  het  verby  gekom, 

In  die  een  hand  dorings, 

Die  ander  'n  blom. 

O witoog  dag,  jy  kom  verby, 

Watter  hand  hou  jy  na  my? 

Die  witoog  dag  sing  tweekeer  ’n  lied, 

Eers  een  van  vreugde, 

Toe  van  verdriet. 

O witoog  dag,  jy  kom  verby, 

Watter  lied  sing  jy  vir  my? 

Die  witoog  dag  kom  mantels  pas, 
een  van  fyn  gouddraad, 
een  van  vlas. 

O witoog  dag,  jy  kom  verby, 

Watter  mantel  is  vir  my? 

Dit  witoog  dag  kom  mate  meet 
Vir  ’n  bruidsgewaad 
En  ’n  lykekleed. 

O witoog  dag,  jy  kom  verby, 

Watter  maat  meet  jy  aan  my? 

T.  M.  HART 


DIE  LITERÊRE  „SPEL” 


In  'n  ..vergcte”  GidsartikeP  van  byna  vyftig  jaar  gelede  het 
Martinus  Nijhoff  (1894-1953)  sake  aangeraak  wat  in  ons 
huidige  literêre  situasie  dalk  rigtingaanduidend  kan  wees. 
Daarby  dui  dit  op  belesenheid  en  heilige  erns  in  die  kuns 
waarvan  ons  in  hierdie  sonnige  land  moet  kennis  neem.  Omdat 
hierdie  ,,ars  poetica”  nie  mag  verlore  gaan  nie,  laat  ek  aanstons 
’n  uittreksel-vertaling  daarvan  hier  volg.  Intussen  eers  iets 
anders. 

Om  nie  van  ligsinnigheid  beskuldig  te  word  nie  — ek  noem 
hierdie  stuk  die  literêre  ,,spel” — is  dit  nodig  om  hierdie 
spel  eers  van  nader  te  bekyk. 

Krieket  of  rugby  is  ook  ’n  spel,  maar  dit  gaan  vir  my  hier 
om  iets  anders.  In  Ovev  Vestdyk  onder  redaksie  van  Max  Nord 
sê  J.  H.  van  den  Veen  op  bl.  68  ,,men  kan  een  spel  met  alle 
ernst,  selfs  met  heilig  vuur  bedryven”.  En  verder  ,,men  speelt 
het  spel  niet  om  het  resultaat”  — die  is  bykomstig  en  voorlopig. 
Hierin  sien  ek  iets  van  die  orde  waartoc  ook  die  literêre  spel 
behoort.  So  ’n  spel  is  ook  die  lewe  self,  maar  met  dié  belangrike 
verskil:  in  alle  mensgemaakte  dinge,  in  elke  mensgemaakte  spel 
is  daar  mensgemaakte  reëls.  — Die  mens  het  nie  die  lewe 
gemaak  nie.  En  die  kuns?  — Miskien  is  dit  goed  dat  ons  kuns 
nie  kan  afmaak  nie,  nie  kan  verwerk  tot  ’n  stel  gegewens 
waarmee  ons  ’n  rekenoutomaat  kan  voer  nie.  En:  bewys  die  feit 
dat  ons  dit  nie  kan  doen  nie,  nic  miskien  tog  iets  van  wat  kuns 
kan  wees  nie?  Daarom,  laat  ons,  solank  ons  deur  die  spieël  in 
die  raaisel  kyk;  solank  ons  nie  weet  nie  en  tog  weet,  die  spel 
speel;  die  suiwer  spel,  gegrondves  in  ons  hoër  doel. 

En  die  reëls  dan?  Maar  weer:  hier  is  een  plus  een  nie  twee 
nie.  In  die  lesinglokaal  of  in  akademiese  dissertasies:  die  beeld- 
werking  by  A,  B se  opvattinge  oor  die  kuns  soos  weerspieël  in 
dit  of  dat,  die  verlossingsmotief,  ironie  as  bindmiddel  of  wat  ook 
al  by  X of  Y,  moet  dit.  Hier  moet  ons  iets  tasbaars  vaspen  en 
as  normatiewe  feite  aanbied  soos  ’n  bedelaar  wat  eintlik  niks 
werklik  het  nie  en  dit  omdat  van  hierdie  dinge  weinig  normatief 
en  kontroleerbaar  gehê  kan  word.  Hoe  ontstellend  en  onder- 
mynend  vir  ons  noodsaaklike  selfversekerdheid  en  gewaande 
stelligheid  dit  ook  mag  wees,  bly  dit  ’n  feit.  Op  die  vakgebied 
moet  wat  eintlik  nie  werklik  kan  níe.  Soos  by  die  skep  van 

kuns  — of  iets  wat  kuns  kan  wees  (of  genoem  word)  — kry 
ons  by  die  besinning  oor  hierdie  sake  een  verstarde  verwerk- 
liking  van  ’n  hele  aantal  moontlikhede.  ’n  Diepdeurdagte  of 
hoogs  wetenskaplik  (?)  gefundeerde  uitspraak  kan  miskien  ook 
anders  gewees  het. 

„Sal  ons  dan  maar  sê:  oor  smaak  val  nie  te  twis  nie?” 

Die  spel  word  ’n  dubbele  spel.  Waar  ons  dogmaties  moet 
wees  — die  wetenskap  en  die  natuur  het  ons  geleer  dat  daar 
duidelik  omlynde  stellings,  reaksies  en  keerkringe  is  — is  ons 
dogmaties.  Hier  speel  ons  rugby  met  ’n  eiervormige  viernaatbal. 
op  ’n  uitgemerkte  veld  en  onder  toesig  van  skeidsregters:  nael 
ons  selfversekerd,  boul  ons  masjinaal  met  selfs  ’n  moontlikheid 
van  groot  akkuraatheid.  Hier  kies  ons  ’n  span  op  grond  van 
gelewerde  kontroleerbare  prestasies  of  verwagte  opgewassen- 
heid  in  moontlike  moeilike  situasies  of  sommer  dwarsweg- 
koppig  volgens  ons  eie  diplomaties-geplooide  voorkeur.  En  dit 
mag,  want  hier  gaan  dit  om  objektiwiteit  in  die  binnekring,  al 
is  dit  daarbuite  miskien  te  beskou  as  die  meet  met  ’n  dubbele 
maatstaf.  Hier  moet  daar  net  method  in  ons  madness  wees  en 
nie  ongekeer  nie. 

Die  literêre  spel  is  ’n  dubbele  spel. 

1.  Waar  literatuur  as  vak  doseer  moet  word  of  waar  daar  oor 
literatuur  as  vak  geskryf  word,  moet  dit  verstar  tot  ’n  kon- 
troleerbare  dogma  waaraan  bepaalde  kriteria  gestel  word.  — 
Vir  hierdie  ,,klein”  maar  hoogsbelangrike  spel,  wat  eintlik 
dan  ook  ’n  wetenskap  sal  word,  kan  (en  moet)  ons  nog 
reëls  opstel. 

2.  En  waar  dit  gaan  oor  die  eintlike  spel?  — Hier  kan  ons 
slegs  na  die  Skeidsregter  met  die  Fluitjie  luister.  Hier  het 
ons  geen  resep  nie  en  speel  ons  maar  die  suiwer  spel  met 
heilige  — en  geheiligde  — erns. 

,,Maar  nou:  is  hierdie  dubbele  spel  as  twee  spele  te 
sien?”  A1  spel  wat  ons  kontroleerbaar  kan  specl  is  die 
klein  spel.  ,,En  die  eintlike  spel  dan?” 

Soos  die  Groot  Olifant  sin  gee  aan  sy  spoor  in  die  modder, 
die  berghoë  golwe  aan  die  krag  van  die  Wind  en  die  maan 
die  lig  van  die  Son  weerkaats,  so  gee  die  eintlike  spel  sin  aan 
ons  ,,onsin”.  Ons  kaats  maar  net  die  lig  soos  Opperman  sê.  — 
Ek  sou  ’n  spektograaf  wou  wees. 

En  deur  die  eeue  was  dit  ook  maar  altyd  so.  Elke  -isme 
(elke  skrywe  wat  saam  met  ander  skrywers  in  ’n  bepaalde 
rigting  tot  ’n  min  of  meer  eensoortige  groep  saamgevat  kan 
word)  deur  die  eeuelange  geskiedenis  van  die  literatuiir  ^ — oor 
die  -isme  van  die  surrealis  wat  juis  nie  wou  verstar  tot  ’n  dogma 
nie—  is  maar  net  ’n  kontroleerbare  spoor  waarlangs  die  Groot- 

Groot  Gees  beweeg  of  moontlik  beweeg  het.  Daar  was  dus  nog 
nooit  werklik  kuns  nie,  of  as  daar  was  en  iets  anders  daama 
gekom  het,  is  hierdie  latere  ,,iets  anders”  nie  kuns  nie.  Wat 
ons  dan  kuns  npem  is  slegs  die  sigbare  gestalte  — wat  as 
gestalte  dogmaties  en  betreklik  is  — waarin  ons  die  kuns  kan 
waarneem. 

Deur  die  eeue  is  elke  aksie  deur  ’n  reaksie  gevolg.  Die 
pendulum  het  met  elke  swaai  van  die  tyd  te  ver  geswaai;  ’n 
fiktiewe  posisie  ingeneem  waar  dit  nie  kon  bly  hang  nie  en 
waarvandaan  dit  slegs  weer  kon  terugswaai.  Deur  die  krag  van 
die  momentum  is  die  proses  dan  telkens  weer  herhaal. 

,,Elke  vernuwing  is  dus  eintlik  net  ’n  verandering,  ’n  aksent- 
verskuiwing  of  selfs  net  ’n  terugkeer  na  ’n  vroeëre  stadium?” 

In  hierdie  vraag  lê  ’n  paar  sake  oormekaar  wat  apart  bekyk 
moet  word: 

’n  Terugkeer  na  ’n  vroeëre  stadium  sonder  meer  is  nie  moont- 
lik  nie.  Net  die  mode  kan  homself  herhaal,  die  kuns  en  die 
geskiedenis  nie.  Soos  die  tolbossie  in  sy  vaart  voortdurend 
ander  dinge  optel  en  vir  lang  of  kort  ente  saamdra  en  daardeur 
uiterlik  anders  lyk  as  wat  hy  werklik  is  en  tog  homself  bly, 
neem  elke  -isme  iets  van  ’n  vorige  -isme  of  van  vorige  -ismes 
in  hom  op,  dra  hy  dit  saam,  word  dit  deel  van  die  nuwe 
omhulsel  waarin  die  kuns  homself  versteek. 

Elke  vernuwing  is  eintlik  net  ’n  verandering  — ’n  tyds- 
verandering  waarna  nie  later  teruggekeer  word  of  presies 
terugkeer  kan  word  nie.  ’n  Tydsverandering  dus  wat  in  ’n 
tydsbehoefte  voorsien  en  — baie  betreklik  gesien  — ’n  ver- 
nuwing  genoem  kan  word,  maar  wat  eintlik  niks  of  weinig 
nuuts  kan  hê. 

,,Wat  van  die  vernuwing  in  ons  prosa  waarvan  daar  sterk 
sprake  was?” 

Ek  wou  eers  nog  die  kwessie  van  die  aksentverskuiwing 
probeer  uitlig  het  maar  as  dit  dan  moet:  wat  van  watter  ver- 
nuwing.  Is  daar  ’n  vernuwing? 

Wat  hier  as  vernuwing  gesien  word  — terloops:  is  dit  nie 
selfs  te  dogmaties  om  van  ’n  vernuwing  te  praat  nie.  ’n  Ver- 
nuwing  is  tog  iets  wat  nog  nie  was  nie.  Wat  het  Salomo  gesê 
van  iets  nuuts  onder  die  son?  . — is  bloot  ’n  aksentverskuiwing. 
En  ’n  aksentverskuiwing  kan  op  meer  as  een  vlak  plaasvind. 
Dit  klem  kan  val  op  die  taal,  die  suggestie,  die  hopelose  ge- 
brokenheid  van  die  tyd.  Dit  kan  selfs  voortvloei  uit  ’n  ontwrigte 
tyd  deur  ’n  ,,vertaling”  van  ’n  tydgees  of  die  oorenting  daarvan 
op  ’n  ander  stam  waar  die  eintlik  nie,  kan  aard  nie.  — Dit  sou 
tog  geen  vernuwing  wees  nie:  hoogstens  ’n  wanklank  veroor- 

saak  of  dalk  ’n  trassie  die  lig  laat  sien  in  plaas  daarvan  dat 
dit  ’n  bevrugtende  kruisbestuiwing  is. 

Maar  wag  nou:  eintlik  wou  dit  (aanvanklik)  hier  gaan  om 
die  speel  van  die  literére  spel  wat  as  funksie  het  die  skep  van 
orde  uit  die  chaos.  Dit  sou  geen  sin  hê  om  verdere  chaos  te  gee 
nie.  — Snaaks:  chaos  hoef  mos  nie  geskep  te  word  nie  — dit 
is  mos  maar  sommer.  Eksistensialisme  soos  Satré  dit  gesien 
het(?). 

Wat  hier  nou  nog  oor  bly  (of  miskien  oor  bly)  moet  voor- 
lopig  so  gestel  word:^ — 

1.  Wat  ons  normaalweg  kuns  noem  is  slegs  voorlopige  kon- 
struksielyne  van  wat  kuns  dalk  kan  wees. 

2.  Elke  „geslag”  moet  nuwe  (of  ander)  eksperimente  maak  om 
sy  konstruksie  ,,reg”  te  kry. 

3.  Elke  ander  fase  in  die  mensebestaan  verg  sy  eie  konstruk- 
sie. 

en  tog 

4.  Ware  kuns  is  tydeloos  maar  nie  ’n  god  nie. 

— Hieroor  sal  daar  nog  dogmaties  geraak  moet  word,  want 
slegs  deur  die  spel  dogmaties  te  speel  kan  ons  miskien  iets 
van  die  ondefinieerbare  érens  aandui.  Maar  dan: 

1.  die  dogmatiese  spel  is  tydsgebonde  en  ,,nasionaal”,  en  tog 

2.  ook  tydeloos  en  ,,kosmies.” 

Ons  weerkaats  maar  slegs  die  lig  — en  daarby  sleg  — . Ek 
wens  dat  ons  ook  spektograwe  kon  wees. 

En  nou  Nijhoff. 

,,  ,Vir  die  geskiedenis  van  die  moderne  gees  is  dit  merk- 
waardig  kentekenend’,  sé  Curtuis  na  aanleiding  van  die  kritikus 
en  essayis  Suarés  in  sy  ,,Wegbereiter  des  neuen  Frankreich” 
— dat  die  ontwikkeling  waarlangs  die  letterkundige  kritiek  hom 
verbreed  en  verdiep  het,  lei  tot  ’n  hoër  soort  kritiek,  wat  ’n 
mens  lewenskritiek  sou  kon  noem,  en  waarvari  die  vorm  die 
moderne  essay  is.  Hier  beteken  kritiek  nie  meer  ’n  beoordeling 
van  kunswerke  volgens  vasstaande  smaak  en  eise  nie,  maar 
’n  opneem  van  werke,  gestaltes  en  gebeurtenisse  in  die  eie 
ideë  en  ontroeringe  van  die  beskouer,  ’n  lewende  reaksie  van 
die  gees  op  die  dinge  wat  hy  beskou  en  ten  opsigte  waarvan  hy 
homself  dwing  om  die  lewenswaarde  daarin  helder  en  vas  te 
formuleer.  Die  studie  van  letterkunde  word  lewenskritiek  op 
die  oomblik  wanneer  dit  die  standpunt  van  die  genietende  of 
afkeurende  leser  ruil  vir  die  standpunt  van  die  doelbewus 
lewende  en  handelende  mens,  wat  homself  sien  as  ’n  knoop- 
punt  van  die  mees  uiteenlopende  kragte,  wat  nou  deur  hier- 

die  wyse  van  kritiek,  aanduidend  en  aangedui  word  en  wat 
homself  in  die  ewige  skepping  van  die  lewe  wil  invoeg. 

Vir  hierdie  moderne  kritiek  kan  ’n  mens  weliswaar  on- 
moontlik  ’n  verstandelike  maatstaf  vaslê;  vandaar  dat  dit  vir 
ons  ouere  tydgenote  as  subjektiewe  willekeur  voorkom.  Maar 
inderdaad  dra  dit  swaarder  verantwoordelikheid  en  is  dit  in 
'dieper  sin  objektief  as  die  ouere  kritiek.  Dit  is  so  omdat  hierdie 
moderne  kritiek  slegs  moontlik  is  wanneer  die  kritikus  van  alle 
kante,  met  al  sy  kragte;  díe  van  denke  en  waarneming,  die 
van  wil  en  oorgawe,  deurgedring  het  tot  die  kern  vanwaar  die 
beweging  van  sy  lewe  ’n  eie  bewuste  aanvang  neem.  En  wan- 
neer  hy  onderweg  die  verstarde  skool-formules,  wat  die  opper- 
vlakte-objektiwiteit  so  graag  laat  hoor,  moet  verbreek,  dan 
vind  hy,  na  die  mate  van  sy  lewenskrag,  juis  in  hierdie  stryd 
die  nuwe,  nie-gekonstrueerde,  maar  uit  hom  ontstane  wette. 
Hierdie  nuwe,  uit  die  diepste  subjektiwiteit  gewonne  wette  is 
eintlik  nie  meer  subjektief  nie,  omdat  die  diepste  ontroering  van 
die  enkeling  uit  die  wêreld-lewe  ontspring,  omdat  in  die  inner- 
like  kern  van  subjektiewe  lewe,  die  objektiewe  opgeneem  is. 

Om  so  ’n  beskouing  van  kuns  en  lewe  nog  kritiek  te  noem 
word  histories  geregverdig,  omdat  dit  uit  die  letterkundige 
kritiek  ontwikkel  het.  Feitlik  is  dit  ’n  noodhulp,  want  die 
moderne  lewenskritiek  is  iets  essensieel  anders  as  die  gebruik- 
like  letterkundige  kritiek.’ 

Hierdie  subjektiewe  kritiek  moes  noodsaaklikerwys  ontstaan 
toe  die  naturalistiese  tyd,  met  die  aan  hom  gebonde  objektiewe 
kritiek,  skynbaar  verloop  het.  Maar  nie,  soos  Curtuis,  sien  ek  sy 
ontwikkeling  nie  slegs  opkomende  uit  die  letterkundige  kritiek 
nie.  Sy  basis  in  ’n  breër  verskynsel.  Toe  in  die  middel  van  die 
negentiende  eeu,  in  die  tyd  van  positivistiese  materialisme,  die 
geestelike  lewe  nog  religieus  nog  filosofies  homself  kon  hand- 
haaf  en  pessimisties  ineengedoke,  hom  moes  bepaal  tot  ’n 
hunkerende  aanskouing,  het  die  kuns,  juis  omdat  hy  die  enigste 
funksie  van  die  menslike  geestesarbeid  is  wat  aanskou  en 
tewens  direk  laat  aanskou,  die  gebied  geword  waartoe  die 
verdronge  geestelike  lewe  hom  vrywel  uitsluitlik  aangewese 
gevoel  het.  Die  groot  figuur  waarin,  vir  sover  ek  kan  sien,  die 
proses  die  eerste  voltrek  is,  is  John  Ruskin,  wie  se  opgekropte 
puriteinse  werêldhaat  ’n  bevredigende  selfkwelling,  ’n  bitter 
verlossing,  gesoek  en  gevind  het  in  ’n  estetiese  (ont)-vlugting 
van  hierdie  ,,door  treinen  en  fabriekspypen  verknoeide”^ 
wêreld.  Hy  het  die  prediker  geword  van  ’n  estetiese  evangelie, 
van  ’n  skoonheid  wat  ons  van  die  wêreld  aftrek,  ’n  religieuse 
skoonheid.  Ons  vind  dit  terug  in  die  wêreldvreemde  windstille 
skilderye  van  die  s.g.  prae-rafaelistiese  skool,  waar  die  lewens- 

ledige  gestaltes  soos  geheimsinnige  weerspieëlinge  van  mense 
en  gode  is.  Ons  vind  dit  terug  in  Walter  Pater,  in  die  Intentions 
van  Oscar  Wilde.  Hulle  almal,  estetiese  ontstygers,  kon  nie  die 
voor  hulle  oë  in  die  ,,overmachtige”  natuur  wegsinkende  lewe 
van  hulle  tyd  direk  in  hul  kuns  verwesenlik  nie.  Die  stilte  en  die 
sisteme  van  religie  en  filosofie  het  oor  hierdie  lewe  hulle 
ordende  krag  verloor.  Hierdie  menslike  lewe  moes  vooraf  tot 
kuns  gemaak  word,  eers  daarna  was  dit  beheersbaar  en  oor- 
sigtelik.  Het  hulle,  en  verkeer  ons  nog,  soos  ek  dikwels  hoor  sê, 
in  ’n  oorskatting  van  die  kuns?  Ons  moet  insien  dat  die  kuns  ’n 
ander  funksie  gekry  het;  nie  langer  dié  van  veraanskouliking 
van  iets  wat  dit  self  as  bo  haar  gebied  staande  besef  nie,  nie 
langer  die  genieting  van  ’n  gevonde  lewenswaarde  nie.  — Die 
kuns  was  nou  sel[  'n  geestelike  krag  en  beheers  die  lewe  deur 
uit  die  menslike  gestaltes  en  verskyninge  dieperliggende  (dinge) 
as  die  van  die  natuurlike  lewe,  op  te  roep.^  Om  grondvorme  van 
die  lewe  te  voorskyn  te  bring  en  hul  raaiselagtige  werking  te 
verwerklik  en  sigbaar  te  maak,  het  die  kuns  se  metode  geword, 
sy  lewensfunksie.  En  die  interpretasie  daarvan,  die  kritiek,  het 
daarmee  ook  die  hierbo-omskrewe  breër  karakter  gekry. 

In  hierdie  wêreld  en  leefwyse  van  die  absolute  kuns  word, 
om  met  Wilde  te  spreek,  die  kunstenaar  ’n  kritikus  vir  sover 
hy  vir  hom  uit  die  werklikheid  diepere  vorme  moes  saamstel,  en 
’n  kritikus  ’n  kunstenaar  vir  sover  by  hom  ’n  opneem  in  eie 
idees  en  ontroeringe  sou  plaasvind.” 

— ^Sover  Nijhoff  in  min  of  meer  sy  eie  woorde  hoewel  ’n 
mens  moet  toegee  dat  ’n  vertaling  uit  selfs  ’n  verwante  taal 
sekere  betekenisnuanses  kan  laat  verlore  gaan. 

In  die  res  van  die  artikel  toets  Nijhoff  o.a.  enkele  verskynsels 
in  sy  eietydse  romanliteratuur  aan  sy  uiteengesette  benadering, 
omdat  die  verskynsels,  soos  hy  glo,  op  die  wyse  betekenis  kry 
en  die  verwagting  kan  regverdig  dat  ook  in  sy  eie  tyd  ’n  goeie 
deel  van  die  geestelike  lewe  aangedryf  is  deur  hierdie  geeskrag 
van  die  kuns. 

Voordat  hy  by  die  werklike  bespreking  van  die  werke  kom  — 
en  plek-plek  voortvloeiend  uit  ’n  bespreking  — gee  hy  nog  vir 
ons  verdere  teorie  wat  ek  kortliks  hier  wil  aanstip. 

As  eietydse  verteenwoordiger  van  die  ,,nuwe  kritiek”  noem 
Nyhoff  Drik  Coster  wat  veral  in  sy  bekende  essay  oor  Dosto- 
jewski’s  prinsipieel  bedoelde  uiteensettinge  gee.  In  die  werk  van 
Coster  wat  oorspronklik  ’n  resensie  was  oor  ’n  boek  van  Persky 
oor  Dostojewski,  neem  hy  standpunt  in  teen  wat  Curtuis 
,,oppervIakte-opjektiwiteit”genoem  het.  Vir  Nijhoff  het  Coster 
dit  hierin  ook  teen  die  ou  kritiek.  Coster  verklaar  immers  self 
dat  Dostojewski  se  lewenswerk  ’n  visioen  gee  van  die  lewe 

soos  dit  eintlik  moet  wees:  ’n  visioen  wat  straal  en  waarsku  soos 
die  godsdienste  van  vroeëre  kulture;  ’n  boodskap  ,,als  eenmaal 
die  Evangelieën  brachten  aan  de  verdorven  Helleensche  wêreld, 
maar  het  brengt  de  boodschap  op  moderne  wyse,  door  die 
gestalten  eener  bovenmenschelyke  kunst.”6 

,,Aldus”,  gaan  Nijhoff  verder,  ,,ontstaan  uit  hierdie  gestaltes 
'so  iets  as  ’n  moderne  mitologie  en  is  dit  die  taak  van  die  kritiek 
om  die  rigting  wat  dit  aangee  in  die  plan  van  die  geskiedenis 
of  hedendaagse  lewe  te  interpreteer.  Ons  tyd,  wat  hom  hoe 
langer  hoe  beslister  onttrek  aan  die  dwang  van  vyf  eeue  van 
dominerende  renaissansistiese  begrippe,  wat  hom  vergoed  skyn 
te  verwyder  van  Griekse  vormgewing  en  vormwette,  streef  na 
’n  eie  spesifiek  Wes-Europese  kultuur. 

Dante  het  in  sy  Divinia  Commedia  ’n  aanskouing  gegee  van 
wat  Thomas  van  Aquino  intellektueel  geformeer  het.  Die 
Renaissance  het  deur  faktore  soos  die  verval  van  die  ou  sosiale 
struktuur,  deur  Humanisme,  Hervorming,  irreligieuse  weten- 
skappe,  ens.,  vereensaming  van  die  kuns,  individualisasie  van 
die  kunstenaar  en  volstrekte  isolasie  in  die  persoonlikheid  ge- 
bring.  Dit  was  houdbaar  in  die  kort  bloeityd.  Maar  selfs  nie  die 
strengste  matematiek  en  rasionalisme  kon  die  geeskrag  van  die 
enkele  persoonlikheid  sodanig  uitbrei  en  versterk  dat  dit  sy 
oppergesag  kon  behou  nie.  Alleen  al  net  omdat  die  mens  altyd 
oneindig  dieper  en  hoër  leef  as  wat  sy  persoonlikheid  kan 
omvat,  moes  uit  die  Renaissance  die  Barok  losbreek,  die  groot, 
nooit  grondig-begrepe  Barok,  wat  die  grondslag  gelê  het  van 
wat  ’n  mens  ’n  tipiese  Wes-Europese  styl  sou  kon  noem.  Die 
cogito  ergo  sum  van  Descartes  het  die  mens  gerig  tot  sy  eie 
wêreld  en  werklikheid,  maar  het  daaraan  ’n  oneindige  uit- 
breiding,  ’n  aktiwiteit  van  die  gedagte  gegee.  Die  lewe  is  ’n 
droom,  soos  Calderon  in  een  van  sy  stukke  sê,  maar  mens  en 
droom  en  ding  is  één.  Deur  die  alles-skeppende  gedagte  volgens 
die  wette  tot  ’n  spel  om  te  sit,  word  vir  dit  wat  dieper  en  hoër 
is  as  die  bewussyn,  ’n  uitdrukking  gevind.  Hier  is  die  basis  gelê 
vir  die  oorwegende  lewenswaarde  vir  die  kuns  en  enigste 
uitingsmoontlikheid  van  die  bo-persoonlike. 

Die  revolusie,  nasionale  splitsings;  ’n  Romantiek  wat  die 
intellek  gevrees  het  en  na  onmiddellike  kontak  met  die  natuur 
terug  wil;  Herder  wat  die  volkslied  en  Grimm  wat  die  natuur- 
sprokie  opgehaal  het,  het  hierdie  vooruitgang  enigsins  verlê. 
Waar  die  Barok  gesoek  het  na  ’n  geestelike  heerskappy  oor  die 
gedagte  en  hom  sodoende  veral  besig  gehou  het  met  die  vry- 
wording  van  die  gees  deur  die  oorwinning  van  redelike  en 
intellektuele  wette,  het  die  mens  nou  pndersoek  ingestel  na  die 
,,onderkant”,  na  die  ntuur.  Die  cogito  ergo  sum  word  anders 

uitgelê:  ook  die  menslike  gees  nl.  word  as  ’n  produk  van  die 
werklikheid  gesien.  Nie  dát  nie,  maar  wát  ’n  mens  dink  word 
as  ons  fondament  aangeneem.  In  hierdie  sin  is  deur  die  Roman- 
tiek  die  weg  na  die  Naturalisme  aangedui. 

Daar  was  egter  één  mens  wat  hom  afgewend  het  van  hierdie 
rigting.  Dit  was  één  mens  wat  voortgeleef  het.  Wat  Dante 
onder  die  ordening  van  Aquino  in  monumentale  tersines  kon 
volbring,  moes  hierdie  grysaard  eers  in  sy  lang  lewe  van  selftug 
orden  en  toe  in  driftige  drang  uitspreek  in  die  kreupele  verse 
van  sy  Faust  II. 

Die  bewys  dat  hy  kuns  en  menselewe  geheel  en  al  vanuit  ’n 
barokstandpunt  sien,  word  m.i.  gelewer  deur  die  feit  dat  ,,Ein 
Vorspiel  auf  dem  Theater”  sy  ,,Prolog  im  Himmel’”  voorafgaan. 
Terwyl  deur  die  Prolog  im  Himmel  die  lewe  van  Faust  aan  die 
hoogste  hemelse  magte  verbonde  word,  deur  die  Vorspiel  auf 
dem  Theater,  omdat  dit  nie  alleen  aan  die  drama  maar  ook  juis 
aan  die  Prolog  voorafgaan,  sowel  die  een  as  die  ander  tot  ’n 
geestelike  spel  verklaar;  ’n  spel  wat  nie  iets  anders  as  ’n  spel 
kon  bly  nie,  omdat  die  bomenslike  dinge  altyd  onuitspreeklik 
bly,  maar  in  ’n  spel  hul  deur  die  voltrekking  van  eie  wette  nog 
kan  aandui  en  openbaar. 

Ek  glo  dat  ons  tyd  hom  hierby  sal  aansluit  en  dat  die 
romantiesnaturalistiese  standpunt,  wat  ons  aanskoue  beperk  tot 
ondersoek  en  die  mens  self  sien  as  ’n  produk  van  die  werklik- 
heid,  verlaat  sal  word.  Ons  sien  weer  die  hele  wêreld  saam- 
gedronge  in  die  menslike  gees  en  in  die  bewegings  van  hierdie 
geeskrag  neem  ons  die  bomenslike  waar.  Ons  doel  is  weer  ’n 
intellektuele  omvattingsvermoë  wat  hierdie  wêreld  kan  beheers 
en  dié  beheersing  in  die  vreugde  van  ’n  geestelike  ,,spel”  omsit. 
En  die  taak  van  die  kuns  is  om  die  wette  van  hierdie  bewegings 
te  komponeer  en  vir  die  mens  die  groter  besef  bo  die  natuur 
en  bo  homself  aan  te  dui.  Dit  is  immers  nie  anders  moontlik  nie 
as  op  die  wyse  van  die  kuns,  want  alleen  so  word  die  natuur 
self  direk  in  die  menslike  gees  gekomponeer  en  in  werking 
gebring,  sodat  dit  in  sy  konsekwensies  homself  kan  oortref  en 
sodoende  die  bomenslike  bereikbaar  stel.  Want  die  mens 
onderwerp  hom  nie  langer  nie,  maar  is  weer  teen  die  natuur 
die  opstandige,  die  stryder,  omdat  hy  leef  na  wat  hy  bo 
hom  vermoed.  Maar  ons  glo  nie  meer  in  ’n  transendentale  God 
bo  in  die  hemel  nie,  ons  vertrou  en  bestaan  nie  meer  in  die 
matematiese  resultante  van  die  werklikheid  nie.  Die  Koninkryk 
Gods  is  binne  in  ons  en  daar  is  geen  ander  werklikheid  nie  as 
die  wat  die  kreatiewe  kritiek  van  ons  intellek  uit  die  aan- 
skouing  van  die  natuur  vir  hom  saamstel.  AI  die  bomenslike  is 
in  ons  voelbaar,  nihil  a humano  alienum.  Verklaar  dit  nie  die 


37 


bykans  bonatuurlike  lewensinhoud  van  die  „genezer  der 
decandentie”,  Goethe,  die  kunstenaar  van  die  menslike  nie? 

Van  waar  anders  die  sekerheid  van  bo-aardse  geluk  in  die 
roekelose  ateïstiese  spekulasies  van  Shelley?  Is  dit  nie  met 
bewustheid  uitgespreek  in  ,,Les  Phares”  van  Baudelaire  nie?” 

’n  Paar  bladsye  verder  stel  Nijhoff  sekere  sake  byna  ver- 
síconend.  ,,Ek  hoop  nie  dat  ek,  deur  op  die  lewenswaarde  en 
-funksie  van  die  kuns  die  nadruk  te  lê,  die  teenwoordig  dikwels 
uitgespreekte  mening,  al  sou  kuns,  om  ’n  algemene  waarde  te 
hê  weer  met  etiese  en  religieuse  vraagstukke  rekening  moet  hou, 
aangehelp  het  nie.  Vir  die  kuns  as  sodanig  wat  hom  van  die 
besondere  tot  die  bomenslike  verhef,  val  algemene  sisteme  en 
sedelike  gedragslyne  geheel  buite  die  werklikheid  van  haar 
waarnemingsveld.” 

’n  Her-kou  van  besinning  oor  Nijhoff  se  literêre  teorie  soos 
die  o.a.  blyk  uit  die  hierbo  genoemde  Godsartikel,  sal  moet 
wag  tot  later.  Terloops  kan  net  genoem  word  dat 
Gerrit  Kamphuis^  daarop  wys  dat  Nijhoff  in  1928  (en  dus 
seker  ook  in  1922)  slegs  wat  sy  opvattings  betref  nog  sterk 
onder  die  invloed  van  die  Tagtigers  gestaan  het.  Miskien  is  die 
,,opstandigheid”  in  die  tweede  laaste  paragraaf  — wat  op 
sigself  seker  nie  ,,verkeerd”  is  nie,  maar  so  maklik  tot  misver- 
stand  kan  lei  — in  die  lig  hiervan  te  verklaar,  terwyl  die  laaste 
aanhaling  hierbo  beslis  Tagtigerinvloed  openbaar. 

VINCENT  VAN  DER  WESTHUIZEN 


FANTASMA 

Nou  een  aand,  'n  liefde  gelede, 
voor  die  koms  van  die  flenterkapok, 
het  Freya  met  glansende  lede 
my  naak  na  die  ruite  gelok. 

Die  tuine  was  mal  van  die  maanlig 
en  die  bome  het  pikswart  gevlam. 

Teen  die  rooi  van  die  hitsige  sproeimaan 
het  die  wolke  gepaar  en  gelam. 

En  alles  was  dol  van  begeerte 
soos  ’n  vrou  na  die  nood  van  'n  man. 

Die  riet  het  met  rillende  arms 
sy  boog  teen  die  volmaan  gespan. 

Maar  dit  was  nog  voor  die  teer  sneeu, 
nog  voor  ek  so  lig  was,  so  rein 
soos  ’n  vlokkie  kapok  teen  die  ruite, 
so  wrokloos  van  sterf  en  verdwyn. 

Want  nou  lê  jou  woorde  en  stiltes 
en  die  as  van  my  brandende  brok 
begraaf  agter  pikswart  poinsettias 
onder  stiltes  van  spierwit  kapok. 

ONTVESELING 

Nou  word  my  dae  in  hierdie  sel  gemeet; 
die  ure  van  my  vonnis  het  verstryk 
en  daarby  kry  ek  afslag,  want  ek  het 
nooit  van  die  neergelegde  reëls  gewyk. 
Nog  enkel  skemers  moet  ek  deur  die  ruit 
sien  blom  voor  die  Sipier  die  deur  ontsluit, 
dan  stuur  hy  met  ’n  laaste,  vrome  woord 
my  mensallenig  by  die  hekke  uit. 

Ek  vrees  die  onbekende  helderheid 
van  daardie  haas  vergete  buitekant. 

Hul  bittere  genade  maak  van  my 
’n  vreemde  swerwer  in  ’n  vreemde  land, 
want  juis  in  hierdie  kerkers  was  ek  vry, 
en  elke  tralie  het  ek  liefgekry. 

’N  STIL  VRIENDIN 


Die  eensaamheid  verdring  my,  stamp  my  rond 
en  maal  my  saam  op  Kerkplein  en  die  bus. 

Die  eensaamheid  oordonder  my,  en  praat 
deur  duisend  lippe.  Voete  sonder  rus 
en  leë  hande  sleur  my  deur  die  straat 
van  kamer  na  kantoor,  van  kerk  na  kroeg, 
van  karnaval  na  kerkhof,  en  my  tong 
is  lam  en  opgehewe,  siek  en  moeg 
van  groet  en  praat  en  vrolikhede  kwansel, 
my  skouers  tam  van  goedbedoelde  hande. 

Die  bitter  essens  van  die  eensaamheid 
brand  labirinte  deur  my  ingewande. 

Maar  as  die  kerse  in  die  weste  vlam, 
die  skemer  met  sy  dodefees  begin, 
en  elke  blink  geluid  ’n  verte  word, 
dan  is  die  eensaamheid  ’n  stil  vriendin 
wat  'n  geringe  maaltyd  met  my  deel, 
teen  wie  ek  leun,  ’n  slagskip  teen  ’n  kaap, 
as  sy  haar  borste  vir  my  hand  onthul, 
in  wie  my  godsrebellie  woed,  en  slaap. 


ETS 

Ons  eerste  liefde  was  ’n  helder  bal 
van  vang  en  slinger  langs  ’n  somersee. 

In  slegs  die  son  se  heerlikheid  geklee 
het  ons  dit  op  die  goue  sand  laat  val  — 
en  opgeraap,  laat  bons,  en  weer  gevang, 
laat  rol  en  uit  die  water  opgetel, 
en,  toe  ons  vingers  raak  in  hierdie  spel, 
ons  brons  gestaltes  teen  die  wind  gehang. 

Maar  met  die  strammer  word  van  murg  en  hande, 
die  voet  se  dieper  wegsink  in  die  sand, 
die  vaalte  wat  daar  sluip  voor  oog  en  oor 
wanneer  die  miste  opstoom  oor  die  branding 
en  klewerig  besit  neem  van  die  land, 
het  ons  die  rooi  bal  in  die  sand  verloor. 

JOHAN  LOHMANN 


.,SWYG  JULLE  LEKE  . . . EK  HET  GEPRAAT” 

Anderkant  die  land  Nod,  in  die  vlak  wêreld  waar  die  mense 
met  die  wit  hare  en  die  blou  oë  woon  — hulle  wat  die  afstam- 
melinge  is  van  die  bloedmoeder  wat  bekend  staan  as  Sy-met- 
die-groot-voete,  en  waar  al  die  groot  riviere  uit  die  berge  in  die 
see  loop  en  wat  daarom  genoem  word  Land-van-die-rivier- 
monde,  in  die  land  het  hy  hom  begewe. 

Hy  was  ’n  seun  van  ons  land,  Klasie,  wat  sy  pa  se  skape 
opgepas  het  en  die  plaasduiwe  en  die  stalhings  gevoer  het. 
En  hy  het  anderkant  die  land  Nod  heen  gegaan  soos  die 
gewoonte  onder  sy  mense  is,  nie  net  om  kennis  en  wysheid  in 
te  samel  nie,  maar  ook  wysheid  aan  hulle  in  daardie  ver 
land  te  bring.  Ja,  hulle  het  hom  ook  ’n  leermeester  van  hulle 
jong  manne  gemaak  terwyl  hy  self  aan  die  ou  manne  van  die 
land  se  voete  gesit  het  en  na  hulle  wysheid  geluister  het. 

Hy  self  het  vertel  van  die  dinge  van  die  gees,  diep  in  die 
mens  waar  gedagtes  gebore  word  en  vorm  vat  in  woorde  wat 
dan  liedere  word.  Ja,  van  die  dinge  het  hy  verstand  gehad,  en 
daarvan  het  hy  vir  hulle  jong  manne  vertel,  en  hy  het  hulle 
grootliks  verwonder  oor  die  dinge  wat  hy  hulle  vertel  het. 

Hy  het  ook  verstand  gehad  van  papirus  en  perkament,  veral 
om  daarop  te  skrywe.  En  as  die  dae  grou  hang  onder  die  wolke, 
het  hy  triestig  geword  van  verlange  en  kommer  oor  sy  ver 
land,  en  dan  het  hy  roerende  gedagtes  oor  sy  volk  neergeskryf 
op  perkament  en  dit  aan  hulle  gestuur  om  te  sien  en  om  tc 
Ices.  Ja,  die  perkamentvelle  en  die  papirusrolle  wat  hy  geskryf 
en  gestuur  het  was  baie  in  getal  en  in  sy  land  hct  dit  van  hand 
tot  hand  gegaan,  die  wat  dit  gelees  het  en  daaroor  verwonder 
was,  was  baie.  Skaars  was  die  een  rol  daar,  of  ’n  nuwe  rol 
kom  by,  en  sy  mense  was  verslae  oor  die  veelheid  van  sy 
woorde. 

Toe  die  getal  van  sy  jare  in  die  ver  land  sewe  was,  kyk,  toe 
het  hy  sy  hawe  en  sy  goed  bymekaar  gemaak  en  terug  gekeer 
na  die  land  van  sy  vaders,  want  sy  kennis  was  toe  groot. 

Maar  omdat  dit  nou  so  is  dat  die  profeet  in  sy  eic  land 
nie  cer  het  nie  omdat  hulle  hom  geken  het  as  kaalvoetkind,  ja, 
sonder  skoene  en  met  seer  tone  soos  die  klippe  hom  gestamp 
het,  daarom  so  is  dit  dat  hy  na  veel  gepeins  vir  hom  ’n  nuwe 

naam  gekies  het,  en  nadat  hy  gesoek  het  deur  al  die  dae  van  sy 
jéug,  het  die  naam  Haaikokkekelorrummarokkekeporrum- 
lapellemerarasaposjekabosjededodelewera  welluidend  geklink  in 
sy  ore  en  hy  het  dit  aangeneem  en  ontvang  as  sy  eie  naam.  Die 
naam  is  vol  geheimenis  en  verborgenheid  en  dit  klink  na  die 
naam  van  ’n  groot  towerheld.  Daarin  lê  vasgesluit  die  jare 
van  eensaamheid  onder  vreemde  volke,  maar  bowe-al  afkeer 
van  die  alledaagse  en  minagting  van  die  burgerlike  bekende. 

Simbool  van  die  vreemde. 

Simbool  van  die  koue  afsydigheid. 

Van  trots  tot  die  waansinnige  toe. 

Van  geslotenheid  en  afsydigheid 

Want  kyk,  is  dit  nie  so  dat  die  alledaagse  bekend  is  en 
daarom  vervelig  soos  ou  dinge  of  ons  self  nie? 

Maar  dis  so  ’n  geweldige  naam,  te  veel  om  met  een  asemstoot 
enduit  gesê  te  word.  Geriefshalwe  het  hy  dit  toe  verkort  tot 
Haaikok.  Maar  as  hy  hom  self  aangekondig  het  of  laat  aan- 
kondig  het  as  Haaikok,  het  hy  onmiddellik  bygevoeg  of  laat 
byvoeg;  ,,Dis  die  afkorting  van  die  volle  naam  Haaikokke- 
kelorrummarokkekeporrumlapellemerrasaposjekabosjededodel  e- 
wera.”  Dit  het  hy  gedoen,  want  kyk,  as  mens  van  jou  dak  af 
neerkyk  op  jou  besoeker  in  die  straat,  dan  sien  hulle  nie  die  hele 
mens  nie.  Nee,  hulle  sien  net  jou  kop  oor  die  dakmuur  loer.  En 
die  kop  alleen,  dié  is  nie  jy  nie.  Nee,  die  kop  alleen  is  maar  die 
voorloper  van  die  hggaam.  Dit  wat  die  kop  sien,  wil  ook  die 
liggaam  sien,  want  dit  is  die  hele  mens. 

Haaikok  se  roem  het  hom  vooruit  geloop.  Aan  die  hof  van  sy 
land  is  hy  soos  hy  staan  en  soos  hy  gaan  aangestel  as  die 
koning  se  towenaar.  Sy  pligte  was  baie,  want  sy  talente  was 
baie.  Hy  kon  geleerde  gesprekke  voer,  ’n  dag  lank,  dan  op 
hou,  en  more  presies  op  daardie  punt  begin  asof  die  nag 
nooit  tussen  in  gekom  het  nie.  Hy  kon  ’n  redetwis  dae  aaneen 
oop  hou  en  dan  afsluit  sonder  dat  die  geskil  opgelos  is.  En  hy 
kon  ook  met  olies  en  kleure  op  perkamentvelle  gestaltes  en 
diere  namaak  so  dat  die  gewone  mens  skrik  van  die  lewendig- 
heid  daarvan.  Altans,  hy  het  aan  die  koning  beduie  dat  hy 
dit  alles  kon  doen.  En  nog  meer:  die  olies  en  kleure  kon  hy 
met  sy  towerkuns  bewerk  dat  . . . maar  daaroor  later. 

Haaikok  was  nie  dom  nie.  O nee,  hy  kon  goed  met  sy  oë 
kyk  en  sien,  met  sy  ore  luister  en  hoor.  So  het  hy  dan  op  ’n 
dag  ’n  groot  kwaad  van  die  koning  gehoor,  ’n  geheim  wat  die 
koning  in  die  binnekamers  van  sy  hart  verberg.  Want  kyk:  die 
koning  was  ’n  indringer,  die  seun  van  ’n  boer,  en  hy  het  gesê: 
,,Kyk,  ek  is  van  die  hoogste  adel.”  En  al  was  dit  dat  howelinge 

hom  elke  dag  gemajesteit  het,  tog  was  dit  so  dat  hy  hom  net 
maar  na  die  skyn  gedra  het  na  die  maniere  van  ’n  koning  sodat 
niemand  van  hulle  kon  weet  hy  is  ’n  boer  nie.  So  was  dit  dan 
dat  hy  gevrees  het  dat  sy  eie  hof  moet  weet  van  sy  vader. 

Haaikok  het  baie  dae  die  ding  in  sy  hart  omgedra,  ja,  dit 
gekoester  as  ’n  kosbare  kleinood.  Op  ’n  dag  toe  weet  hy  wat  hy 
dat  hy  gevrees  het  dat  sy  eie  hof  moet  weet  van  sy  vader. 

,,U  Majesteit,”  sê  hy,  ,,u  het  my  al  so  baie  opdragte  gegee 
om  te  doen,  het  my  elke  keer  beloon  na  die  mildheid  van  u hart. 
Maar  daar  is  een  opdrag  wat  u Majesteit  tog  teen  my  moet 
praat,  en  daarna  moet  u my  beloon  met  ’n  ruim  hart  sodat  ek 
tot  in  lengte  van  dae  nie  een  keer  sal  hoef  te  vra:  Die  brood 
wat  ek  more  moet  eet,  waar  vandaan  sal  ek  dit  haal  of  waar 
sal  ek  dit  vind  of  waarmee  sal  ek  dit  vir  my  besorg?” 

,,Ja,  Haaikok,  watter  opdrag  verlang  jy  om  uit  my  mond  te 
hoor?  Sê  dit  in  woorde,  sonder  om  te  vrees.” 

,,Dat  u Majesteit  aan  my  moet  sê  om  op  perkament  met 
olies  en  met  kleure  dit  so  te  maak  dat  hulle  wat  daarna  kyk  sal 
glo  dat  hulle  u sien  soos  u gaan  en  soos  u staan.” 

,,As  ek  dit  vir  jou  gesê  het  in  woorde  en  jy  het  dit  klaar 
gedoen,  waarom  sal  dit  dan  wees  dat  ek  jou  daar  oor  so 
grootliks  moet  beloon?  Daar  is  tog  ander  wat  met  olies  en  met 
kleure  weet  om  dit  so  te  bewerk?” 

,,Ja,  u majesteit,  so  is  dit.  Maar  met  my  olies  en  my  kleure 
sal  dit  anders  wees.  Ek  sal  ook  van  my  towerkuns  byvoeg. 
Want  kyk,  is  dit  nie  so  nie  dat  baie  van  hulle  wat  elke  dag  vir  u 
voorsê  dat  hulle  van  die  landsadel  is,  die  waarheid  nie  ken  nie? 
Is  hulle  nie  maar  net  mense  wat  vir  die  skyn  fluweel  omhang  en 
hulle  liggame  bedek  met  sy  nie?  Hoe  moet  u Majesteit  diegenes 
ken  wat  net  fluweel  leen  om  om  te  hang  en  diegenes  wat  met 
fluweel  gebore  is?  Die  towerkuns  waarvan  ek  weet,  en  wat  ek 
sal  meng  met  die  olie  en  die  kleur,  sal  dit  so  maak  en  bewerk  dat 
hulle  met  die  geleende  fluweel  nie  die  kleur  en  die  olie  kan  sien 
nie.  As  u Majesteit  vir  hulle  voor  die  perkament  bring  en  sê: 
Kyk,  wat  sien  jy  daar?  En  as  hulle  dan  verwonder  vir  u aankyk 
en  sê:  Maar  niks!  dan  sal  u Majesteit  weet  hulle  is  van  die 
wat  net  maar  geleende  fluweel  omhang.  Met  hulle  kan  u dan 
laat  maak  soos  met  hulle  gemaak  moet  word.” 

,,Haaikok,  sal  ek  my  . . . n-nee,  toe  maar,”  stotter  die  koning 
in  verwarring. 

„Maar  natuurlik,  u Majesteit,  u sal  u eie  persoon  kan  sien. 
Wie  durf  aan  u adel  twyfel?”  raai  Haaikok  die  koning  se  vraag 

In  sy  hart  het  die  koning  geskrik.  As  ’n  mens  se  tong  los  is, 
al  is  dit  ook  die  tong  van  die  koning,  verraai  dit  al  die  dinge 
waarvan  sy  baas  weet.  Die  koning  besluit  om  nog  versigter  te 

wees  en  om  ’n  wag  te  stel  voor  sy  mond.  Minsaam  sê  hy  aan  die 
hoftowenaar:  ,,Haaikok,  die  saak  wat  jy  genoem  het,  dit  sê  ek. 
Jou  beloning  sal  groot  wees.” 

Alle  dinge  kom  in  sewe,  die  goeies  en  die  slegtes.  Is  daar 
nie  sewe  wonders  van  die  wêreld  nie,  sewe  wyse  maagde,  sewe 
vet  jare,  sewe  getye  in  die  lewe  van  die  mens  nie?  Toe  het  die 
koning  sewe  dae  lank  gaan  sit  sodat  Haaikok  met  sy  olies  en 
sy  kleure  en  sy  towery  dit  so  kon  maak  en  bewerk  dat  die 
koning  se  gestalte,  soos  hy  gaan  en  soos  hy  staan  op  die 
perkament  gesien  kan  word  deur  hulle  wat  gebore  is  uit  die 
hoogstes  van  die  land. 

Die  eerste  dag  het  die  koning  vol  lewe  gevoel.  Hy  het  gesing 
en  gefluit,  en  sy  jagpak  aangetrek  en  sy  spitshoed  opgesit  met 
die  lang  veer  uit  die  stert  van  die  goue  fisant  daarop.  Haaikok 
het  in  stilte  voort  gewerk  met  sy  olies  en  sy  kleure.  Die  koning 
het  gefluit  en  gesing.  Maar  laat  in  die  middag  sê  Haaikok: 
,,Nee,  u Majesteit,  dit  gaan.  My  kleure  en  my  olies  dwing  maar 
om  u soos  ’n  struikrower  en  ’n  wilddief  te  laat  lyk.  By  u adel 
pas  dit  nie.”  Die  koning  het  opgehou  sing  en  net  nog  maar 
saggies  gefluit. 

Op  die  tweede  dag  het  die  koning  verskyn  in  sy  mondering 
as  opperbevelhebber  van  die  land  se  strydmagte.  Haaikok  het 
weer  in  stilte  gewerk.  Laat  teen  die  middag  sê  hy:  ,,Nee,  u 
Majesteit,  my  olies  en  kleure  dwing  maar  om  vir  u been- 
winsels  om  te  sit  soos  ’n  gewone  voetsoldaat.  Dit  pas  net  nie.” 
Toe  het  die  koning  ook  nie  meer  gefluit  nie. 

Die  derde  dag  verskyn  die  koning  glimlaggend  met  sy  togas 
as  hoof  van  die  kerk.  Teen  die  middag  sê  Haaikok:  ,,Nee,  u 
Majesteit  onder  my  olies  en  kleure  dwing  u toga  om  die  vaal 
pydjie  van  die  nederige  preker  te  word.  Dit  deug  nie.”  Die 
koning  se  glimlag  het  grynslag  geword. 

Die  vierde  dag  kom  die  koning  geklee  as  hoof  van  die  gereg: 
Silwerpruik,  swart  toga  en  bef,  en  skuins  oor  sy  knie  die  swaard 
van  geregtigheid.  Weer  sê  Haaikok:  ,,Nee,  u Majesteit,  die 
swaard  dreig  maar  deurgaans  om  ’n  turfgraaf  te  word.  Dit  kan 
ek  nie  toelaat  nie.”  Die  koning  wat  in  stilte  gesit  en  dink  het,  is 
in  stilte  daar  weg. 

Die  vyfde  dag  verskyn  die  koning  trots  met  sy  hoogste 
ordeteken  op  sy  bors  en  gestewel  en  gespoor  met  sy  kapstewels 
en  goue  spore.  Toe  kom  die  stem  van  Haaikok,  wat  sê:  ,,U 
Majesteit,  op  my  perkament  lyk  u stewels  soos  die  blokskoene 
van  ’n  boer  wat  waterlei.  So  sal  u dit  nie  duld  nie.”  Woedend  is 
die  koning  daar  weg. 

Op  die  sesde  dag  verskyn  die  koning  grimmig  met  sy  kroon 
op  sy  kop  en  al  sy  ordetekens  en  medaljes  op  sy  bors.  Snorkend 

van  woede  het  hy  die  hele  dag  gesit  en  stuurs  deur  die  hoë 
vensters  uit  gekyk.  ,,Nee,  u Majesteit,  dit  gaan  nie.  As 
koning  is  u die  hoogste  in  die  land.  Ordetekens  en  medaljes  — 
my  olies  en  kleure  laat  dit  lyk  soos  boerse  gespog.  Koningskap, 
alleen,  is  voldoende,  sonder  versiering.”  Verslae  en  verleë  is 
die  koning  daar  weg. 

Die  sewende  oggend  kom  die  koning  se  kamerheer  meld  dat 
sy  Majesteit  raadop  is  en  weier  om  weer  te  kom  sit.  Haaikok 
is  na  die  koning  se  slaapvertrekke  en  sê:  ,,LI  Majesteit,  u moet 
gebeeld  word  soos  u is,  soos  u gaan  en  staan,  ontdaan  van 
alles  wat  mensgemaak  is,  want  as  koning  is  u bokant  alles  van 
die  mens.  Een  ding  bly  oor:  u moet  verskyn  soos  op  die  dag 
van  u geboorte,  soos  wanneer  u uit  die  bad  tree,  skoon  en 
gereinig.” 

Die  koning  stem  gelate  in.  Die  vorige  ses  dae  het  hom  ont- 
neem  van  alle  vreugde  aan  die  lewe.  As  Haaikok  se  olie  en 
kleur  dan  nou  net  die  koninklike  in  die  koning  wil  vas  lê  — laat 
hom  en  hulle  dan  maar  begaan. 

Haaikok  werk  ywerig  in  stilte  — net  toe  die  son  wou  ver- 
dwyn,  sê  hy:  ,,U  Majesteit,  nou  is  dit  af.  So  is  die  koninklike. 
Nou  kan  u die  dag  vasstel  waarop  u u beeld  voor  u gesin  en 
hofhouding  kan  ontbloot.”  Haaikok  bedek  sy  handewerk  met 
’n  sy  kleed,  en  so  moes  dit  die  onthullingsdag  afwag. 

Toe  het  die  koning  die  groot  dag  bepaal  — sewe  dae  na  die 
voltooiing. 

Die  dag  breek  aan  en  laat  die  middag,  op  die  sewende  uur, 
presies  sewe  minute  daarna  — die  uur  van  die  gekke  — ver- 
wyder  die  koning  plegstatig  die  sy  kleed. 

Sy  gemalin  was  daar.  Sy  was  dogter  van  ’n  geadelde  skatryk 
bierbrouer.  Dan  was  daar  die  oppasser  van  die  koninklike  brood, 
die  koninklike  stalkneg  wat  ook  die  maarskalk  of  perdekneg 
genoem  word,  die  opmaker  van  die  koninklike  bed  wat  in  die 
omgang  kamerling  heet,  die  poetser  van  die  koninklike  skoene, 
die  bewaarder  van  die  koninklike  rolle  en  perkamente,  en  die 
opsigter  oor  die  koninklike  huishouding.  Sewe  stuks  van  hulle. 

Toe  sê  die  koning:  ,,GemaIin  en  julle  ander  uit  my  land  se 
hoogste  adel,  Haaikok  — eintlik  is  dit  Haaikokkekelorrummarok- 
kekeporrumlapellemerarasaposjekabosjededodelewera  — die 
groot  towenaar  wat  met  kleure  en  olies  werk,  en  met  towery 
het  my  op  hierdie  perkament  gemaak  soos  ek  is.  Kyk  daarna 
en  swyg.  Swyg,  want  langs  hom  is  julle  leke  en  weet  niks 
van  die  dinge  af  nie.  Swyg,  want  die  grootmeester  het  sy  werk 
voltooi.” 

Stom  van  verbasing  gaap  sy  hofhouding  hom  aan.  Hy  draai 
om  en  kyk  na  die  onthulde  beeld. 

Toe  begryp  hy. 

Die  perkament  is  kaal!  Toe  val  dit  hom  by:  Hy  het  nie  alles 
vertel  nie.  ,,Let  wel:  Dis  ’n  towerbeeld  en  net  diegenes  van  die 
hoogste  adel  kan  dit  sien.  Vir  gewone  mense  sal  die  perkament 
kaal  lyk.” 

/ Hy  kyk  toe  self  weer  na  sy  beeld.  Hy  is  verlore,  dit  weet  hy. 
Haaikok  het  alles  geraai,  en  hierdie  perkament,  dit  was  maar 
'n  plan  om  hom  koud  te  lei.  Hy  sit  netjies  in  ’n  wip.  Sê  hy  dat 
hy  niks  sien  nie,  staan  verdoem  uit  sy  eie  mond.  Dan  word  hy 
die  spot  van  sy  eie  hof,  en  die  geheim  van  sy  vader  is  verraai. 

Terwyl  hy  so  na  sy  beeld  kyk,  weet  hy  dat  die  skelm 
hoftowenaar  tog  reg  geraai  het:  selfs  die  koning  is  niks  — 
net  maar  ’n  gedagte.  Ordetekens,  range,  medaljes  — werk  van 
die  hande  van  mens.  Niks  uit  niks.  In  dáárdie  oomblik  het  die 
koning  in  hom  werklik  deurgebreek.  Hy  spreek  sy  hofhouding 
aan:  „0,  hooggeleerde  Haaikok  — oftewel  Haaikokkekelor- 
rummarokkekeporrumlapellemerarasaposjekabosjededodelewera, 
maar  geriefsonthalwe  Haaikok  — nademaal  jy  die  aard  van  my 
koninklikheid  deurgrond  het  en  nademaal  jy  my  deurskou  het 
soos  nog  net  ek  dit  self  gedoen  het,  en  nademaal  jy  daardie 
beeld  van  my  met  jou  olies  en  al  die  kleure  van  die  reënboog 
en  volgens  die  wette  van  die  toorkuns  vasgelê  het  op  perkament 
sodat  net  die  oë  van  gelykes  my  kan  sien  en  waarneem  soos 
jy  gesien  en  waargeneem  het,  daarom  so  is  dit  dat  ek  jou 
verhef  tot  die  hoogste  landsadel  soos  die  van  my.  As  beloning 
sal  jy  jou  leefsdag  aan  my  hof  bly  vertoef  en  kos  en  klere  sal 
uit  my  skure  en  kombuise  aan  jou  verskaf  word  sodat  jy  nooit 
honger  sal  wees  nie  en  altyd  herinner  sal  word  aan  jou  eie  adel. 
En  op  jou  wapenbord  sal  staan,  soos  op  myne,  die  koningster 
of  ook  die  sewester.  Maar  omdat  jy  nog  minder  is  as  ek,  sal  jou 
sewester  ’n  kleintjie  wees.  En  julle  ander:  open  julle  monde, 
besing  die  lof  van  grootmeester  Haaikok,  want  julle  het  tog  nie 
verstand  van  sulke  dinge  nie.  As  leke  moet  julle  swyg,  ek  en 
Haaikok  het  gepraat.  Veral  hý  het  met  die  oë  van  die  Siener  die 
verborgenhede  onthul  sodat  elk  en  ieder  met  sy  eie  oë  kan  sien 
en  warneem.” 

Toe  het  almal  luidkeels  hulle  bewondering  geuit.  Die  gemalin 
bewonder  die  fisantveer,  die  broodbewaarder  die  ordeteken  en 
kapstewels,  die  kamerling  die  kwaai  snor  van  die  bevelvoerder, 
— deurmekaar  in  ‘n  babelse  verwarring.  Die  koning  was  ver- 
baas  oor  alles  wat  hulle  op  ’n  kaal  doek  kon  sien,  en  hy  het 
gekyk  na  die  fluweel  wat  soos  mantels  om  hulle  skouers  hang. 

Die  stalkneg  het  die  dik  brommer  gesien  wat  ongemerk  gaan 
sit  het  op  die  swaard  van  geregtigheid,  en  die  bewaarder  van  die 

koninklike  perkamente  en  papirusrolle  het  ongemerk  weggesluip. 
’n  Groot  plan  vat  in  sy  kop  vorm. 

Sewe  dae  het  verby  gegaan.  Toe  sit  die  koning  by  Haaikok  en 
gesels.  Die  koninklike  lyfwag  verskyn.  ,,0  Koning,  die  be- 
waarder  van  u versierde  rolle  en  perkamente  wil  by  u wees.” 

,,Laat  hom  nader  staan,”  gebied  die  koning. 

,,0  Majesteit,”  begin  hy  vol  selfvertroue,  ,,in  die  jongste 
rolle  uit  die  verlore  stad  van  die  Kleinkalahari  is  daar  ’n  rol 
wat  praat  en  vertel  van  towerklere.  Dis  ’n  pak  klere  wat  op  so 
’n  manier  gesny  word  dat  net  diegenes  uit  die  adel  dit  kan  sien. 
As  u Majesteit  die  pak  aan  het,  sal  net  hulle  sien  dat  u geklee 
is.  A1  die  ander  sal  u sien  as  moedernakend.  Gebied  my  en  ek 
stal  dié  pak  vir  u maak.” 

,,Wat,”  bulder  die  koning,  ,,wil  jy  hê  al  my  howelinge  en 
onderdane  moet  dink  ek  loop  voordurend  splietnakend.  Haaikok, 
wat  maak  mens  met  so  ’n  bewaarder  van  koninklike  rolle  soos 
die?” 

,,0  Majesteit,”  salf  Haaikok,  ,,laat  ek  u vertel.  Daar  ander- 
kant  die  land  Nod,  in  die  Land-van-die-riviermonde,  waar  ek 
die  towerkuns  geleer  het,  daar  het  hulle  ’n  snaakse  manier  van 
doen.  Hulle  neem  stukke  van  die  tand  van  die  olifant  en  slyp 
dit  dun  en  glad  op  klippe.  Met  olies  en  kleure  maak  hulle  dan 
die  gestaltes  van  mense  en  diere  en  getalle  daarop.  Dit  noem 
hulle  kaarte.  Dan  sit  hulle  in  ’n  kring  op  die  grond,  en  elkeen 
speel  sy  kaarte  om  die  beurt.  Een  kaart  is  meer  werd  as  die 
ander.  En  die  een  wat  sy  kaarte  om  die  beurt  so  speel  dat  syne 
altyd  die  meeste  werd  is  in  die  beurt,  hy  is  dan  die  wenner  en 
die  verloorders  moet  groot  skatte  aan  hom  betaal.  En  so 
gewoond  is  hulle  hier  aan  dat,  as  een  van  hulle  in  die  lewe 
verongeluk  raak,  dan  sê  hulle:  Ag,  hy  het  sy  kaarte  verkeerd 
gespeel.  Dan  bedoel  hulle:  Hy  is  reddeloos  verlore.  En  nou,  o 
Majesteit,  hierdie  bewaarder  van  u is  net  maar  ’n  naáper,  ’n 
man  sonder  planne  wat  net  altyd  by  ander  loer,  en  wat  dan  so 
wil  maak  of  hy  groot  is.  Hy  kan  glad  nie  eers  kaart  speel  nie.  U 
Majesteit,  hy  is  . . 

,,Ja,  ja,”  sê  die  Koning,  ,,kap  af  sy  kop.  ’n  Man  wat  sy 
kaarte  verkeerd  speel  en  ’n  man  wat  verkeerd  in  ou  rolle 
snuffel  wat  hy  behoort  op  te  pas,  het  nie  ’n  kop  nodig  nie. 
Weg  is  hy!  Ek  het  gepraat.” 

,,Maar  Haaikok,”  soebat  die  bewaarder,  ,,Help  dan!  Hoe 
kan  jy  so  gevoelloos  praat  net  asof  jy  nie  ook  maar  gebluf  het 
met  jou  toordery  en  skilderkuns  — geeneen  dinge  waarvan  jy 
iets  weet  nie.  Help  nou  ’n  medesondaar  anders  loop  ek  nog  met 
my  kop  onder  my  arm  rond!” 

,,Bewaarder  van  die  Rolle,”  sê  Haaikok,  en  waardig  vou  hy 

sy  arms  agter  sy  rug,  „dit  behage  jou  om  op  die  ooreenkomste 
tussen  ons  te  wys.  Die  grootste  verskil  verswyg  jy:  Terwyl  dit 
so  is  dat  daar  niks  nuuts  onder  die  son  is  nie,  dink  ek  darem 
my  groot  bluf  self  uit.  Jý,  jy  aap  maar  net  na.  Jy  was  nog  altyd 
reg:  dit  kon  daarop  aan  hoe  mens  jou  kaarte  speel.” 


HENDRIK  PRINS 

SPREUKE 

Nooit  is  die  held  se  grootheid  so  duidelik  as  wanneer  hy 
alleen  staan  nie;  maar  die  lafaard  is  ’n  held  slegs  as  hy  vanuit 

die  massa  klippe  kan  slinger. 

★ ★ ★ 

Beny  nie  diegene  wat  geen  teenstanders  het  nie,  hulle  is  nie  in 

enige  opsig  uitsonderlik  genoeg  om  aanvegbaar  te  wees  nie. 

★ ★ ★ ★ 

Stuur  ruikers  vir  die  vark  op  hok  en  verwag  dat  hy  dit  waar- 
deer  eerder  as  opvreet  en  vertrap;  Gee  die  voortreflikste  van 
jou  vermoë  aan  die  sot  en  verwag  dat  hy  dit  waardeer  eerder 
as  bespot. 

★ ★ ★ ★ 

Deur  die  skurfte  met  ’n  krasborsel  te  krap  genees  jy  dit  nie, 

jy  skep  eerder  swere,  erger  as  die  skurfte. 

★ ★ ★ ★ 

Moenie  sê:  ,,Ek  sal  die  goeie  doen  as  ek  oud  is  nie,  want  die 
bose  word  nie  saam  met  die  liggaam  oud  nie. 

ANDRÉ  DEMEDTS 


IS  DE  ROMAN  VEROORDEELD? 

In  1943  wijdde  het  Franse  tijdschrift  ,,Confluences”  een 
bijzonder  nummer  aan  die  ,,Problêmes  du  Roman”,  waarin  de 
vraag  werd  opgeworpen  of  de  roman  nog  een  toekomst  had.  Zij 
werd  sedertdien  geregeld  herhaald  die  vraag  en  met  meer  klem 
naargelang  die  tijd  verder  ging.  Natuurlijk  gebeurde  dat  ten 
dele  omdat  er  mensen  zijn  tot  niet  anders  in  staat  dan  het 
hernemen  van  gedachten  die  zij  bij  anderen  ontleend  hebben, 
maar  in  hoofdzaak  toch  omdat  er  reden  was  en  is  om  zich  te 
beraden  op  het  voortbestaan  van  een  letterkundig  genre  dat 
ongetwijfeld,  althans  wat  zijn  invoering  betreft,  aan  een  be- 
paalde  tijd  is  gebonden. 

De  roman  als  prozaverhaal  is  een  produkt  van  de  renaissance. 
Wat  in  vroeger  eeuwen  als  kunstwerk  bedoeld  werd,  schreef 
men  in  verzen,  zoals  Jacob  van  Maerlant  het  zelfs  met  zijn 
,,Rijmbijbel”  en  ,,Spieghel  Historiael”  heeft  gedaan,  ofschoon 
hij  daarin  niet  anders  beoogde  dan  zijn  lezers  de  gewijde  en 
profane  geschiedenis  te  leren  kennen.  Daarentegen  heeft  Jan 
van  Ruusbroec  zijn  mystische  geschriften  in  ongebonden  stijl 
gesteld,  want  volgens  zijn  opvatting  behoorden  zij  tot  de 
teologische  wetenschap  en  niet  tot  de  literatuur.  Hij  wilde  geen 
schoonheidsontroering  schenken;  wat  hij  verlangde  was  zijn 
navolgers  de  weg  te  wijzen  die  hen  langs  onthechting  en 
beschouwing  tot  God  zou  voeren. 

De  roman  is  op  het  epos  gevolgd,  toen  de  geest  van  ridder- 
lijkheid  en  onverstoorbaar  geloof  die  de  middeleeuwen  bezield 
had  verdween,  om  plaats  te  maken  voor  de  nieuwe  opvattingen 
en  idealen,  die  door  het  humanisme,  de  hervorming  en  de  ont- 
dekkingen  uit  de  15e  en  16e  eeuw  geschapen  werden.  Vrij 
spoedig  is  hij  tot  volle  bloei  gekomen,  want  reeds  in  1605  ver- 
scheen  Cervantes’  ,,Don  Quijote”,  een  meesterwerk  dat  wellicht 
geëvenaard  werd  maar  onovertroffen  is  gebleven. 

Met  de  renaissance  is  het  individu  op  de  voorgrond  ge- 
komen;  die  persoon  heeft  het  recht  veroverd  om  zelfstandig  op 
te  treden  tegenover  de  alleen  zaligmakende  kerk  en  het  wereld- 
lijk  gezag  belichaamd  in  die  vorst  bij  de  gratie  Gods.  De 
ontdekking  van  zijn  eigen  krachten  en  mogelijkheden  is  be- 
gonnen  en  langzaam  heeft  hij  zich  van  alle  bindingen  losge- 

maakt.  De  individuele  verlangens  hebben  de  voorrang  gekregen 
op  de  gemeenschappelijke  belangen  en  strevend  naar  de  vol- 
strekte  vrijheid,  de  enige  die  scheen  te  harmoniëren  met  zijn 
waardigheid,  is  het  individu  soverein,  maar  tezelfder  tijd  aan 
zichzelf  overgelaten,  een  zaam,  overbodig  en  zinloos  geworden. 

Die  historische  ontwikkeling  ligt  in  de  romanliteratuur  weer- 
spiegeld.  De  mens  van  Proust  die  als  enig  voorwerp  van 
beschouwing  zichzelf  heeft  overgehouden  is  kenschetsend  voor 
de  ingemuurdheid  van  het  hedendaagse  zijn  in  de  wereld  en  de 
uitgestotene  van  Kafka,  die  alles  waarneemt  en  niets,  begrijpt, 
alles  wil  verklaren  en  door  niemand  begrepen  wordt  voor  de 
onmededeelbaarheid  van  ons  wezen.  Wat  kan  er  gebeuren  met 
iemand  die  buiten  de  gemeenschap  leeft,  opdat  het  relaas  van 
zijn  wedervaren  voor  die  gemeenschap  nog  betekenis  zou  op- 
leveren?  Wanneer  miljoenen  individuen  over  zichzelf  vertellen 
zonder  in  betrekking  met  hun  omwereld  te  staan,  zou  dat  op 
een  eindeloze,  ongeschakeerde  en  saaie  monoloog  gaan  gelijken. 
Als  wij  alle  lyrische  gedichten  die  ooit  geschreven  werden,  een 
onoverzichtelijke  stroom  van  belijdenisliteratuur,  bijeen  konden 
zien  zou  er  tussen  die  overvloed  en  die  aanbrengst  van  de 
moderne,  tot  haar  uiterst  individualistische  uitingen  doorge- 
dreven  romanliteratuur  geen  ideëel  verschil  meer  bestaan.  Met 
dit  onderscheid  evenwel,  dat  een  lyrisch  gedicht  door  zijn 
beknopte  vorm  leesbaar  blijft,  waar  de  zoveel  uitgebreider 
roman  volstrekt  onleesbaar  zou  worden. 

Door  de  logische  voortgang  van  zijn  innerlijke  ontwikkeling 
heeft  de  roman,  als  letterkundig  genre  waarin  de  individualis- 
tische  mens  zichzelf  heeft  uitgesproken,  de  grens  van  zijn 
mogelijkheden  bereikt.  De  romancier  die  niet  in  herhaling  wil 
vallen  is  daarom  geneigd  naar  hernieuwing  te  zoeken.  Hij  doet 
het  opzettelijk,  waar  wij  menen  dat  iedere  hernieuwing  die  niet 
haar  oorzaak  vindt  in  een  persoonlijk  beleefde  en  tot  vol 
bewustzijn  verhelderde  oorspronklijkheid  waardeloos  is.  Het 
ongeluk  van  veel  schrijvers  wil  dat  zij  het  sukses  najagen  en 
daarin  door  hun  uitgevers  ter  zijde  gestaan  niet  anders  beogen 
dan  de  belangstelling  van  het  publiek  naar  zich  toe  te  halen. 

Nu  gaat  hun  streven  twee  richtingen  uit.  Een  eerste  groep 
zoekt  iets  nieuws  te  bereiken  door  tegen  alle  fatsoenlijkheids- 
voorschriften  in  de  mens  als  een  gedrevene  door  zijn  primaire 
instinkten  en  hartstochten  uit  te  beelden.  Op  zichzelf  valt  daar 
weinig  op  aan  te  merken,  zolang  de  waarheid  en  waarschijn- 
lijkheid  geen  geweld  aangedaan  worden,  zolang  de  mens  in  zijn 
geheel  en  als  lid  van  een  gemeenschap  wordt  beschouwd.  Dat 
blijkt  echter  niet  het  geval.  Sommige  enkelingen  zijn  inderdaad 

monsters  van  wreedheid  en  dierlijke  bezetenheid,  maar  niemand 
aanvaardt  dat  zij  de  normale  mens  zouden  zijn. 

Wat  doen  nu  de  schrijvers  waarmede  wij  ons  niet  kunnen 
verenigen?  Zij  stellen  de  uitzondering  als  de  algemene  regel 
voor  en  rekencn  het  de  gewone  streveling,  die  een  strever  is 
naar  verbetering  van  die  maatschappij  en  zichzelf,  ten  kwade 
dat  hij  erop  staat  sommige  zaken  slecht  en  andere  goed  te 
heten.  Dat  gebeurt  in  naam  van  de  eerlijkheid,  maar  tegen  de 
feiten  in.  Ibsen  heeft  in  de  vorige  eeuw  door  een  van  zijn 
toneel  figurcn  laten  zeggen  dat  de  waarheid  ons  zou  bevrijden 
en  aldus  een  woord  herhaald  dat  zo  oud  als  de  mensheid  is, 
want  het  komt  in  de  gewijde  teksten  van  alle  godsdiensten 
voor.  Later  in  ,,De  wilde  Eend”  is  hij  niettemin  op  die  uitspraak 
teruggekeerd  en  toen  heeft  hij  verklaard  dat  er  cen  zekere 
hoeveelheid  leugen,  in  de  betekenis  van  zelfbedrog  nodig  was, 
om  het  leven  voor  de  meeste  mensen  leefbaar  te  maken. 

Aan  die  noodzakelijkheid  geloven  wij  niet.  Wel  zijn  wij  ervan 
onvertuigd  dat  men  de  mensheid  een  ondienst  bewijst  door  het 
beeld  van  de  werkelijkheid  te  vervalsen.  Er  bestaan  weinig  vol- 
maakte  mensen,  maar  buiten  de  geestelijk  gestoorden,  die  ter 
beveiliging  van  zichzelf  en  de  gemeenschap  in  gestichten  moeten 
opgenomen  worden,  leven  er  ook  weinigen  zo  ontaard  of  nog 
niet  aan  de  laagste  vorm  van  een  gewoon  menszijn  toe,  als  er 
bij  uitsluiting  van  alle  anderen  bij  sommige  moderne  romanciers 
beschreven  worden.  De  waarheid  is  dat  de  overgrote  meerder- 
heid  van  onze  soort-  en  lotgenoten  gemengde  wezens  zijn, 
zoals  de  onsterfelijke  helden  uit  de  wereldliteratuur  die  tot  ons 
gekomen  zijn,  verdeeld  tussen  goed  en  kwaad,  maar  geleid  door 
een  zedelijk  besef  dat  hun  het  ene  doet  verlangen  en  het  andcre 
betreuren, 

Wanneer  die  kunstenaar  het  anders  beweert,  maakt  hij  een 
onverdrijving.  Hij  misvormt  de  bestaande  vcrhoudingen  en 
nadat  hij  het  publiek  even  opgeschrikt  heeft,  ziet  hij  het  van 
zich  weggaan  naar  een  andere  hernieuwer  die  de  ontluistering 
van  de  mens  nog  verder  doorgedreven  heeft.  Op  seksueel  gebied 
kan  niets  meer  onthuld  worden  dat  uit  schroom  bedekt  was 
gebleven  en  de  hele  woordenschat  die  daarbij  te  pas  kwam 
werd  opgebruikt.  Nog  is  er  een  rauwer  schildering  mogelijk 
van  de  onbegrensde  wrcedheid,  de  wellust  in  de  misdaad,  dan 
tot  nog  toe  beproefd,  laten  wij  liever  niet  zeggen  aangedurfd 
werd,  want  alles  wordt  aangedrufd.  Nochtans  zal  ook  die 
uitweg  spoedig  afgesloten  zijn,  want  het  kwaad  in  de  mens, 
zijn  macht  om  kwaad  te  doen,  is  eindig  en  loopt  gewoonlijk 
op  zelfvernietiging  uit. 

Omdat  sommige  romanciers  beseffen  dat  een  hernieuwing 

van  de  inhoud  hen  niet  kan  bevredigen,  zij  geloven  ten  andere 
in  die  hernieuwingsmogelijkheid  niet,  trachten  zij  door  de 
struktuur  van  de  roman  te  wijzigen  of  door  een  andere  woord- 
schikking  toe  te  passen  de  aandacht  op  hun  werk  te  vestigen. 
Omkering  van  de  kronologische  orde,  voorstellingswijzen  die 
aan  de  film  ontleend  zijn  en  vermenging  van  specifiek  lyrische 
elementen  met  de  epische  verhaaltrant,  hebben  aan  de  roman 
een  hybridisch  karakter  geschonken  dat,  indien  er  verder  in  die 
richting  geëksperimenteerd  wordt,  tot  de  totale  ontbinding  van 
de  eenheid  in  de  kunstschepping  moet  leiden. 

Joyces  ,,LIlysses  ” dagtekent  van  1922.  Het  is  dus  bijna  een 
halve  eeuw  dat  er  naar  een  diepgaande  hernieuwing  in  het 
stijlgebruik  wordt  gestreefd.  De  auteurs  van  de  Nieuwe  Zake- 
lijkheid  hebben  het  gedaan  door  bekorting  en  vereenvoudiging 
van  hun  uitdrukking,  tot  zij  in  die  zogeheten  telegramstijl  vast- 
gelopen  zijn;  Faulkner,  overgaande  naar  het  andere  uiterste, 
heeft  het  gezocht  in  de  samengestelde  volzin,  zodanig  geleed  en 
vertakt,  dat  hij  zich  over  verschillende  bladzijden  uitstrekt.  Na 
de  tweede  wereldoorlog  hebben  de  Fransen  Robbe-Grillet  en 
Nathalie  Sarraute  de  impressionistische  detaillering  van  de  be- 
schrijving,  zoals  wij  die  bij  Jacobus  van  Looy  gekend  hebben, 
tot  haar  verste  konsekwenties  doorgetrokken  en  in  Duitsland 
beoogde  Elisabeth  Langgásser  wat  ook  Bóll,  Grass  en  Johnson 
verlangen,  de  betekenis  van  hun  werk  te  verdiepen  door  de 
bindstof,  nodig  om  de  logische  verbanden  aan  te  brengen, 
zoveel  mogelijk  te  laten  vallen. 

In  de  Europese  poëzie  zijn  niet  onbegaafde  jongeren  op- 
gestaan,  die  in  hun  verzen  slechts  enkele  aanduidingen  en 
beelden  overhouden,  net  voldoende  om  de  lezer  toe  te  laten  bij 
zichzelf  en  uit  zichzelf  het  gedicht  verder  te  schrijven  en  te 
voltooien.  In  die  zin  heeft  Johnson  zijn  beroemde  roman.  ,,Das 
dritte  Buch  uber  Achim”  uitgewerkt:  veel  is  aan  de  lezer  over- 
gelaten  wat  in  het  klassieke  verhaal  uitgedrukt  wordt.  Het 
resultaat  van  die  verschillende  pogingen  moge  degenen  voldoen 
die  het  nieuwe,  de  oorspronkelijkheid  tot  iedere  prijs,  boven 
het  schone  verkiezen,  het  heeft  het  publiek  over  het  algemeen 
ontstemd  en  teleurgesteld.  Dat  keert  zich  meer  en  meer  af  van 
die  literaire  roman,  omdat  het  zich  afgestoten  voelt  door  de 
ontwaarding  van  de  mens  die  er  moedwillig  in  hoogtij  viert  of 
niet  meekan  met  stijlvormen  die  het  om  hun  verwarrend 
karakter  als  valsmunterij  ondergaat.  Onze  boekhandelaars 
stellen  vast  dat  de  lezers  minder  romans  dan  geschiedkundige, 
wijsgerige  en  teologische  werken  kopen.  De  kunstenaars  met 
het  woord,  en  zij  niet  alleen  want  het  is  een  algemeen  artistiek 
verschijnsel  geworden,  zullen  tot  de  vasstelling  komen  dat  zij  een 

ongewild  gcvolg  hebben  bereikt.  Kunst  is  niet  alleen  uiting,  het 
is  ook  raededeling  en  als  er  nieraand  raeer  is  ora  de  uiting  te 
aanhoren  en  te  aanvaarden,  verliest  ze  vanzelfsprekend  haar 
zin. 

De  ontwikkeling  is  saraengevallen  raet  een  geweldige  uit- 
breiding  van  alle  kultuurraedia:  pers,  radio,  televisie,  foto- 
grafie,  reprodukties  en  rauziekopnaraen  op  plaat  en  band. 
Daardoor  heeft  het  boek  veel  van  zijn  onraisbaarheid  verloren. 
Dat  er  nietterain  van  jaar  tot  jaar  raeer  boeken  op  die  raarkt. 
koraen  is  slechts  schijnbaar  raet  die  vaststelling  in  tegenspraak. 
De  wereldbevolking  groeit  snel  aan  en  in  die  oude  kultuur- 
landen,  waar  de  letterkundc  veertig  jaar  geleden  nog  een  lief- 
hcbberij  voor  enkelen  was,  heeft  de  stijgende  welvaart  het 
raogelijk  geraaakt  dat  railjoenen  nieuwe  lezers  hun  behoeften 
aan  geestelijke  goederen  kunnen  voldoen.  Alle  verhoudingen  in 
acht  genoraen  is  de  betekenis  van  die  woordkunst  nochtans 
achteruit  gegaan.  Wanneer  men  de  produktie  aan  blijvende 
letterkundige  schoonheid  uit  de  jaren  1910  tot  1960  ver- 
gelijkt  bij  wat  voortgebracht  werd  in  die  halve  eeuw  welke  aan 
die  periode  voorafgegaan  is,  blijkt  weldra  dat  er  geen  reden  tot 
overmoed  is. 

Waarschijnlijk  zijn  de  schrijvers  vijfmaal  zo  talrijk.  Ze 
komen  meer  dan  vroeger  uit  alle  klassen  en  standen  van  de 
maatschappij  en  schrijven,  louter  stylistisch  beschouwd,  ten 
minste  zo  knap,  misschien  knapper  zelfs  dan  hun  voorgangers 
het  hebben  gedaan.  Het  karakter  van  de  moderne  kultuurmedia 
zet  hun  evenwel  aan  hun  werk  anders  op  te  vatten  dan  Tolstoï, 
Dostojefski  en  Proust  het  hebben  gedaan.  De  meeste  verhalen 
verschijnen  nu  in  magazines  die  nict  bewaard  zullen  worden, 
veel  scherpzinnige  kritiek  en  lyrische  poëzie  ligt  in  vergeelde 
dag-  en  weekbladen  begraven,  sterke  dramatische  talenten  ver- 
leerden  de  weg  naar  het  toneel  door  voor  de  omroep  luister-  en 
televisiespelen  te  schrijven,  die  één-  of  tweemaal  uitgevoerd  en 
vergeten  worden.  De  uitgevers  zelf  zoeken  bij  voorkeur  naar 
werk  dat  zij  kunnen  opnemen  in  bepaalde  reeksen  van  eksotische, 
speurders-  of  ontspanningsromans  en  de  kunstenaar  is  geneigd 
zich  naar  de  wens  van  uitgever  en  publiek  te  voegen. 

Onze  hedendagse  beschaving  leidt  met  andere  woorden  de 
auteur  af  van  zijn  roeping,  door  een  grote  scheppingsdaad 
zonder  berekening  en  met  overgave  aan  zijn  bezieling  het 
doelloze  werk  te  schrijven,  dat  in  eigen  schoonheid  zijn  ver- 
antwoording  vindt.  Moet  het  besluit  van  onze  beschouwingen 
dan  zijn:  de  roman  gaat  ten  onder?  Het  onbegrensd  individual- 
isme  heeft  hem  zijn  waarachtigheid,  zijn  afgestemdheid  op  de 
normaal  ontvankelijke  mens  en  meteen  zijn  leesbaarheid  ont- 

nomen,  terwijl  de  moderne  massabeschaving,  waarin  de  tech- 
niek  een  voorname  rol  speelt  die  steeds  belangrijker  zal  worden, 
de  grondslag  van  zijn  voortbestaan  heeft  ondermijnd.  Sluit  de 
diagnose  in  dat  er  geen  gezonde  hernieuwing  mag  verwacht 
worden?  Het  antwoord  op  die  vraag  zouden  wij  in  een  volgend 
artikel  ter  overweging  willen  geven  en  toch  mogen  wij  reeds 
nu  als  onze  mening  uitspreken  dat  wij  niet  geloven  in  de  on- 
ontkomelijke  teloorgang  van  de  roman,  omdat  wij  erin  ver- 
trduwen  dat  de  mens  meester  is  en  blijft  over  zijn  verwezen- 
lijkingen,  zolang  hij  de  wilskracht  opbrengt  om  aan  zichzclf 
trouw  te  zijn. 


P.  C.  SCHOONEES 

DINK  DAN  NOG 

,,Ek  dink  so,”  sê  baie  mense  wanneer  hulle  niks  gedink  het 
nie.  Dis  sommer  so  ’n  stoplap  om  die  gesels  aan  die  gang  te 
hou.  Dinkwerk  kos  inspanning;  dis  so  vermoeiend  dat  die 
meeste  die  voorkeur  daaraan  gee  om  sommer  te  oordeel.  Om 
konsekwent  en  logies  ’n  saak  regtig  deur  te  dink  vereis  nie 
alleen  verstand  nie,  maar  ook  sedelike  moed.  Dis  soveel  makliker 
om  ander  mense  vir  jou  te  laat  dink,  om  eenvoudig  die  algemeen 
aanvaarde  opvatting  te  volg.  Vandaar  die  neiging  om  alles  wat 
in  druk  verskyn  as  evangelie  te  glo,  of  om  die  mening  van  so- 
genoemde  outoriteite  sonder  voorbehoud  te  aanvaar.  Die  ligge- 
lowigheid  van  die  mens,  sy  vatbaarheid  vir  suggestie  maak  hom 
’n  maklike  prooi  van  die  slim  adverteerder,  van  die  drogrede- 
nasies  van  die  kwaksalwer,  die  lokwoorde  van  die  politikus,  die 
daagliks  herhaalde  propaganda  van  die  koerant.  Die  mens  is 
maar  alte  geneig  om  hom  met  skoonklinkende  woorde  tevrede  te 
stel,  sonder  om  die  dinge  daardeur  voorgestel  te  ondersoek.  Of 
anders  meen  hy  dat  as  hy  woorde  op  sy  tong  het,  hy  ook 
gedagtes  in  sy  gees  het.  Hy  vergeet  dat  'n  wavrag  woorde 
meestal  armoede  van  gedagtes  moet  bedek.  Wie  nie  deur  ge- 
dagtes  kan  skitter  nie,  probeer  aandag  trek  deur  woorde. 

Dink  voordat  jy  iets  doen  en  terwyl  jy  dit  doen,  dink  dan 
nog,  sê  Gezelle;  ,,Denkt  aleer  gij  doende  zijt  / en  doende,  denkt 
dan  nog.” 

CHRIS  RENCKEN 


DIE  TIENDE  MUSE 

Op  ’n  heerlike  dag  in  die  Goue  Eeu,  toe  die  gode  nog 
onder  die  mense  geleef  het, 

het  Aktis,  Arkadia  se  beeldhouer,  twee  van  sy  vriende,  Orpheus 
die  sanger  en  Strophos  die  digter 
genader  om  in  Bacchus  se  herberg  ’n  glasie  ambrosia  of  nektar 
gesellig  met  hom  te  geniet. 

Destyds  het  iedere  dag  nog  gestraal  van  skone  en  vrye  volmaakt- 
heid.  Toe  het  die  mens  nog  vrywillig 
en  vreesloos  in  Pluto  se  bootjie  geklim  om  oor  die  Styx  te  vaar 
aan  die  end  van  sy  tyd  in  Arkadia. 

Ja,  toe  was  die  rit  oor  die  Styx  nog  ’n  wiegende  reis  na  Elysion 
se  weeld’rige  velde. 

Nog  was  die  lewe  se  skaduweekant  veilig  gesluit  in  Zeus 
se  kosbare  kissie  van  goud. 

Tog,  soos  kunstenaars  nou  eenmaal  is,  en  deur  die  eeue  altyd 
was,  het  ook  Aktis  en  Strophos  en  Orpheus 
verskil  van  die  res  van  Arkadia  se  volk.  Hul  skeppings  was 
werke  van  bykans  die  skoonste  volmaaktheid, 
maar  kon  ook  by  tye  tot  nadenke  stem.  En  sover  dit  in  destyds 
se  lieflike  lewe  enigsins  moontlik  kon  wees 
was  elkeen  van  hulle  so  iets  van  ’n  ou  filosoof;  dus  was  hul 
gesprekke  dan  soms  ook  van  ernstiger  aard. 

Nadat  nimfe  aan  Aktis  en  Orpheus  kelkies  met  nektar  gegee 
en  Stroph’  met  ambrosia  versorg  het, 
het  Aktis  sy  kelkie  gelig:  ,,Het  julle  miskien  al  Olympus 
se  heel  nuutste  nuus  gehoor?” 

,,Nee,”  lui  die  antwoord,  ,,VerteI!”  en  Aktis  was  weer  aan  die 
woord:  ,,Toe  ek  gister  toevallig 
by  die  gode  se  sonpoort  verbystap,  was  Pallas  Athene 
en  Hermes  verdiep  in  gesprek. 

(So  boeiend  het  Pallas  vertel,  dat  die  ewige  paar  my  nooit  eers 
gewaar  het.)  Die  skone  het  aan  die 
godlike  bode  berig  dat  ou  Zeus  in  ’n  oomblik  van  swakheid 

sy  kosbare  kis  aan  Pandora  geskenk  het. 
Die  oubaas  is  eenmaal  te  lief  vir  die  skone  geslag,  en  Eros 
is  ook  selde  links 

om  ’n  handjie  by  te  sit  wanneer  die  romantiese  Zeus 
’n  aansporing  nodig  het. 

Nou,  hoe  dit  ook  sy,  was  Athene  met  Zeus  ontevrede,  omdat  ■ — 
was  haar  woorde  — die  kissie  bevat 
ons  heerlike  tydvak  se  einde.  Ja,  Hermes  se  vlerke  het  waarlik 
gefladder  soos  hy  sy  ore  gespits  het. 

Helaas  het  ek  sommige  name  van  die  kissie  se  inhoud  vergeet, 
maar  wel  onthou  ek  ’n  paar: 

Ydelheid,  Jaloesie,  Haat  en  ook  Vrees,  Wellus  en  Leed 
was  onder  meer  daartussen. 

Ook  het  die  blitsige  bode  beaam  dat  hy  op  ’n  dag  gehoor  het 
hoe  Zeus  die  steenversameling 

van  die  kosbare  kissie  beskryf  het  as  die  skaduweekant  van  die 
lewe.  Weliswaar  het  Pallas  Athene 
na  ’n  rukkie  peinsend  gesê:  ,,Die  verleidelike  heks  het  die  sleutel 
nog  nie,  maar  die  skone  Pandora  is 
eenmaal  ’n  vrou,  soos  alle  sterflike  vrouens,  nuuskierig. 

Sy  sal  nie  rus  tot  sy  eindlik  eendag 
die  kissie  se  deksel  kan  lig  nie.”  Met  daardie  donkere  woorde 
het  sy  haar  gevleuelde  helm 

op  haar  hoof  geplaas  om  saam  met  boodskapper  Hermes 
die  bloute  in  te  sweef. 

Met  sy  beker  hervul,  wou  Strophos  die  digter  toe  weet 
wat  die  hele  gesprek  sou  beteken. 

Toe  het  Orpheus  enkele  male  sy  hand  oor  die  snare  laat  gly 
en  die  volgende  siening  geopper: 

,,Vreugde  sal  uit  jou  verse  kwyn  en  wanklank  in  my  liedere 
woed.  Ook  sal  die  volmaakte  lyn 
vir  altyd  uit  Aktis  se  beelde  verdwyn.  Kaos  sal  in  ewige  stryd 
met  Kosmos  in  Arkadia  woon.” 

,,Ons  sal  die  nie  kan  verhoed  nie,”  het  Strophos  diep  gesug, 
,,maar  as  skeppers  van  kuns 

moet  ons  tog  daarvoor  sorg  dat  skoonheid  nie  ewig  verdwyn  nie. 
A1  wat  my  hinder  is:  Hoe?” 

Maar  Aktis  die  leier  was  weer  aan  die  woord:  ,,In  Elysion  se 
velde  het  eenmaal  drie  nimfe  gewoon: 
Melete  die  Herinnering,  Aoide  die  Gesang,  en  as  ek  dit  nie  mis 
het,  Mneme  die  skone  Gedagte. 

Toe  Zeus  die  hemelse  tuine,  vir  die  eerste  keer  uitgelê  het, 
het  hy  drie  jaar  lank  daar  vertoef, 
en  het  by  elk  van  die  nimfe,  drie  skone  dogters  verwek. 

Ons  ken  hulle  almal  beter 

as  ons  dierbare  nege  muses.  Omdat  my  marmerbeelde  herinne- 
ring  ewig  bev/aar,  was  Melete  my  geneë 
en  Kleo,  Kaliop  en  Urania  waak  oor  my  werksaamhede. 

Ook  neem  ek  aan  O Strophos, 
dat  jy  met  Mneme  verkeer?”  ,,Ja,  sy  is  tans  saam  met  Erato, 
Euterpe  en  Melpomene 

by  Diana  in  Parnassos  om  die  lentefees  te  vier.”  En  wat  van  jou, 
O sanger?  bemin  jy  nog  Aoide?” 

,,Ja,  sy  en  haar  oudste.  Thaleia,  is  tans  op  pad  na  Aeolia 
om  die  sfeermusiek  te  hoor, 

en  lieflike  Polyhymnia  het  gister  aan  my  belowe  om  saam  met 
my  daarheen  te  gaan. 

Sover  ek  weet,  kom  Terpsichor  saam  met  Pan  en  sy  fluit 
agterna.”  ,,Uitstekend!”  roep  Aktis  verheug: 
,,My  vriende,  hier  is  die  plan:  Ons  bring  elkeen  twaalf  maande 
by  ons  drie  muses  deur. 

Daar  sal  ons  onder  hul  toesig,  volmaakte  werke  skep, 
en  wanneer  die  jaar  dan  om  is, 
ontmoet  ons  weereens  hier.  Ook  is  die  tyd  ons  gunstig: 
Helikon  se  marmer 

is  die  beste  in  die  land.  Die  lentefees  se  skoonheid 
is  enig  in  sy  soort 

en  sonder  om  te  twyfel  sal  die  klanke  van  die  sfere 
’n  volmaakte  opus  lewer.” 

Presies  twaalf  maande  later  het  die  nektar  weer  gevloei. 

Die  tydjie  by  die  muses 

het  volmaakte  werk  gelewer.  Geen  digter  kan  met  woorde 
die  skoonheid  ooit  beskryf. 

Tog  het  die  peinsende  Strophos  weer  'n  bedenking  geopper: 
Noudat  ons  hierdie  skoonheid 

vir  altyd  vasgelê  het,  wie  waarborg  nou  die  ewigheid  daarvan? 

Miskien  moet  ons  Apollon, 
as  meester  van  die  muses,  ’n  bietjie  lastig  val. 

Miskien  sal  hy  ons  help.” 

,,Uitstekende  plan!”  het  die  sanger  geknik  en  so  terloops  vertel 
dat  hy  op  pad  van  Aeolia 

by  Etna  aangedoen  het:  ,,Daar  skinder  al  die  mense 
dat  Pandora  die  laaste  paar  v/eke 
hard  besig  is  om  Vulkaan  te  verlei.  As  iemand  die  kissie  kan 
oopmaak  dan  is  dit  die  hemelse  smit.” 

Toe  die  heerlike  songod  nog  die  aand  uit  sy  goue  strydwa  klim 
was  hulle  by  op  die  westerkim. 

Apollon  het  geglimlag,  en  daar  hul  goed  wou  doen,  het  hy 
ingewillig  om  hul  wense  te  vervul. 
,,Rangskik  jou  beeld  se  hare  nou  sagter  oor  die  skouer  . . . 
en  nou  die  regtervoet,  so  . . . 

Nou,  Aktis,  het  ons  dit:  dis  die  volmaakte  lyn. 

Dit  sal  ons  noem:  Die  Vorm 

wat  deur  eeue  heen,  die  kunswerk  sal  omlyn.  Omdat  die  marmer 
ook  so  suiwer  is  sal  ek  daarin 
Orpheus  se  klank  opvang,  en  deur  die  komende  eeue 
sal  sangers  met  edele  bedoelinqs 
hierdie  klanke  hoor  as  hul  die  skepping  streel.  Die  Harmonie 
sal  ons  dit  noem.  O Strophos, 

jou  verse  is  die  woord  se  suiwer  elixir.  Daarom  sal  ek  ook  hulle 
in  hierdie  beeld  saamsmelt. 

Wanneer  in  komende  eeue,  opregte  digters  dit  sien, 
sal  die  pragtige  beeld  hul  aanmoedig 
om  hul  beste  werk  te  maak.  Dit  sal  ons  Inspirasie  noem. 

Daar  is  sy  nou  my  vriende, 
sinbeeld  van  die  muses,  kompleet-volmaakte  simbool 
van  menslike  ideaal  en  gevoel. 

Dit  is  vir  my  ’n  genoeë  om  namens  julle  drie  vir  haar  ’n  naam 

te  gee.  Ons  noem  haar  die  skone  Museia.” 
,,Ons  dank  u,  Heerser  van  die  Lig,  maar  daar  sy  nou  volmaak  is, 
gee  tog  vir  haar  ook  lewe 
en  dan  nog  godheid  by.  Dan  kan  sy  in  lewende  lywe 
vir  ewig  die  skoonheid  bewaak.” 

,,Nee,  vriende,”  het  die  god  betreur:  ,,Dis  buite  my  gebied. 

Ek  kan  aan  geen  simbole  lewe  gee. 

Net  eienskappe  ewig  maak  vir  mense  te  aanvaar,  of  as  hul  wil, 
verwerp.  Dit  het  ek  nou  gedoen. 

Maar  moenie  moed  opgee  nie,  klop  by  Olympos  aan.  Dit  is  nie 
onwaarskynlik  dat  Zeus  jul  sal  help.” 

Zeus  was  nie  in  sy  skik  nie.  ,,0  dwase!”  het  hy  gebrul: 

,,Weet  julle  dan  nie  dat  iedere  mens 
sy  eie  werklikheid  skep  nie?  Hoe  kan  julle  ooit  volmaaktheid 
wil  maak  as  die  gode  dit  self  nie  is  nie? 
Is  jul  ideale  dan  werklik?  En  daardie  werklikheid  ewig? 

Sopas  het  Hermes  berig  gebring: 

,Vulkanos  boer  in  Pandora  se  kooil’  Maar  weer  in  ’n  oomblik 
van  swakheid  het  Zeus  tog  toegegee: 

,,Goed,  ek  sal  haar  lewe  gee,  maar  nimmer  die  godheid  nie. 

Ook  sy  sal  die  Styx  moet  oorsteek. 

Wie  van  ons  weet  ook  hoe  lank  die  skaduweeryk  sal  duur 
wanneer  Pandora  slaag? 

Miskien  oorlewe  Museia  dit,  en  kan  sy  daarna  weer  die  mens- 
dom  hervorm.”  En  toe  het  Museia  gelewe. 

Die  dag  daarna  het  Morpheus,  slinkse  god  van  die  slaap, 
by  die  vriende  aangesit. 

,,Gister  was  ek  toevallig  by  Zeus  in  die  buurt,  en  het  ook  heel 
toevallig  gehoor  wat  julle  sê. 

Nou  is  dit  tog  heel  onwaarskynlik  dat  die  tiende  muse,  Museia, 
die  skaduweeryk  sal  oorleef. 

Dus  het  ek,  goeie  vriende,  ’n  plannetjie  uitgedink: 

Laat  ek  haar  aan  die  slaap  maak 
en  na  Poseidon  stuur,  waar  sy  in  Okeanos,  slapende  lewend  sal 
bly.  Want,  mits  sy  nie  ontwaak  nie, 
sal  Pluto  haar  nooit  kan  verskeep.  Eers  wanneer  die  tyd  dan 
ryp  is,  sal  ek  haar  wakker  maak.” 

Die  god  se  smalende  glimlag  het  ongemerk  gebly. 

Met  die  nektar  te  soet  en  die  sonnetjie  warm 
was  al  drie  te  hoog  in  die  takke.  Museia,  slapende  skoonheid, 
is  na  Okeanos  geneem, 

en  een  na  die  ander  het  Aktis  en  Strophos  en  Orpheus 
ook  oor  die  Styx  gevaar. 

Die  dag  toe  Pandora  geslaag  het,  het  hulle  dit  dadelik  geweet. 
Elysion  se  bome  en  plante 

het  verwelk,  verdor  en  verdwyn.  Ook  het  die  springfonteine 
hul  laggende  spel  gestaak. 

Nou  was  die  Zephyrgesange  geteisterde  siele  se  snikke. 

Die  Doderyk  was  daar. 

Skielik  was  Okeanos,  Arkadia,  Olympos  geskei 
en  sondige  wêreld  gebore. 

Intussen  is  Morpheus  deur  Zeus  benoem  as  Olymposgesant 
in  die  Doderyk. 

Nog  het  die  vriende  gereeld  vergader  om  hier  in  die  duisternis 
saam  te  droom 

van  Museia  en  ook  van  die  lewe.  Somtyds  het  hul  ironies  verwys 
na  die  bruidskat  van  Zeus  en  Pandora. 

Op  ’n  dag  in  die  tweede  millenium  het  die  siele  weer  skielik 
gefluister,  geritsel  soos  sterwende  blare: 

,,Die  gesant,  die  gesant,  eksellensie,  gesant  . . .” 

en  Morpheus  was  wecr  by  die  vriende: 

,,Dit  tyd  is  nou  ryp.  Ek  neem  julle  saam  na  Poseidon  se  ryk. 

Opskud,  die  boot  staan  en  wag!” 

’n  Hele  week  het  die  reis  geduur,  en  hoe  was  die  wêreld  tog 
anders.  Beter  miskien  as  die  Doderyk, 
maar  so  dor,  dekadent,  deurmekaar.  Stadig  het  skadus 

die  wêreld  oorval  en  Kaos  en  Kosmos 
het  beurtelings  geheers.  Die  gode  was  terug  in  die  hemelse  ryk 
en  mense  het  die  vermoë  verloor 

om  die  kaf  van  die  koring  te  skei.  Nou  het  die  gode  alleen  nog 
geweet  waar  om  grense  te  trek 

tussen  dinge  wat  goed  was  of  sleg.  Aktis  en  Strophos  en 
Orpheus  het  toe  vir  die  eerste  maal 
die  dualisme  aanskou.  Nog  is  die  kunste  beoefen 

maar  Arkadia  se  waardes  verdraai. 

Hier  was  die  kuns  nie  meer  kuns  nie  mits  dit  mooi  was,  verhewe 
en  groots.  Nee,  nou  was  ook  lelike  dinge 
skielik  diepsinnig  en  skoon.  Alles  kon  jy  regverdig 
mits  iemand  wou  sê:  Dit  is  kuns. 

Op  die  sewende  dag  is  Okeanos  se  grense  bereik. 

Daar  het  Museia  slapend  gelê 

op  ’n  weelderige  bed  van  kristal  stewig  geanker  op  blink  silwer 
rotse.  Poseidon  se  nimfe  het  strelend 
haar  liggaam  met  geurige  druppels  van  skuimende  sprei 
in  die  sonlig  gebad. 

Smalend  het  Morpheus,  die  slinkse,  geglimlag 

en  haar  op  die  voorkop  gesoen. 

Haar  oë  was  oop.  ’n  Bloedstollende  kreet  het  uit  haar  lippe 
gebars  en  binne  sekondes  was  skone  Museia 
’n  stokou,  verrimpelde  heks.  Die  tiende  muse  het  voor  hulle  oë 
gekrimp,  gesterf  en  vergaan. 

’n  Sieklike  stank  het  die  lug  gevul,  en  uit  die  verrotte  kadawer 
het  vet,  wit  wurms  gepeul. 

Skielik  het  Zeus  uit  ’n  donderwolk  brullend  te  voorskyn  getree: 

,,0  gekke  wat  die  gode  versoek, 
wat  was  nog  Apollon  se  woorde?  Waar  kry  jy  simbole  wat  ewig 
kan  lewe  of  ewige  menslike  waardes? 

Die  mens  aanvaar  na  willekeur  om  later  te  verwerp! 

Kon  julle  dit  dan  nie  begryp  nie? 

Die  Goue  Eeu  wou  julle  behou,  die  nageslagte  nie! 

In  Pandora  se  kis  was  die  keuse. 

Was  jul  ideale  ooit  werklikheid,  of  miskien  die  verval  wat  daar 
lê?  En  terwyl  die  drie 

geskok  en  gewalg  hul  gesig  na  die  Styx  toegewend  het, 
het  die  hoonlag  van  Morpheus, 

gemene  gesant  in  die  Doderyk,  droog  oor  die  golwe  geskater. 

HUMPHREY  DU  RANDT 


. ALLA  FOGALA  . . .”  DIE  GEHEIM  VAN  TWEE 
NESLOSE  VOËLS 

1 

Miskien  verklaar  die  unieke  plek  wat:  „Alla  fogala  hebban 
nestas  bagunnan  hinase  hic  anda  thu”  (Alle  voëls  het  neste 
begin  behalwe  ek  en  jy)i  in  die  Dietse  taalfamilie  beklee,  ten 
dcle  my  koppige  belangstelling  in  hierdie  brokstukkie  poësie. 

Mettertyd  het  die  onweerstaanbare  aantrekkingskrag  daar- 
van  ’n  uitdaging  geword,  ’n  uitdaging  om  die  geheimsinnig- 
verborge  betekenis.  wat  ek  intuïtief  aanvoel,  te  ontbloot. 

Aanvanklik  was  my  belangstelling  bloot  taalkundig  van  aard: 
deur  middel  van  ’n  vergelyking  met  latere  taalvorme  kon  o.a. 
op  defleksie  gewys  word.  Maar  dit  was  juis  die  bedrieglik 
eenvoudige  literêre  samestelling  wat  my  tot  ’n  voorlopige 
probleemstelling  gelei  het.  En  hiermee  was  die  oplossing  alreeds 
in  die  vooruitsig  gestel;  van  leidraad  tot  leidraad  kon  ek  die 
verloop  van  hierdie  uiters  interessante  .intrige’  meemaak. 

2 

Die  .onbekendheid’  van  die  twee  karakters  ,ek  en  jy’  het  tot 
die  eerste,  die  kernprobleem  gelei.  Ek  wou  ,ek  en  jy’  se  identi- 
teit  bepaal.  En  om  dit  te  kon  doen,  sou  ek  taalspeurder  moes 
speel. 

Dit  was  nie  nodig  om  navorsing  oor  die  Wes-Franke  te  gaan 
doen  nie.  Die  feite  van  die  gedig  self  het,  hoewel  nie  die  volle- 
dige  identiteit  nie,  ten  minste  ’n  funksionele  identifikasie  moont- 
lik  gmaak  wat  in  ieder  geval  interessante  lig  werp  op  die 
psigiese  samestelling,  die  voorkoms  asook  geslag  van  hierdie 
twee  karakters. 

As  eerste  stap  moes  ek  bepaal  of  ,ek  en  jy’  mense  is  of 
sprokiesfigure:  twee  voëls  met  menslike  hoedanighede,  vergelyk 
hulle  vermoë  om  te  praat.  ’n  Duidelike  begrip  van  die  simboliek 
en/of  metaforiek:  die  vraag  of  ,ek  en  jy’  simbole  of  metafore 
is,  sou  dus  die  drade,  die  leidrade  op  behendige  wyse  kon 


1.  Vanweë  die  identiese  sintaksis  het  daar  m.i.  literêr  weinig  in  hierdie  ver- 
taling  verlore  gegaan. 

saamspan  tot  ’n  hegte,  volledige  en  geïntegreerde  oplossing  van 
die  poëtiese  probleem. 


3 

As  uitgangspunt  het  ek  die  funksie  van  die  woord  ,,behalwe  ” 
(,,hinase”)  ondersoek:  ,,behalwe”  staan  hier  letterlik  teenoor 
,,alle”,  dus  as  kontras.  Daarbenewens  plaas  ,,behalwe”  die 
karakters,  ,ek  en  jy’  ondubbelsinnig  binne  die  klas  ,,alle  voëls” 
en  ondergaan  die  ,ek  en  jy’-gedaantes  as  mense  (man  en  meisie 
of  vrou),  of  altans  ons  eerste  indrukke  van  hulle,  ’n  letterlike 
metamorfose;  hulle  word  voëls  (mannetjie  en  wyfie),  behorende 
tot  die  klas  ,,alle  voëls”. 

Die  voël-voorkoms  van  ,ek  en  jy’  is  nou  aangedui.  Hul  ge- 
slagte  moet  egter  nog  bepaal  word.  Kan  ons  kontekstueel  aandui 
wat  ,ek  en  jy’  se  geslagte  is? 

Die  aandag  is  alreeds  daarop  gevestig  dat  ,ek  en  jy’  geïsoleerd 
van  ,,alle  voëls”  staan.  Hierdie  isolasie  het  ’n  besondere  ver- 
wantskap  tussen  ,ek  en  jy’  tot  gevolg.  Maar  die  isolasie  (tesame 
met  die  gevolg  daarvan)  is  andersyds  weer  die  resultaat  van 
die  ONBEGONNE  taak:  nl.  om  ’n  nes  te  begin. 

Omdat  die  nes-begin  so  ’n  belangrike  funksie  vervul,  kan  ons 
sê  dat  ,ek’,  ,jy’  en  die  nes-begin  aktiwiteit  inderwaarheid  in  ’n 
driehoeks-,  ’n  taaldriehoeksverband  tot  mekaar  staan.  Juis  binne 
hierdie  besondere  verband  kom  hulle  geslagte  aan  die  lig.  Of  die 
een  of  die  ander  is  immers  nou  as  manlik  of  vroulik  aanduibaar, 
tensy  ons  hier  met  ’n  onnatuurlike,  psigopatologiese  verskynsel 
te  doen  het  (wat  kontekstueel  nie  bevestig  word  nie). 

’n  Verdere  argument:  Die  ,ek’  as  spreker  lê  die  inisiatief 
aan  die  dag.  Binne  die  patroon  van  ’n  liefdesverhouding,  waar- 
van  ons  nou  feitlike  aanduidings  begin  vind,  kan  ,ek’  m.i.  gereg- 
verdiglik  as  die  mannetjie  aangedui  word. 

Die  isolasie  van  ,ek  en  jy’,  die  oorsaak  van  die  isolasie, 
die  tipering  van  ,ek  en  jy’  as  mannetjie  en  wyfie  onder- 
skeidelik,  sowel  as  die  implikasie  van  hulle  besondere  verwant- 
skap  met  die  volledige  res  van  hulle  klas,  nl.  ,,alle  voëls”  wat 
neste  begin  het,  maak  ’n  volledige  bewysvoering  van  ’n  logiese 
taalafleiding:  naamlik  dat  hierdie  gedig  inderdaad  ’n  liefdes- 
verklaring  is  van  die  mannetjie  aan  die  wyfie,  oorbodig. 

Dit  sou  egter  vrugbaar  wees  om  die  dubbele  versaakliking  van 
die  feite,  die  moontlikheid  dat  twee  alternatiewe  interpretasies 
van  die  betekenis  van  die  mannetjie  se  liefesverklaringkonteks- 
tueel  regverdigbaar  is,  te  ondersoek. 

4 

Die  eerste  moontlikheid  behels  ’n  konvensionele  liefdesver- 
klaring,  ’n  aanbod  wat  die  gewone,  ,,natuurlike”  ontwikkelings- 

gang  sal  gaan,  naamlik  beantwoording  van  die  liefde,  die  paar- 
proses,  nesbou  eiers  lê  en  kuikens  uitbroei. 

Die  subtiele  manier  waarop  die  mannetjie  sy  liefde  vcrklaar, 
dwing  onwillekeurig  ons  bewondering  af:  Hierdie  liefdesver- 
klaring-as-aanbod  laat  die  wyfie  immers  geen  ander  keuse  as 
om  sy  aanbod  te  aanvaar  nie.  Sy  word  feitlik  VERPLIG  om  die 
aanbod  wat  geïmpliseer  word,  naamlik  om  ’n  nes  te  begin  (en 
wat  daarop  volg),  te  aanvaar  want 

(a)  alle  ander  voëls  het  alreeds  neste  begin  — geen  ander 
mannetjie  is  meer  beskikbaar  nie; 

(b)  net  hulle  twee  het  nog  nie  ’n  nes  bcgin  nie.  Omdat  die 
ander  voëls  neste  begin  het  — ■ dit  dus  ’n  kenmerk  van  ,,alle 
voëls”  is  — is  dit  byna  vanselfsprekend  dat  ,ek  en  jy’,  binne 
die  patroon  van  ’n  normale  en  natuurlike  voëlbestaan,  hullc 
nes  sal  moet  begin. 

Die  isolasie  van  die  twee  is  cgter  nie  meer  volledig,  onaan- 
getas  nie.  Die  isolasie  word  juis  bedreig  deur  die  mannetjie  se 
wete,  sy  besef,  die  herkenning  én  erkenning  dat  hulle  twee 
anders  as  ander  voëls  is. 

Sy  woorde  kan  tegelyk  as  liefdesverklaring  en  dreigement 
beskou  word:  Daar  is  iets  gedwonge,  ’n  totalitêre  finaliteit  in 
hierdie  verklaring:  miskien  is  dit  die  rede  waarom  dit  so  droog, 
gevoelloos,  indirek  gestel  word.2 

Dit  is  belangrik  om  te  besef  dat  hierdie  isolasie  nie  cnersyds 
deur  ,ek’  self  of  andersyds  deur  ,ek  en  jy’  gesamentlik  BEPLAN 
is  nie.  Dit  is  veroorsaak;  as  logiese,  natuurlike  toestand  op  hulle 
afgedwing. 

Die  gedwonge  karakter  van  die  liefdesverklaring,  die  wyfie  se 
dilemma  het  dus  ’n  dubbele  kinkel:  die  natuurlike  toestand  (alle 
ander  voëls  het  neste  begin)  asook  die  uitbuiting  van  hierdie 
toestand  deur  die  mannetjie. 

Die  mannetjie  is  subtiel  genoeg  om  geen  oorgretigheid  te 
verraai  nie.  ’n  Atmosfeer  van  filosofiese  gelatenheid  is  hier 
aanwesig. 

Trouens,  hierdie  hele  benadering  van  die  mannetjie:  slu, 
subtiel,  gcnadeloos,  is  die  laaste  strooi  wat  die  implikasie,  die 
vooruitsig  van  die  speurgediggie  baie  duidelik  stel:  paar,  nes 
bou,  eiertjies  lé,  broei,  kuikens. 

En  hiermee  word  twee  gedagtes  gelaat: 

(a)  die  werking  van  die  natuurpredeterminasie:  die  ,plan’  van 


2.  Die  implikasie  hiervan  word  miskien  duideliker  wanneer  die  taalfeite  effens 
gewysig  word:  Alle  voëls  het  al  neste  begin  behalwe  ek  en  jy.  Die  onper- 
soonlike,  nugtere  toon  het  verdwyn.  Die  stelling  is  tot  (emosionele)  plei- 
dooi  verander.  En  soos  ek  later  sal  bewys:  die  objektiewe  wyse  waarop 
die  liefde  verklaar  word,  vervul  ’n  belangrike  funksie,  dit  is  poëties 
geïntegreer. 

die  natuur,  selfs  al  sou  dit  in  stryd  wees  met  die  wil  van  die 
voël,  en 

(b)  die  onderhorigheid  van  die  vrou,  al  kom  dit  dan  bloot  in 
haar  geïmpliseerde  onvermoë  om  die  dubbele  strik  mis  te 
trap,  tot  uiting. 


5 

'Die  volgende  alternatiewe  interpretasie  van  hierdie  liefdes- 
verklaring  toon  in  nog  groter  mate  die  subtiliteit  van  die  ,ek-jy’- 
vcrhouding  aan. 

Hierdie  liefdesverklaring  verskil  van  die  voorafgaande  (kon- 
vensionele)  daarin  dat  die  gewone,  natuurlike  konsekwensies 
van  so  ’n  konvensionele  liefdesverhouding  juis  vermy  moet  word 
ten  einde  ’n  besondere,  andersoortige  liefde  onaangetas  te  laat. 

Dit  is  immers  opvallend  dat  die  ,ek-jy’-isolasie,  wat  hulle  in 
so  ’n  besondere  en  unieke  kontrasverhouding  teenoor  ,,alle 
voëls”  geplaas  het,  juis  deur  so  ’n  konvensionele  liefdesver- 
klaring  en  -verhouding  (met  die  natuurlike  konsekwensies) 
verbreek  sal  word.  Juis  as  gevolg  hiervan  sou  hulle  maar  wcer 
soos  ,,alle  voëls”  word. 

Die  oënskynlike  afwesigheid  van  gevoel  in  die  verklaring  van 
die  mannetjie,  wat  alreeds  geïnterpreteer  is  as  toneelspel,  kry 
nou  ’n  meer  funksionele  betekenis. 

Die  mannetjie  is  bewus  van  die  natumlike  toestand.  Hy  kom 
sy  plig  na  (stil  miskien  selfs  sy  gewete)  deur  die  verant- 
woordelikhede  en  voordele  van  ’n  natuurlike  liefdesverhouding 
aan  die  wyfie  te  noem. 

In  die  lig  hiervan  is  die  nugtere,  objektiewe  toon  baie  logies. 
Hierdie  mannetjie  se  liefde  WIL  geen  natuurlike  liefde  wees 
nie, 

Juis  in  die  on-natuurlikheid  is  hierdie  liefde  vir  die  mannetjie 
betekenisvol:  Hullc  andersoortigheid,  hulle  isolasie,  hulle  nes- 
loosheid  — ’n  steriele  bestaan. 

Hierdie  mannetjie  wil  die  wyfie  nie  beïnvloed  nie,  mens  kan 
miskien  selfs  so  ver  gaan  as  om  te  beweer  dat  hy  bang  is  om  die 
wyfie  te  beïnvloed.  En  hy  het  alreeds  die  agterstand:  die  wette 
van  die  natuur  wil  hulle  besondere  liefdesverhouding  versteur. 
Hier  vind  dus  ’n  geveg  teen  die  natuur  plaas,  ’n  geveg  waarin 
die  mannetjie  die  subtiele  maar  kragdadige  verdediger  van  sy 
geïsoleerde,  uitgesonderde  liefdesbestaan  is. 

So  gesien,  ontbloot  hierdie  brokstuk  ’n  besondere  dramatiese 
gebeurtenis,  ’n  gebeurtenis  wat  deur  middel  van  ’n  taal-bonus 
ook  die  .ongesegde’  impliseer:  ’n  Misterieuse  nuuskierigheid: 
Hoe  gaan  hierdie  wyfie  reageer? 

Hiermee  bly  ’n  onoplosbare  geheim  binne  die  konteks  ver- 

borge:  'n  geheim  wat  in  sy  nie-bekendheid  die  .dramatiese’ 
kwaliteite  nog  verder  intensifeer. 

En  ons  stel  selfs  nie  eens  verder  belang  in  die  oplossing  van 
die  kern  probleem  nie,  naamlik  of  die  twee  simbolies  is  van 
’n  menslike  paartjie  nie.  Sonder  hierdie  kennis  het  die  gedig 
alreeds  ’n  wyer,  algemeen-menslike  trefkrag  bereik  wat,  vir  my 

altans,  ’n  hoogs  bevredigende  literêre  oplossing  verseker. 

★ * * * 

Ons  kan  onsself  nie  altyd  verstaan  nie;  ons  kan  teenoor 
onsself  nie  sonder  geheime  bly  nie.  En  tog  koester  ons  die  on- 
moontlike  droom  dat  ons  eenmaal  ’n  mens  sal  vind  wat  ons  regtig 
heeltemal  sal  verstaan,  vir  wie  ons  geen  enkele  geheim  sal 
hê  nie! 

* ♦ * * 

Hoe  baie  skynheiligheid  is  daar  nie  in  elkeen  van  ons  nie! 

Ons  verrig  miskien  ’n  grootmoedige  daad  in  die  openbaar.  Ons 
word  daarvoor  geprys.  En  met  ’n  nederige  glimlag  prys  ons 
onsself  ook.  Maar  ons  vergeet  hoeveel  gevoel  van  haat,  wraak, 
minagting  en  agterdog  nog  broei  in  die  duister  spelonke  van 
ons  hart.  Hierdie  verborge  gevoelens  is  gewoonlik  van  veel 
meer  belang  as  die  edel  bedoelinge  wat  ons  so  aangenaam  sus 
en  vlei.  Dit  kos  ’n  man  om  eerlik  te  bly  in  die  binnekamer  van 
jou  siel. 

♦ ★ ♦ * 

Die  drang  om  na  te  aap  behoort  tot  die  laer  instinkte.  Ons 

tref  dit  dikwels  aan  by  onbeskaafdes  en  by  onontwikkeldes,  bv. 
kinders.  Onder  die  diere  is  dit  veral  die  aap  en  die  papegaai  wat 
ruim  daarmee  bedeel  is.  Die  kuns  boots  nie  die  sinnewêreld  na 
nie,  soos  baie  dink.  Die  kuns  ontleen  wel  bestanddele  aan  die 
sinnewêreld,  maar  skep  daarmee  sy  eie  wêreld.  Die  skilderkuns 
verkondig  geen  idees  nie,  maar  druk  die  idee  in  sigbare  beelde 
uit. 

HENDRIK  PRINS 


BYDRAE  (Vir  Abel  Coetzee) 

In  ’n  rooi  posbus  langs  die  straat 
lê  my  laaste  verlange  na  my  land 
in  netjiese,  koel  koeverte  afgesíuit  verlaat 
stuk-stuk  hartseer  my;  en  tog  huiwer  my  hand 
voor  die  gleuf,  asof  in  berou 

oor  die  ongeërgde  weggee  van  verdriet  wat  immers  myne  was 
wat  gaan  jy  as  jou  eie  hou 
noudat  jy  lig  loop,  sonder  die  las 
van  skemer-  en  soetdoringnostalgie? 

Jy  het  nie  eens  meer  hartseer  nie! 


J.  C.  BLOEM 

Van  die  lewe  het  ek  veel  verdriet  en  min  gewin, 
dit  is  eindeloos  soek  na  sin. 

Maar  doof  die  dood  eenmaal  alle  herinnering 
dan  bly  ’n  troos:  Ek  het  ’n  lied  gesing. 


DODEDANS 


Is  jy  bang  vir  die  donker, 
is  jy  bang  vir  die  nag? 

Doodgaan  is  donker, 
doodgaan  is  sag. 

Is  jy  bang  vir  die  lewe, 
is  jy  bang  vir  die  leed? 

Doodgaan  moet  jou  nie  laat  bewe, 
doodgaan  is  alles  vergeet. 

„CARO  NOME” 


Die  nagwind  fluister 
my  vanaand  ’n  naam, 
ek  hoor  dit  ritsel  in  die  duister; 
hoor  dit  rittel  in  die  raam. 

Ek  moet  die  naam  weer  een  mal  sê, 
dit  proe  en  liggies  op  my  tong  laat  lê, 
dit  saggies  en  met  teerheid  rond 
en  vlinderig  laat  fladder  van  my  mond. 

P.  A.  DE  W.  VENTER 


SEUN  SE  REIS  DEUR  STUKKIE  TRANSVAAL 

Daar  is  deesdae  seker  ’n  groot  publiek  op  die  paaie.  Kyk 
die  kaffertjies  wat  orals  handevol  perskes  langs  die  pad  uithou 
en  die  stalletjies  met  plaasprodukte  ente  aan  die  kant  van  die 
pad. 

Die  beweging  is  aangenaam.  So  ’n  goeie  sestig  is  nie  ’n  slegte 
spoed  nie.  Hierdie  karretjie  van  ons  loop  darem.  Ons  is  in  ’n 
borreltjie  staal  en  glas  wat  stadig,  stadig  oor  die  groot,  groen, 
krom  land  beweeg. 

Die  pad  langsaan  vloei  soos  ’n  sterk  rivier  verby,  vaalbruin. 
Daar  voor  is  ’n  jong  outa  op  ’n  fiets,  eenkant  trap  anderkant 
trap,  grashoed  op.  Draagbare  radio  hang  aan  die  handvatsel, 
hulle  ken  ook  al  lankal  die  dinge,  hy  ken  seker  vir  Elvis  ook. 

Maar  verder  aan  vloei  die  landskap  stadiger.  Mielierye  blaai 
haastig  verby,  groen,  en  bruin  grond.  Loop  inmekaar  in  ’n  plaat 
groen.  Die  knopperige  rante  roer  ook  so  effens  soos  hulle 
verbykruip  op  hulle  pense,  lyk  soos  vaal  rifrughonde.  Stippels 
swart  doringbome,  hier  langs  die  pad  is  hulle  mooi  groen, 
skaduwee. 

Daar  rem  iets  my  vorentoe,  skuif  half  op  die  sitplek.  Pa  trap 
kwaai  rem  vir  die  koeie  voor  half  op  die  pad.  Ons  kom  amper 
heeltemal  tot  stilstand.  Die  ellendige  koei  stap  onwillig  stadig 
voor  ons  verby.  Dom  dier,  wat  die  duiwel  foeter  jy,  kan  jy  nie 
sién  hier  kom  ’n  kar  nie. 

Ons  spoed  vermeerder  weer,  tweede  rat,  gou  dreun  ons  weer 
gemaklik,  derde  rat. 

Vervlakste  bees  met  sy  brutale  dik  oë.  Uier  is  mooi,  lyk 
warmrig  en  vol  roommelk.  Ek  wonder,  gaan  ek  haar  nog  soen 
as  ons  daar  afklim,  vir  Jantjie? 

,,Is  jy  nog  hier?” 

Dis  ma,  hoekom  wil  sy  nou  so  ’n  ding  weet  as  ek  besig  is. 
Maar  wat  gaan  sy  sê  as  ek  sommer  vir  Jantjie  daar  trompop 
loop? 

Magaliesberge  daar  links  roer  nie  eers  meer  nie,  hulle  lé  net 
stil,  so  ligblou,  amper  deurskynend  vou  hulle  weg  in  die 
bewerige  lug.  Wonder  hoekom  word  hulle  so  mooi  as  hulle 
ver  is.  Mooi  van  ver  maar  ver  van  mooi  . . . nie  hulle  nic, 
hulle  is  mooi  ook  as  ’n  mens  by  hulle  is. 

Jantjie  ook,  sy  is  ook  mooi  van  naby.  Met  haar  klapsandaal- 
tjies.  In  die  lemoenboord  was  dit  donkergroen  en  bruingrond  en 
smal  blou  lugstrepies  en  lemoenbloeiselgeur  wat  orals  uitgekom 
het.  Uit  die  klam  grond  en  die  yl  lug  en  van  haar  af,  ons  was 
alleen. 

Dis  lekker  hier  in  die  Transvaal  met  sy  geel  son  en  warm 
rante.  Vorentoe  en  agtertoe  en  kante  toe  buig  hy  hom  stadig 
om  en  daar  na  die  suidooste  kom  ’n  mens  naderhand  by  die  see. 
Dis  nie  sleg  om  daar  vakansie  te  hou  nie  maar  ek  wil  nie  daar 
bly  nie.  Miskien  is  dit  die  mense  . . . hulle  sê  mos  ,,pó”  in  plaas 
van  ,,pa”  en  hulle  sé  sommer  ,,dis  ’n  mooie  meisie  daai”.  Maar 
daar  ís  mooi  meisies. 

As  ek  daar  afklim  en  ek  buig  so  effentjies  vorentoe  en  ek 
soen  Jantjie  daar  voor  almal  . . . voor  oom  Kobus.  Sé  nou  hy 
vererg  hom  en  ruk  my  sommer  weg  met  sy  fris  bruingebrande 
voorarms  en  pa  kyk  vir  my  dwarsdeur  sy  bril.  Kyk,  ek  het 
besluit  ek  gaan  dit  doen,  en  ek  gáán  dit  doen.  Ek  is  sewentien  en 
ek  is  nie  meer  ’n  seun  nie,  ek  behoort  nie  eers  te  dink  of  ek  moet 
of  nie! 

En  ek  het  mos  al  vir  Jantjie  gesoen,  in  die  lemoenboord.  Haar 
bloesie  was  so  wit,  dun  soos  die  lemoenbloeisels.  Ek  het  haar 
hand  gehou  en  skielik  opgehou  skerts.  Ek  het  nader  aan  haar 
gestaan.  Ons  het  nie  gepraat  nie,  ek  kon  nie  praat  nie.  Sy  kyk 
naderhand  op  en  ek  soen  haar,  ek  hou  haar  vas,  ek  voel  haar 
arms  om  my  lyf.  Haar  asem  ruik  soos  lemoenbloeisels. 

,,Het  jy  nie  al  uitgeval  nie?” 

Dis  ma,  sy  moet  my  altyd  in  ’n  gesprek  insleep  as  ek  nérens 
gesleep  wil  wees  nie.  Jy  weet,  sy  het  my  darem  gehelp  om  daar- 
die  hangertjie  vir  Jantjie  in  watte  toe  te  draai,  ek  wonder 
hoekom  het  sy  dit  gedoen  asof  . . . dit  ’n  babetjie  is. 

Ons  kom  nou  nader,  ek  begin  die  wéreld  al  ken.  Ek  voel  lam 
op  my  maag,  maar  ek  is  nie  bang  nie,  ek  sé  jou  ek  gaan  dit 
doen. 

Haar  sussies  gaan  vir  my  lag.  As  hulle  dit  doen  gaan  ek  bloos 
en  dan  is  alles  verlore.  Ek  wonder  of  ek  dit  moet  doen.  Maar 
as  ek  besluit  het  dan  gáán  ek  dit  doen. 

Ons  swaai  in  by  die  plaashek  en  die  motor  sak  effens  skeef. 
Ry  bloekombome.  Ek  sluk  half  stywekeel,  wat  mekaar  my,  my 
gedagtes  warrel  soos  rook  in  die  wind. 

Die  honde  kom  aangehol  en  dreig  om  voor  die  wiele  in  te 
foeter.  As  hulle  my  byt  as  ek  afklim  . . . 

Ons  hou  stil.  Daar  kom  oom  Kobus,  die  tante  ’n  endjie 
agterna,  waar  is  Jantjie.  Oom  Kobus  lyk  soos  ’n  groot  boom. 

Ons  klim  uit.  Oom  Kobus  druk  my  hand.  Ek  het  nie  mooi 

gevat  nie  en  hy  het  ray  vingers  beet,  dit  voel  asof  ek  ray  hand 
in  ’n  raasjien  gedruk  het. 

Hier  is  Jantjie.  Sy  lyk  soos  ’n  groot  raeisie,  hoëhakskoene? 
Sy  gliralag  en  groet  raa  eers.  Sy  kora  na  ray  toe.  Die  hond  het 
’n  geel  vlekkie  hare  agter  sy  oor.  Ek  groet  haar  hand  effentjies. 
Ek  sê:  ,,0  jy  is  ook  hier!” 

Ek  soen  haar  nie. 

KORTBEGRIP  (1) 


1.  Vincent  van  der  Westhuizen;  Glitnpe,  uitgegee  deur  die  outeur,  ps.  152 
Pretoria,  1962,  50c.  (hardeband  75c). 

WAT  om.skryf  ’n  Glimp  as:  flou  glans  of  skynsel,  kort,  dowwe  onklare 
skynsel;  bedrieglike  skyn,  skynglans,  skoonskynende  voorkoms.  Die  digter 
hou  hom  in  hierdie  26  gedigte  besig  met  die  skoonskynende  voorkoms  van 
die  lewe,  die  liefde,  en  die  intiemer  verhoudings  tussen  mense.  Die  skyn 
van  skoonheid  vergaan,  en  die  digter  bly  sit  met  die  pynlikc  ontnugtering 
dat  dit  maar  skyn  was,  fel  maar  kortstondig  van  duur.  Van  die  gedigte  het 
enkeles  in  ons  Tydskrif  verskyn. 

2.  Adriaan  Snyman:  Die  sorge  van  ons  dae,  kortverhale;  J.  P.  van  der  Walt 
en  Seun,  Pretoria,  1964. 

Dis  die  debuutbundel  van  'n  jong  skrywer  van  wie  die  eerste  werk  in 
ons  Tydskrif  verskyn  het.  Hy  bied  hier  ’n  elftal  verhale  aan  wat  handel  oor 
die  onafwendbare  noodlot  van  die  mens.  Dit  word  goed  vertel  en  openbaar 
’n  duidelike  aanleg  van  die  kunstenaar  om  die  dieperliggende  gronde  van 
ons  bestaan  oop  te  flits. 

3.  Andrê  Demedts:  Het  Leven  Dryft,  Desclée  de  Brouwer,  Brugge/Utrecht, 
3e  dr.  1964. 

Die  derde  druk  van  Demedts  se  roman  behoort  by  ons  ook  diep  in  te 
slaan.  Dis  die  verhaal  van  ’n  boereseun  wat  arts  word,  in  opstand  kom 
teen  die  samelewing,  uitwyk,  en  op  ’n  manier  lewensgeluk  probeer  vind 
aan  die  einde  van  sy  lewe.  Soos  in  die  meeste  van  sy  romans  het  ons  hier 
veral  die  verhoudings  tussen  mense  gesien  uit  ’n  godsdienstig-idealistiese 
agtergrond.  Demedts  kan  uit  die  aard  van  sy  menslikheid  geen  skurk  skep 
nie  — en  hy  het  ook  nooit  probeer  nie! 

4.  J.  L.  van  Schaik;  Vyftig  ]aar  1914-1964;  Pretoria,  1964. 

Toe  mnr.  J.  L.  van  Schaik  in  1914  Afrikaanse  boeke  begin  uitgee  het, 
was  hy  letterlik  aan  die  begin  van  ons  eintlike  letterkundige  opbloei  en 
skepping.  Hierdie  firma  het  die  genoeë  gesmaak  dat  hulle  deur  diens  aan 
Afrikaans  en  te  same  met  die  groei  van  Afrikaans  groot  geword  het. 

Om  die  vyftigjarige  bestaan  van  dié  uitgewery  te  herdenk  het  die  firma 
’n  bloemlesing  saamgestel  uit  eie  publikasies,  beginncnde  met  Die  Esels- 
kakebeen  (1916)  en  eindigende  met  Bekende  Onrus  (1961)  van  Chris 
Barnard,  aitesaam  22  outeurs  van  wie  talle  se  werk  met  die  een  of  ander 
prys  bekroon  is. 

Hier  is  ’n  prestasie  van  diens  wat  op  waardige  wyse  herdenk  word. 

5.  Etienne  Le  Roux:  Een  vir  Azazel;  Human  en  Rousseau,  Kaapstad/Prctoria 
1964.  Rl.95. 

Die  vervolg  van  die  omstrede  Sewe  dae  by  die  Sdbersteins.  Soos  bekend 
het  die  Afrikaanse  idealisme  ’n  huwelik  aangegaan  met  die  Joodse  stoflik- 
heidsin.  Hieruit  word  nou  ’n  pragtige  reus  gebore,  — maar  hy  is  onnosel. 
Aan  die  slot  van  die  verhaal  word  nog  die  dreigende  swartgcvaar  op  die 
een  of  ander  manier  bygehaal  om  ’n  soort  satiriese  beeld  te  gee  van  ons 
samelewing. 

Ook  hicr  gee  Le  Roux  tipes  (die  sg.  archetipes),  wat  net  so  min  mense 
is  as  die  gestaltes  in  Jochem  van  Bruggen  se  Noodlot  ( 1939),  of  in  Johannes 
van  Wyk,  of  in  die  Sprokies  van  Grimm.  Dit  beteken  eintlik  dat  ons  in 
die  ontwikkeling  van  die  roman  die  kringloop  voltooi  het  en  nou  weer  staan 
waar  ons  begin  het.  Waarheen  nou?  [Lces  in  hierdie  aflewering  Demedts: 
Is  de  roman  veroordeeld ?] 

6.  Felix  Timmermans:  Boerepsalm.  Word  elders  vollediger  bespreek.  Hier 
net  die  opmerking:  die  vertaling  is  van  besonder  hoogstaande  gehalte  — 
[Frederik  J.  van  Zyl]  — maar  hoe  op  aarde  kon  die  vertaler  vleis  (met  ei) 
en  soep  (met  oe)  kombineer  in  die  samestelling  vleissoep\ 

7. 

8. 


9, 


10. 


G.  Dekker;  Oordeel  en  besinning;  studies,  beskouinge  en  kritieke;  Human 
en  Rousseau,  Kaapstad/Pretoria  1964.  Rl.80. 

'n  Dertiental  stukke  van  1946  af  tot  onlangs. 

Heinz  G.  Konsalik:  Die  Strafkamp  rn  die  berge;  Tafelberg-Uitgewers  1964. 
R1.95. 

Hierdie  Duitse  oorlogsroman  is  goed  vertaal,  maar  die  vraag  ontstaan 
by  die  leser:  Is  al  die  romans  oor  die  Tweede  Wêreldoorlog  nie  nou  al 
taamlik  eenselwig  nie?  Vir  my  begin  hulle  al  verveel. 

Die  eenbeen-kraanvo'él  ’n  ou  (Italiaanse)  verhaal  van  die  voëlgebraad 
wat  net  met  een  been  op  die  dis  van  die  koning  gekom  het,  berym  deur 
FIooi  du  Plessis,  met  illustrasies  deur  Józef  'Wilkón.  Keurig  uitgegee  deur 
Human  en  Rousseau,  Kaapstad/Pretoria  1964.  R0.95. 

Dis  voorwaar  ’n  genot  om  so  ’n  kinderboek  op  jou  rak  te  hê. 
Ontvang  (bespreking  later  nie  uitgesluit  nie); 

(a)  Guido  Gezelle’s  laatste  tekst  van  Kerkhofbloemen,  versorgd  en  van 
inleiding  en  aantekeningen  voorzien  door  drs.  J.  J.  M.  'Westenbroek; 
Guido-Gezellegenootschap,  Kapellen,  1964. 

(b)  Gezellekronick  1964,  uitgewer;  dieselfde  as  hierbo. 

(c)  S.  R.  Braithwaite;  The  River  Path,  Tafelberguitgewers,  Kaapstad  1964. 
R1.45. 


(d) 

(e) 
(0 
(ê) 


Tobie  Brummer:  Bestemming  onbekend,  Tafelberguitgewers,  Kaapstad 
1964.  Rl.65. 

Herbert  Kranz:  Sewe  teen  die  naamlose,  Tafelberguitgewers,  Kaapstad 
1964.  Rl.50. 

P.  H.  Nortjé:  Donker  Water;  Tafelberguitgewers,  Kaapstad  1964. 
R1.50. 

Jan  van  der  Post:  Vonk,  vondeling  van  die  duine;  Tafelberguitgewers, 
Kaapstad  1964.  Rl.50. 

A.C. 

FELIX  TIMMERMANS 


BOEREPSALM; 

VERTALING  DEUR  FREDERIK  J.  VAN  ZYL. 
UITGEWERS:  NASIONALE  HANDELSDRUKKERY, 
ELSIESRIVIER 

Wat  die  verhaal  betref,  moet  ons  almal  bly  wees  dat  die 
uitgewers  op  hierdie  werk  van  Timmermans  besluit  het.  Die 
skrywer  vertel  vir  ons  ’n  verhaal,  hy  skryf  nie  een  nie. 

’n  Verhaal  vereis  nie  absolute  feitlike  juistheid  van  die  ver- 
taler  nie  en  ’n  mate  van  vryheid  word  toegelaat.  Hierdie  vryheid 
word  veral  by  die  idioom  toegelaat  en  dis  m.i.  juis  hier  waar  die 
vertaler  die  Afrikaanse  idioom  goed  ingespan  het.  Die  vertaler 
het  hom  nie  skuldig  gemaak  aan  die  gewone  sondes  van  die 
lekevertaler,  die  poliglot  of  die  tolk  om  die  taak  van  die  outeur 
oor  te  neem  of  om  te  parafraseer  nie,  en  daarom  moet  mens  die 
vertaling  uit  ’n  tegniese  oogpunt  ook  goed  vind. 

As  ons  maar  besef  hoeveel  moeite  dit  moes  gekos  het  om 
die  soms  byna  onnederlandse  Nederlands  van  ’n  Felix  Timmer- 
mans  te  begryp,  dan  het  die  vertaler  soms  met  groter  eer  uit 
die  stryd  getree  as  wat  dit  op  die  oog  af  lyk. 

Daar  is  woordkeuses  wat  ons  anders  sou  wou  sien  of  punktu- 
asie  wat  die  stuurman  aan  wal  beter  sou  toegepas  het,  maar  dit 
bly  nog  ’n  werk  wat  ons  almal  nou  met  gemak  in  ons  eie  taal 
kan  lees  en  geniet. 

— G.  R.  Labuscagne 

BY  DIE  JONGERES:  SLOT 

Onder  toesig  van  Dr.  C.  W.  Hudson 
Hiermee  word  hierdie  rubriek  afgesluit.  Bydraes 
van  Jongeres  sal  in  die  vervolg  volgens  verdienste 
gewoonweg  aanvaar  en  gepubliseer  word,  of 
afgewys  word. 

BY  DIE  JONGERES 


Daar  het  ’n  paar  interessante  gedigte  deur  die  jongeres 
aangeland.  Hier  volg  van  hulle:  — 

MY  DAKROTTE 
Met  skoenpote  dreun  hul 
en  trippel  ’n  malspul 
dis  op  maat  van  die  instink 
wat  die  dakrotte  rinkink 

Elke  poot  trap  ’n  klamspoor 

wat  die  grysstof  se  dink  stoor 

My  brein  word  plafon  deur  lang  wakker  nagte 

vertrap  deur  die  rinkhals  van  een  rotgedagte 

— R.  Louw 


GESTEENTES 

(i) 

Agaat 

Ek  het  jou  teen  die  lig  gehou 
en  toe  geweet  dat  jy 
onder  die  glasuur 
nooit  ’n  geheim  sal  dra. 

A1  het  jy  mooi  skakerings 
het  ek  toe  alreeds  geweet 
dat  in  jou  hart 

jy  nooit,  selfs  in  ‘n  duisend  jaar, 
my  smart  en  liefde  sal  kan  dra. 

(ii) 

Jaspis 

Jy  is  op  winde  weggedra 
tot  waar,  in  donker  rooi  gekleur, 
jy  my  soos  dooie  bloed 
al  teen  die  rotse  smeer. 

Ek  kyk  en  kyk 

maar  in  jou  klink  te  dof 

die  soet  onthullingslied, 

om  ooit  tot  in  die  siel  daarvan  te  boor. 

(iii) 

Ametis 


Ek  hou  van  blou 
ek  soek  na  jou  . . . 
maar  skielik  weg! 

Is  dit  om  my  te  terg? 

Ou  waterstroompie  kabbel  voort 
het  jy  haar  nie  gesien,  in  watter  boord 
het  sy  haar  hare  uitgekam? 

O Rita  Rita,  soek  ek  na  jou 
tussen  bergvarings  en  ametis-blou. 

— Robert  Young 


MET  VLOKKIES  SEEP 


Met  vlokkies  seep 
was  ek 

my  onderkleertjies  uit 

fyntjies 

liggies  vat 

en  druk 

en  lig 

en  luister  na  die  skuim. 
Woep! 

gorrel-gorrel  uit 
bondeltjies  fyn 
loer  uit 
bo  die  skuim. 

Uit  die  chroomgat  spuit 

die  nat 

koel 

bondeltjies  ontluik 
sprei  uit 
en  die  skuim 
sonder  doel 
verdwyn. 

Klein  druppeltjies  spat 

en  verloor 

op  die  vloer 

fyn  stukkietjies  hang 

en  verrek 

gedwee 

voordat  ek  hulle  weer 

buigbaar 

sag 

aan  my  lyf  voel  roer. 

— Annette  Fell 


SPELETJIE 
deur  Annette  Fell 

Tien 

twintig 

dertig 

(driehonderd  moet  hy  tel) 
veertig  vyftig  sestig 
laat  spaander 
maak  gou 
sewentig  tagtig 
waarheen  nou? 
jy  koekeloer 
( jy  wou ) 
honderd-en-tien 
woerts  om  die  hoekie 
en  wag 
om  te  sien 

tweehonderd-en-sestig 

tweehonderd-en-negentig 

stik 

wag 

driehonderd 
— finaal. 

Ek  wil  gil 
ek  wil  lag 
hy  soek 
hy  kyk 
hy  sien 

vir  my 

om  die  hoekie 
asvaal 

spierwit 

geskrik. 

Die  besef  wil  na  aanleiding  van  bostaande  jeugverse  by  ’n 
mens  posvat  dat  die  jong  digters  wat  pas  begin  gedigte  ,,maak” 
nie  genoeg  eerbied  het  vir  die  woord  nie.  Poësie  se  ander 
naam  is  maar:  woordkuns.  Dit  bly  gaan  om  die  hoe  van  die 
inspan  van  wóórde. 

’n  Gemeenskaplike  eienskap  van  bostaande  pogings  is  dan 
dat  die  digters  nie  omsigtig  genoeg  te  werk  gegaan  het  met 
hulle  woordgebmik  nie.  Elkeen  van  die  gedigte  het  belowende 
kenmerke:  nuutsiening  en  nuutsegging,  maar  die  segging  is 
veral  nog  nie  tot  die  spits  gedrywye  nie:  hoekom  wat  i.p.v.  dat 
in  reël  nr.  4 van  My  Dakrotte?  Watter  klank-  en  sinswaarde 
het  vertrap  van  'n  rinkhals  in  die  tema?  Ook  die  woord:  stoor 
is  maar  net  nie  reg  nie.  Versigtiger  woordkeuse  sou  die  geheel 
verhelp  het. 

In  faspis  is  die  reëls:  soet  onthullingslied  veral  dowwe 
woordgebruik,  (o.a.). 

In  Met  vlokkies  seep  straal  ’n  aantal  fyn-gekose  woorde  wat 
sin  en  klankwaarde  op  digterlike  vlak  dra.  Dieselfde  digteres 
het  met  heel  eenvoudige  taal  in  Speletjie  ook  iets  aantrekliks 
vermag.  Telwoorde  en  werkwoorde  speel  ’n  vername  rol  in 
die  uitbou  van  die  gedagte. 

Woorde  bly  die  boustene  van  poësie.  By  jong  digters  is 
daar  by  gebrek  aan  oefening  dan  ook  gebrek  aan  digterlike 
tegniek,  m.a.w.  die  wyse  waarop  die  digter  woorde  aanwend 
om  woordkuns  te  skep.  Dikwels  bring  ervaring  en  inoefening 
beter  vakmanskap  mee:  ’n  gawe  gedig  moet  fyn  afgewerk  lyk; 
elke  woord  moet  in  sy  unieke  plek  pas  en  ’n  enige  rol  dáár 
speel. 

Basies  gesproke,  is  die  kunstenaar  steeds  besig  om  verskyn- 
sels  met  mekaar  te  vergelyk.  Sy  woordgebruik  moet  dus  die 
eienskap  toon  dat  dit  evokatief  is,  dat  dit  assosiasies  voor  die 
gees  roep.  Die  digterlike  woord  en  beeld  toon  in  hoë  mate  die 
onderlinge  verband  tussen  dinge  aan.  In  Abélard  van  N.P.  van 
Wyk-Louw  het  ons: 

,,Jou  oë  het  aandagtig  stil  geword 
in  die  middel  van  ons  woorde, 
soos  in  die  wingerd  as  die  wind  gaan  lê 
en  skielik  van  die  silwerende,  verstoorde 
blare  geen  enkele  ritsel  nie:  — ” 

Dit  is  dan  ook  wat  in  My  Dakrotte  hierbo  hoofsaaklik  ge- 
beur.  En  nou  sal  jong  vriend  R.  Louw  dan  ook  besef  dat  hy  sy 
twee  ,,dinge”,  sê  maar  die  oor  en  die  kloutjie,  nog  nie  volkome 
bymekaar  gekry  het  nie.  Dit  is  ook  wat  R.  Young  op  ’n  ander 
wyse  probeer  doen  het,  en  ook  A.  Fell,  naamlik  om  verskillende 
,,dinge”  se  ooreenkoms  te  toon. 

Die  ooreenkoms  kan  nog  meer  saamgepers  word,  en  dan 
ontstaan  die  metafoor,  maar  basies  gesproke  vind  dieselfde 
geesteswerking  plaas:  sake  word  vergelyk.  Dit  is  die  digterlike 
kortsluiting.  Vestdijk  beweer  in  De  Glanzende  Kiemcel: 

(p.220)  de  dichter  op  de  metafoor  aangewezen  is,  niet  bij 

wijse  van  poëtische  luxe,  maar  omdat  hij  wel  móet.”  Die  onder- 
werpe  wat  aldus  verwoord  word,  noem  Vestdijk:  ,,het  boven- 
woordelijke,  het  niet  verwoordbare,  het  onuitzegbare."  Alles 
besit  dan  daardie  misterie  wat  nie  onder  woorde  te  bring  is 
nie,  en  tog  in  hoë  mate  deur  middel  van  die  digterlike  woord 
wel  verwoord  kán  word:  — 


OU  SKEPSEL 

Die  konka  van  sy  lyf  bewaar 
ou  tye  soos  in  steenkool  opgegaar: 
vuursalamanders  en  rooi  voëls 
wat  snags  deur  gate  na  ons  staar. 

— D.  /.  Opperman 


’n  Gevaarlike  rededeel  vir  ’n  jong  digter  is  die  adjektief. 
lemand  wat  dié  woordsoort  besonder  goed  onder  die  knie  gehad 
het,  is  Keats.  Is  dit  nie  dié  rededeel  van  die  romantiek  nie? 

a drowsy  numbness  ...” some  melodious  plot.” 

(o.a.).  En  wat  van  WiIIiam  Blake  se  Tyger: 

,,What  hand  immortal  hand  or  eye 
Could  frame  thy  fearful  symmetry?” 

* « « « « 

Vaagheid  t.o.v.  die  woordkeuse  is  nie  in  die  digkuns  toelaat- 
baar  nie  — soms  kan  dit  wél  as  ’n  bepaalde  stemming  gewek 
wil  word  soos  — in  Voëls  in  die  Skemering,  deur  C.  M.  v.d. 
Heever  — en  die  hedendaagse  digter  se  taalgebruik  word  ge- 
kenmerk  deur  die  akkuraatheid  daarvan,  of  altans  die  strewe 
om  die  hoogs  moontlike  akkurate  segging  te  bereik.  Dit  bring 
die  digterlike  beeld  ter  sprake.  Die  digter  poog  om  prente  met 
sy  woordgebruik  te  skilder,  soos  uit  Raka:. 

,,Die  ander  dag 

toe  die  blou  visvanger  stil  was  na  sy  jag 

oor  die  gladde,  warm  seekoegate, 

en  klein  geslaap  het  aan  ’n  takkie  oor  die  water, 

het  die  kinders  hom  gesien  — Raka,  die  swart  dier: 

nou  ’t  hy  oor  die  sand  vir  hulle  plesier 

gebuitel,  soos  ’n  perd  gerol,  gegryns,  gespring, 

met  ’n  mank  dans  gehuppel  in  ’n  kring,  — 

en  skielik  in  die  water  weggeplas 

waar  hy  glad  en  vinnig  soos  ’n  otter  was.” 

★ ♦ ★ ★ ♦ 

Vername  onderdeel  van  die  digter  se  tegniek  is  metrum  en  rym. 
Roy  Campbell  het  in  onderstaande  bv.  die  ploeër  uitgebeeld, 
en  veral  van  bg.  gebruik  gemaak: 


The  Serf 

,,His  naked  skin  clothed  in  the  torrid  mist 
That  puffs  in  smoke  around  the  patient  hooves, 

The  ploughman  drives,  a slow  somnambulist, 

And  through  the  green  his  crimson  furrow  grooves.” 

Maar  baie  van  die  mooiste  poësie  in  die  Bybel  is  bv.  nie  so 
formeel  afgebaken  nie;  ’n  digter  het  hier  heelwat  vryheid.  Van 
belang  is  egter  dat  die  rymwoorde  ook  sin-verband,  sowel  as 
klank-ooreenkoms  moet  hê.  Dit  is  asof  die  herhaling  die  gedagte 
steun  en  inskerp,  veral  by  die  ervaar  van  gesproke  poësie.  ’n 
Digter  wat  met  dié  aspek  van  die  digterlike  tegniek  op  ’n  keer 
gespeel  het,  is  Uys  Krige  in  Die  Vlermuis: 

,,Daar’s  net  een  dier  op  aarde  wat  my  hinder. 

En  ek  sal  jou  dit  sê,  vriend,  sonder  om  te  skinder. 

Dis  die  nag  se  wrede  spotprent  van  ’n  vlinder.”  (e.v.). 

Die  soort  digterlike-woord-herhaling  streel  ’n  mens  se  er- 
varingsmoontlikhede  van  die  poësie,  dis  soos  die  herkenning 
van  ’n  bekende,  geliefde  gesig  onder  die  verbygangers  op  straat. 
Miskien  kan  ons  praat  van  woordmusiek;  die  oudste  volkspoësie 
is  besonder  ryk  hieraan.  Dit  is  in  elk  geval  ’n  digterlike  tegniek 
wat  so  oud  en  so  ingcwikkeld  is  soos  die  mensegees  self.  Kyk 
die  rol  van  do  in  die  ou  Vlaamse  volksliedjie: 

Do,  do,  kindeken,  do 
Slaap  en  doe  uw  oogskens  toe, 

’t  Papken  staat  in  ’t  spinneken 
Slaap  nu  zoete  minneken  . . . 

Do,  do  kinneken,  do. 

Die  poësie  kan  mens  beide  aan  die  slaap  sus  én  wek.  Vest- 
dijk  sê:  ,,Ieder  gedicht  heeft  iets  in  zich  van  het  Laatste  Oordeel 
en  de  wederopstanding  in  het  vlees."  (p.216,  Ibid.). 


81 


A.  BEUGGER 


CARLETONVILLE 

I 

Die  ganse  mensdom  hang 
aan  ’n  kraan  soos 
n druppel  water  om  enige 
oomblik  met  sy  hele  omvang 
te  vergaan. 

Die  druppel  tuit  — 
dan  blaas  die  laaste  fluit 
en  ons  moet  weer  vóór 
begin  met  die  stoor  van 
liefde  en  haat. 


II 

Lank  lê  die  nag  en  luister. 

Hy  wag  tot  die  mensdom  wegraak 
in  'n  diepe  slaap. 

En  dan  die  gerommel  geraas. 
Skielik  trap  hulle  lug  en 
oorbluf  hang  die  beddens  en 
lakens  in  die  lug. 


1964 

Wie  het  beheer, 

( soos  ’n  jagter  oor  sy  geweer ) , 
oor  homself? 

Die  voornag  is  diep 
en  nanag  koud. 

Koud  die  loop  van  die  geweer 
in  die  jagter  se  hand. 

KOMMUNISME 


Oppas  vir  die  uniform  — 

Wie  sal  jou  beskerm  teen  die  unicorn 
As  jy  met  hóm  vriende  maak? 


BLYVOOR 

Die  huise  val  soos 

deur  ’n  stukkende  trampolien 

om  nooit  weer  die  son  te  sien. 

Gedruk  deur  Hayne  and  Gibson,  Doornfontcin.  Johannesburg 

ALMAL  afhanklík  van 

Yersekeríng! 

DIE  SKOOLSEUN — vir  ’n  opvoeding  wat  nie  onder- 
breek  sal  hoef  te  word  nie. 

DIE  STUDENT — vir  ’n  beveiligde 
loopbaan.  Sy  studiegeld  word  gedek 
deur  die  polis  wat  in  sy  jeug  al 
uitgeneem  is. 

DIE  EGPAAR — vir  die  geldelike  beveiliging  van 
M88a8wiiMawii(iM«^^  die  gesinnetjie  en  die  eiendom  wat 

hulle  met  soveel  sorg  en  opoffering 
opbou. 

DIE  WEDUWEE— vir  ’n  leeftog 
vir  haarself  en  haar  kinders,  wat 
sy  bymekaar  kan  hou  en  onder 
haar  sorg  kan  opvoed. 

DIE  BEJAARDE — vir  die  onbekommerde  ou 
dag  wat  hy  nou  kan  geniet,  danksy 
die  polis  wat  hy  nog  as  jongman 
uitgeneem  het. 

Vir  ELKEEN  is  daar  'n  SANLAM-Polis! 

